Úvod
Súbežne s tým, ako sa Slovenská republika 1. 5. 2004 stala platným členom Európskej únie, stala sa aj zmluvným partnerom Zmluvy o Európskom hospodárskom priestore (ďalej len Zmluva o EHP). Podľa článku 128 Zmluvy o EHP, podpísanej dňa 2. 5. 1992 v Porte sa akýkoľvek európsky štát, ktorý sa stane členom spoločenstva, uchádza aj o pristúpenie k Zmluve o EHP. Návrh Dohody o účasti Českej republiky, Estónskej republiky, Cyperskej republiky, Maďarskej republiky, Lotyšskej republiky, Litovskej republiky, Maltskej republiky, Poľskej republiky, Slovinskej republiky a Slovenskej republiky na EHP prerokovala aj vláda SR dňa 27. 8. 2003 a prijala uznesenie č. 816, ktorým súhlasila s návrhom na jej uzavretie. V Zbierke zákonov bolo pod č. 266/2004 publikované oznámenie Ministerstva zahraničných vecí SR, ktorým sa v zmysle článku 7 ods. 5 Ústavy SR stáva táto Zmluva o EHP platnou pre Slovenskú republiku a nadobúda prednosť pred právnymi aktmi SR.
V súlade s rozšírením Zmluvy o EHP o ďalších zmluvných partnerov, ktorými sú nové členské štáty EÚ, vytvorili sa nové možnosti finančnej podpory s dôrazom na pristupujúce krajiny do EÚ. Uvedené možnosti finančnej podpory sú vo forme nenávratných finančných príspevkov poskytovaných od 1. mája 2004 do 30. apríla 2009. Finančné možnosti, ktoré sa takto vytvorili pre Slovenskú republiku, upravuje Protokol 38a k Zmluve o EHP a Zmluva medzi Nórskym kráľovstvom (ďalej len „Nórsko“) a Európskym spoločenstvom o Nórskom finančnom mechanizme na obdobie rokov 2004 – 2009 (ďalej len zmluva medzi NK a ES). 
Protokolom 38a k Zmluve o EHP sú definované prioritné oblasti, pre ktoré je pre Slovenskú republiku na obdobie od 1. 5. 2004 do 30. 4. 2009 vyčlenený objem prostriedkov z Finančného mechanizmu EHP vo výške 32 340 000 EUR, čo pri celkovom objeme 600 mil. EUR tvorí alokáciu pre SR vo výške 5,39%. Po odčítaní nákladov na správu prostriedkov z uvedenej čiastky v súlade s článkom 8, odsekom 3 Protokolu 38a Zmluvy o EHP bude objem finančných prostriedkov alokovaných pre SR na obdobie od 1. 5. 2004 do 30. 4. 2009 vo výške 31 046 400 EUR. 
Okrem uvedeného finančného mechanizmu sa v súlade s článkom 2 Zmluvy medzi Nórskym kráľovstvom a Európskym spoločenstvom zaviazalo Nórske kráľovstvo poskytnúť na rovnaké obdobie novým členským štátom finančné zdroje vo výške 567 mil. EUR, z čoho podiel pre Slovensku republiku predstavuje 6,7% (37 989 000 EUR). Po odčítaní nákladov na správu prostriedkov z uvedenej čiastky v súlade s odsekom 3 článku 8 Zmluvy medzi Nórskym kráľovstvom a Európskym spoločenstvom bude objem finančných prostriedkov alokovaných pre SR na obdobie od 1. 5. 2004 do 30. 4. 2009 vo výške 36 089 550 EUR.
Otázkou Finančného mechanizmu EHP a Nórskeho finančného mechanizmu sa zaoberala vláda SR, ktorá svojím uznesením č. 1002/2004 schválila materiál „Návrh implementačnej stratégie a systému finančného riadenia Finančného mechanizmu EHP a Nórskeho finančného mechanizmu.“ Materiál určil ako Národný kontaktný bod pre oba finančné mechanizmy Úrad vlády SR a stanovil programový rámec priorít, čo sa následne premietlo do memoránd o porozumení. 
Slovenská republika dňa 11. 1 2005 podpísala s Nórskym kráľovstvom Memorandum o porozumení pri implementácii Nórskeho finančného mechanizmu na roky 2004 - 2009 a dňa 23. 2. 2005 bolo podpísané Memorandum o porozumení k finančnému mechanizmu EHP na roky 2004-2009 uzatvorené medzi SR a Nórskym kráľovstvom, Islandskou republikou a Lichtenštajnským kniežatstvom (ďalej len memorandá o porozumení). 
Týmito memorandami o porozumení sú pre Slovenskú republiku vyčlenené finančné prostriedky vo výške 68 mil. EUR. Hlavným cieľom aktivít podporovaných z Finančného mechanizmu EHP a Nórskeho finančného mechanizmu je znižovanie ekonomických a sociálnych disparít v rámci územia EHP, pričom musí byť preukázateľná udržateľnosť projektu po ukončení financovania a jeho prispievanie k trvalo udržateľnému rozvoju.	
Nadväzne na povinnosti, ktoré vyplynuli pre Národný kontaktný bod z memoránd o porozumení, vznikla objektívna potreba väčšej miery konkretizácie definovania procesov riadenia implementácie, finančného riadenia, kontroly a auditu, keďže tie definujú úlohy a povinnosti subjektov na každej úrovni riadenia. Na základe týchto potrieb bol vypracovaný materiál Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu, ktorý bol schválený uznesením vlády č. 725/2005. Uznesenie taktiež splnomocnilo podpredsedu vlády pre vedomostnú spoločnosť, európske záležitosti, ľudské práva a menšiny a ministra financií vykonávať aktualizáciu tohto materiálu priebežne do ukončenia implementácie finančných mechanizmov. 
Na základe skúseností získaných pri doterajšom procese implementácie finančných mechanizmov dospeli predkladatelia materiálu k potrebe doplnenia, spresnenia a aktualizácie uznesenia vlády č. 725/2005. Tieto zmeny je potrebné vykonať z dôvodu pokroku pri implementácii finančných mechanizmov, ako aj z dôvodov zvýšenia efektívnosti pri hodnotení žiadostí tak z časového hľadiska, ako aj transparentnosti týchto procesov. Zmeny a doplnenia je potrebné učiniť taktiež v oblasti finančného riadenia, pri ktorých sa potreba úpravy ukázala z praktického hľadiska ako nevyhnutná. Predkladaným materiálom sa preto podáva návrh na zrušenie uznesenia vlády č. 725/2005.
Je potrebné taktiež zrušiť materiál schválený uznesením vlády č. 948/2005 k Návrhu alokácií finančných prostriedkov na jednotlivé priority Finančného mechanizmu EHP a Nórskeho finančného mechanizmu a Návrhu na úpravu materiálu Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu. Predmetný materiál podstatným spôsobom zmenil uznesenie vlády č. 725/2005, preto po zrušení tohto materiálu by sa bod A.2 uznesenia vlády č.948/2005, ktorým vláda schválila návrh na úpravu materiálu Riadenie implementácie, finančné riadenie, kontrola a audit finančného mechanizmu EHP a Nórskeho finančného mechanizmu v kapitole č. 5.3. Hodnotenie a schvaľovanie žiadostí na národnej úrovni stal bezpredmetným. Bod A.1. tohto uznesenia si vyžaduje zmenu v alokáciách z dôvodu Národného strategického referenčného rámca pre obdobie rokov 2007-2013, ktorý stanovil priority Slovenskej republiky v oblasti čerpania štrukturálnych fondov, čo musí byť taktiež zohľadnené pri stanovovaní alokácií prioritných oblastí finančných mechanizmov, keďže zdroje Finančného mechanizmu EHP a Nórskeho finančného mechanizmu predstavujú doplnkové zdroje financovania aktivít vo vybraných prioritných oblastiach, ktoré môžu dopĺňať, nesmú však nahrádzať finančnú podporu z iných zdrojov. 
1.	Legislatíva 
Pravidlá implementácie Finančného mechanizmu Európskeho hospodárskeho priestoru a Nórskeho finančného mechanizmu sú vypracované v súlade s relevantnými právnymi predpismi vrátane predpisov Slovenskej republiky a inými dokumentmi, najmä:
a)	Medzinárodné dohody
•	Zmluva o Európskom hospodárskom priestore, podpísaná dňa 2. 5. 1992
•	Zmluva medzi Nórskym kráľovstvom a Európskym spoločenstvom, podpísaná dňa 14. 10. 2003
•	Memorandum o porozumení k implementácii Nórskeho finančného mechanizmu podpísaná medzi Slovenskou republikou a Nórskym kráľovstvom dňa 11. 1. 2005
•	Memorandum o porozumení k implementácii Finančnému mechanizmu Európskeho hospodárskeho priestoru podpísané medzi Slovenskou republikou a členskými krajinami Európskeho hospodárskeho priestoru dňa 23. 2. 2005
b)	Základné právne predpisy SR
•	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov
•	Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z.
•	Zákon č. 431/2002 Z. z. o účtovníctve v znení neskorších predpisov
•	Zákon č. 291/2002 Z. z. o Štátnej pokladnici o zmene a doplnení niektorých zákonov v znení neskorších predpisov
•	Zákon č. 428/2002 Z. z. o ochrane osobných údajov v znení neskorších predpisov
•	Zákon č. 231/1999 Z. z. o štátnej pomoci v znení neskorších predpisov
•	Zákon č. 25/2006 Z. z. o verejnom obstarávaní v znení neskorších predpisov
•	Zákon č. 275/2006 Z. z. o informačnom systéme verejnej správy a o zmene a doplnení niektorých zákonov
•	Zákon č. 583/2004 Z.z. o rozpočtových pravidlách územnej samosprávy a o zmene a doplnení niektorých zákonov v znení zákona č. 611/2005 Z.z.
2.	Základné pojmy a definície 
Blokový grant - fond vytvorený s jasne definovaným účelom, z ktorých je možné poskytovať finančnú pomoc jednotlivcom, organizáciám alebo inštitúciám. Blokové granty sú zamerané na pomoc pri implementácii projektov, kde konečný užívateľ je príliš malý na to, aby jeho projekt bol z hľadiska efektívnosti nákladov administrovaný na individuálnej báze. Blokové granty sú implementované prostredníctvom vybraného sprostredkovateľa.
Certifikácia - potvrdenie správnosti, oprávnenosti a zákonnosti výdavkov a efektívnosti systémov riadenia a kontroly FM EHP a NFM.
Dohoda o poskytnutí grantu (Grant Agreement) - dohoda uzatvorená medzi Slovenskou republikou a Ministerstvom zahraničných vecí Nórskeho kráľovstva/Výborom pre finančný mechanizmus EHP po schválení žiadosti o poskytnutie nenávratného finančného príspevku Výborom pre finančný mechanizmus EHP a/alebo Ministerstvom zahraničných vecí Nórskeho kráľovstva, ktorá upravuje podmienky financovania a implementácie projektu/blokového grantu vrátane úloh a zodpovedností jednotlivých subjektov. 
Dohoda o spolupráci medzi Úradom vlády SR a Ministerstvom financií SR pri finančnom riadení Finančného mechanizmu EHP a Nórskeho finančného mechanizmu - dohoda uzavretá medzi Národným kontaktným bodom a platobným orgánom, ktorá definuje úlohy a zodpovednosti oboch orgánov pri finančnom riadení, správe a kontrole prostriedkov EHP/NFM a prostriedkov štátneho rozpočtu, určených na spolufinancovanie a stanovuje zásady spolupráce pri plnení týchto úloh.
Hodnotiaca komisia – orgán, ktorý zabezpečuje hodnotenie žiadostí o NFP na individuálny projekt/blokový grant/podprojekt v rámci výziev vyhlásených NKB.
Individuálny projekt - predstavuje ekonomicky nedeliteľný súbor prác s jasne identifikovaným cieľom. Individuálny projekt môže obsahovať jeden alebo viac podprojektov. V prípade, ak projekt je zložený so súboru podprojektov, tieto musia byť definované v žiadosti o poskytnutie príspevku. Minimálna výška príspevku zo zdrojov finančného mechanizmu EHP/Nórskeho finančného mechanizmu je 250 tis. EUR. 
Konečný prijímateľ - subjekt, ktorému sú s cieľom realizácie individuálneho projektu/podprojektu poskytované prostriedky z Finančného mechanizmu EHP/Nórskeho finančného mechanizmu a štátneho rozpočtu SR určené na spolufinancovanie. 
Memorandá o porozumení - základné dokumenty, ktoré umožňujú predkladať Slovenskej republike žiadosti o získanie nenávratného finančného príspevku z Finančného mechanizmu EHP/Nórskeho finančného mechanizmu. Vymedzujú kompetencie orgánov zapojených do implementácie finančných mechanizmov a stanovujú prioritné oblasti finančných mechanizmov, ako aj špecifické formy pomoci v podobe blokových grantov. 
Ministerstvo zahraničných vecí Nórskeho kráľovstva (ďalej len „MZV NK“) - riadi Nórsky finančný mechanizmus, vydáva základné pravidlá a postupy pre implementáciu, ako aj ďalšie usmernenia v tejto oblasti, schvaľuje poskytovanie finančných prostriedkov individuálnych projektov a blokových grantov.
Národný kontaktný bod (ďalej len „NKB“) – národný orgán, ktorý riadi implementáciu Finančného mechanizmu EHP/Nórskeho finančného mechanizmu v SR. Plní funkciu kontaktného bodu medzi konečnými prijímateľmi/sprostredkovateľmi a ÚFM. V podmienkach SR plní úlohy národného kontaktného bodu Úrad vlády SR.
Národný monitorovací výbor pre Finančný mechanizmus EHP a Nórsky finančný mechanizmus (ďalej len „NMV“) – orgán zriadený podpredsedom vlády SR pre vedomostnú spoločnosť, európske záležitosti, ľudské práva a menšiny, ktorý na národnej úrovni vydáva odporúčania k žiadostiam o nenávratný finančný príspevok na individuálny projekt/blokový grant z prostriedkov Finančného mechanizmu EHP/Nórskeho finančného mechanizmu a monitoruje implementáciu finančných mechanizmov. Štatút a rokovací poriadok ďalej upravuje postavenie, pôsobnosť, hlavné úlohy, zloženie a zásady činnosti Národného monitorovacieho výboru a určuje zloženie, spôsob a frekvenciu jeho zasadnutí. Úlohu sekretariátu Národného monitorovacieho výboru plní NKB. 
Nezrovnalosť – porušenie právneho rámca pokrývajúceho FM EHP/NFM vo vzťahu k čl. 1.2 Zadaní a podmienok prílohy k dohode o poskytnutí grantu, akékoľvek porušenie ustanovení práva Európskeho spoločenstva alebo akékoľvek porušenie národného práva SR, ktoré by mohlo postihnúť alebo poškodiť akúkoľvek fázu implementácie FM EHP/NFM najmä vo vzťahu k implementácii a/alebo rozpočtu akéhokoľvek druhu pomoci financovanej z FM EHP/NFM, napr. neodôvodnenými alebo neprimeranými výdavkami, alebo odpočítaním alebo stratou príjmov v rámci projektu.
Oprávnené výdavky - výdavky, ktoré boli skutočne vynaložené v rámci obdobia oprávnenosti stanoveného vo forme nákladov a výdavkov konečného prijímateľa v súlade s pravidlami oprávnenosti definovanými ÚFM. V podmienkach SR za stanovenie minimálnych štandardov k oprávnenosti výdavkov zodpovedá Národný kontaktný bod.
Oprávnený žiadateľ – subjekt, ktorý je oprávnený požiadať o finančné prostriedky v rámci výzvy vyhlásenej NKB/sprostredkovateľom. Žiadatelia oprávnení predložiť žiadosť o poskytnutie nenávratného finančného príspevku budú definovaní v rámci každej výzvy.
Platobný orgán (ďalej len „PO“) - národný orgán zriadený s cieľom prijímania platieb z EHP a NFM, vyplácanie sprostredkovateľov, resp. konečných prijímateľov a certifikovania výdavkov predtým, ako sa zašlú Úradu pre finančný mechanizmus. V podmienkach SR plní úlohy platobného orgánu Ministerstvo financií SR.
Poskytnutie preddavku sprostredkovateľovi - poskytnutie finančných prostriedkov zo zdrojov predplatenia prostriedkov FM EHP/NFM a štátneho rozpočtu na spolufinancovanie do výšky 40 % z rozpočtu blokového grantu formou preddavku. Uvedeným preddavkom sa pritom nemyslí poskytnutie finančných prostriedkov v zmysle § 19, ods. 8 až 10 zákona č. 523/2004 Z. z. o rozpočtových pravidlách verejnej správy. 
Poskytnutie zálohovej platby konečnému prijímateľovi - poskytnutie finančných prostriedkov zo zdrojov predplatenia prostriedkov FM EHP/NFM zo štátneho rozpočtu a štátneho rozpočtu na spolufinancovanie do výšky 40 % z relevantnej časti rozpočtu projektu po podpise zmluvy o poskytnutí nenávratného finančného príspevku a preukázaní konečného prijímateľa o začatí realizácie projektu/podprojektu formou zálohovej platby.
Predfinancovanie - poskytnutie finančných prostriedkov konečnému prijímateľovi z verejnej správy alebo mimovládnej organizácii zo zdrojov predplatenia prostriedkov FM EHP/NFM zo štátneho rozpočtu a štátneho rozpočtu na spolufinancovanie na uhradenie záväzkov voči dodávateľovi v lehote splatnosti na základe predloženia účtovných dokladov vystavených dodávateľom. 
Priebežná správa o projekte (Project interim report - ďalej len „PIR“) – dokument vypracovaný konečným prijímateľom/sprostredkovateľom podľa stanovenej formy obsahujúca informácie o finančnom a fyzickom pokroku za obdobie 3 mesiacov realizácie individuálneho projektu/blokového grantu. Po ukončení individuálneho projektu/blokového grantu sa predkladá tzv. Správa o ukončení projektu (Project completion report – ďalej len „PCR“).
Refundácia – poskytnutie finančných prostriedkov konečnému prijímateľovi zo súkromného sektora zo zdrojov predplatenia prostriedkov FM EHP/NFM zo štátneho rozpočtu a štátneho rozpočtu na spolufinancovanie formou preplácania už vynaložených a zdokumentovaných výdavkov.
Sprostredkovateľ - subjekt, ktorý bol na základe jeho žiadosti určený sprostredkovávať blokový grant finančného mechanizmu EHP a/alebo Nórskeho finančného mechanizmu. Sprostredkovateľ je zodpovedný za implementáciu blokového grantu.
Štátna pokladnica - orgán štátnej správy zriadený v zmysle zákona č. 291/2002 Z. z. o Štátnej pokladnici a o zmene a doplnení niektorých zákonov zabezpečujúci sústavu činností v rámci systému Štátnej pokladnice, najmä centralizáciu riadenia verejných financií, realizáciu rozpočtu subjektov verejnej správy, vedenie a správu účtov klientov a realizáciu platobného styku klientov.
Systém finančného riadenia FM EHP/NFM - komplex na seba nadväzujúcich a vzájomne prepojených podsystémov a činností, ktorých prostredníctvom sa zabezpečuje účinné finančné plánovanie, rozpočtovanie, účtovanie, výkazníctvo, platba konečným prijímateľom, sledovanie finančných tokov a overovanie pri realizácii pomoci FM EHP/NFM.
Typy projektovej podpory - čerpanie prostriedkov z Finančného mechanizmu EHP/Nórskeho finančného mechanizmu sa v súlade s pravidlami a postupmi realizuje nasledovnými formami pomoci – individuálne projekty, programy (skupiny projektov), a blokové granty. V rámci Slovenskej republiky typ projektovej podpory „programy“ nebude realizovaný, čo bolo odsúhlasené na druhom rokovaní NMV dňa 6.2.2006 a následne aj na výročných stretnutiach dňa 28.2.2006. 
Účtovný doklad - doklad definovaný v § 10 ods. 1 zákona č. 431/2002 Z. z. o účtovníctve v znení neskorších predpisov. Pre účely predkladania deklarovania výdavkov konečného prijímateľa sa vyžaduje splnenie náležitostí definovaných v ods. 1 písm. a), b), c), d) a f) predmetného zákona.
Úrad pre finančný mechanizmus (ďalej len „ÚFM“) - výkonný aparát Výboru pre finančný mechanizmus EHP so sídlom v Bruseli, riadi implementáciu finančného mechanizmu na úrovni EHP a plní úlohu kontaktného bodu medzi Výborom pre finančný mechanizmus EHP a Slovenskou republikou. Zároveň riadi implementáciu Nórskeho finančného mechanizmu a plní úlohu kontaktného bodu medzi Ministerstvom zahraničných vecí Nórskeho kráľovstva. a Slovenskou republikou. 
Vlastné zdroje konečného prijímateľa - finančné prostriedky, ktorými sa podieľa konečný prijímateľ na financovaní projektu v stanovenej výške a určenom podiele. Za tieto zdroje sa považujú aj tie prostriedky, ktoré konečný prijímateľ získal z iného zdroja, ako napr. úver z banky alebo príspevok tretej osoby.
Výbor pre finančný mechanizmus EHP (ďalej len „VFM“) - riadi finančný mechanizmus EHP, vydáva základné pravidlá a postupy pre implementáciu finančného mechanizmu EHP, ako aj ďalšie usmernenia v tejto oblasti, schvaľuje žiadosti o poskytovanie finančných prostriedkov z finančného mechanizmu EHP na realizáciu individuálnych projektov a blokových grantov.
Zmluva o poskytnutí nenávratného finančného príspevku - podrobná zmluva o podpore projektu/podprojektu financovaného z Finančného mechanizmu EHP/Nórskeho finančného mechanizmu a štátneho rozpočtu uzatvorená medzi Národným kontaktným bodom/sprostredkovateľom a konečným prijímateľom určujúca podmienky poskytnutia nenávratného finančného príspevku (NFP), ako aj práva a povinnosti zúčastnených strán.
Zmluva medzi NKB a sprostredkovateľom – podrobná zmluva o poskytnutí nenávratného finančného príspevku na blokový grant financovaného z FM EHP/NFM a štátneho rozpočtu uzatvorená medzi Národným kontaktným bodom a sprostredkovateľom. 
3.	Štruktúra orgánov zapojených do implementácie Finančného mechanizmu EHP a Nórskeho finančného mechanizmu
3.1.	Orgány na národnej úrovni
Do systému implementácie FM EHP/NFM na národnej úrovni sú zapojené nasledovné subjekty: 
-	Národný kontaktný bod
-	sprostredkovatelia
-	platobný orgán
Hlavnou zásadou pri určení subjektov zapojených do riadenia prostriedkov FM EHP/NFM je náležité oddelenie funkcií Národného kontaktného bodu a platobného orgánu. 
3.1.1.	Národný kontaktný bod (NKB)
Uznesením vlády č. 1002/2004, ktorým bol schválený návrh implementačnej stratégie a systému finančného riadenia finančného mechanizmu Európskeho hospodárskeho priestoru a Nórskeho finančného mechanizmu, bol za Národný kontaktný bod určený Úrad vlády SR. 
NKB má celkovú zodpovednosť za implementáciu Finančného mechanizmu EHP/Nórskeho finančného mechanizmu v SR. Plní funkciu kontaktného bodu medzi konečnými prijímateľmi a ÚFM. Ďalej zodpovedá za implementáciu a monitorovanie schválených žiadostí vrátane čerpania prostriedkov Finančného mechanizmu EHP/Nórskeho finančného mechanizmu.
NKB zverejňuje výzvy na predkladanie žiadostí o NFP, prijíma žiadosti o NFP, zabezpečuje rokovania hodnotiacej komisie, zabezpečuje rokovania NMV. Úradu pre finančný mechanizmus predkladá výročné správy o realizácii pomoci a plní povinnosti týkajúce sa publicity. NKB vykonáva funkcie výkonného aparátu pre NMV. 
Odbor koordinácie predvstupových fondov a bilaterálnej spolupráce v rámci Úradu vlády SR zabezpečuje celkovú administratívnu koordináciu a použitie prostriedkov z Finančného mechanizmu EHP a Nórskeho finančného mechanizmu. 
Medzi jeho povinnosti patrí okrem iného najmä:
•	viesť administratívu NKB,
•	pripravovať všetky kľúčové dokumenty požadované ÚFM v spolupráci s ostatnými subjektmi,
•	pripravovať podrobné pravidlá pre prípravu, výber, realizáciu, monitorovanie a hodnotenie projektov financovaných finančným mechanizmom EHP a/alebo Nórskeho finančného mechanizmu,
•	slúžiť ako sekretariát NMV,
•	pripravovať pravidelné monitorovacie správy o realizácii projektov,
•	organizovať verejné výzvy na predkladanie projektov a zhromažďovať žiadosti o NFP,
•	zabezpečovať vyhodnotenie návrhov projektov NMV,
•	predkladať ÚFM na schválenie žiadosti o poskytnutie NFP na individuálny projekt/blokový grant, ktoré boli odporučené NMV
•	pomáhať pri príprave jednotlivých dohôd o poskytnutí grantu,
•	zabezpečiť celkovú koordináciu finančného mechanizmu EHP, Nórskeho finančného mechanizmu a fondov EÚ v spolupráci s ďalšími relevantnými národnými úradmi a orgánmi,
•	dohliadať a kontrolovať realizáciu projektov v súlade so zmluvami uzavretými so sprostredkovateľmi a konečnými prijímateľmi,
•	zabezpečiť informácie o dostupných fondoch a ich publicitu a informovanie širokej verejnosti o projektoch realizovaných v rámci finančného mechanizmu EHP a Nórskeho finančného mechanizmu,
•	plniť funkciu kontaktného bodu medzi konečnými príjímateľmi a ÚFM,
•	vypracovať vnútorný manuál NKB a jeho zavedenie ako organizačnej smernice Úradu vlády SR;
•	predložiť vnútorný manuál NKB vrátane jeho akýchkoľvek zmien s označením čísla verzie a dátumu platnosti platobnému orgánu v elektronickej forme a v písomnej forme, zviazaný a podpísaný zodpovedným vedúcim, a to najneskôr do 15 pracovných dní od schválenia zodpovedným vedúcim; 
•	predložiť vnútorné manuály sprostredkovateľov vrátane ich akýchkoľvek zmien s označením čísla verzie a dátumu platnosti platobnému orgánu;
•	predkladať výročné správy o implementácii pre každý z finančných mechanizmov jednotlivo platobnému orgánu zároveň s predložením Úradu pre finančný mechanizmus;
•	uzatvárať zmluvy o podpore blokového grantu so sprostredkovateľmi a predložiť ju platobnému orgánu vrátane prípadných dodatkov pre informáciu v termíne do 15 pracovných dní od podpisu; 
•	poskytovať výnimky z tohto materiálu ( okrem výnimiek poskytovaných platobným orgánom ) v spolupráci s platobným orgánom predložených orgánmi zapojenými do riadenia FM EHP a NFM na základe oprávnených a riadne odôvodnených žiadostí predkladaných Národnému kontaktnému bodu;
•	predkladať odhady čerpania prostriedkov predplatenia EHP/NFM zo štátneho rozpočtu a prostriedkov štátneho rozpočtu na spolufinancovanie platobnému orgánu pre účely prípravy štátneho rozpočtu pre nasledovný rok;
•	uzatvárať zmluvy o poskytnutí nenávratného finančného príspevku s konečným prijímateľom vrátane stanovenia možných sankcií v prípade nesplnenia týchto podmienok;
•	overiť spolufinancovanie jednotlivých projektov z vlastných zdrojov konečného prijímateľa pred podpisom zmluvy o poskytnutí NFP;
•	overovať žiadosti konečného prijímateľa/sprostredkovateľa o platbu vrátane PIR/PCR a odhadu očakávaných výdavkov na nasledovné 3 mesiace, súčasťou tohto overovania je aj predbežná finančná kontrola. Toto overenie zahrnuje:
-	administratívne overenie, 
-	overenie na mieste podľa potreby;
•	v rámci administratívneho overenia vykonávať:
-	formálne overenie, ktorá zahrnuje overenie pravdivosti, kompletnosti a správnosti vyplnenia žiadosti, resp. PIR/PCR;
-	vecné overenie, ktoré zahrnuje: 
i)	overenie reálnosti, oprávnenosti, správnosti, aktuálnosti a neprekrývania sa nárokovaných výdavkov; 
ii)	matematické overenie výpočtu oprávnenej sumy zo žiadosti o platbu (overenie položiek tvoriacich účtovný doklad a ich porovnanie s PIP, overenie na úroveň výkaz výmer pri jeho existencii), matematickú správnosť údajov o dodaných tovaroch, službách a prácach uvedených na faktúrach a iných relevantných priložených účtovných dokladoch vo vzťahu k množstvu a jednotkovej cene, k objemu a jednotkovej cene, súčtov jednotlivých položiek;
iii)	overenie súladu s legislatívou SR a legislatívou ES týkajúcou sa najmä štátnej pomoci, verejného obstarávania, ochrany životného prostredia, rovnosti príležitostí, publicity a pod.;
•	v rámci overenia na mieste overovať najmä:
-	dodanie spolufinancovaných tovarov, uskutočnených prác a poskytnutých služieb; 
-	správnosť vedenia účtovníctva vo vzťahu k projektu/blokovému grantu;
-	zaúčtovanie dodaných tovarov, prác a služieb v účtovníctve konečného prijímateľa;
-	zabezpečenie publicity a pod.;
•	vykonávať overenie na mieste, pri ktorom sa môžu overiť aj vykonané finančné operácie, t. j. aj za výdavky, ktoré boli konečnému prijímateľovi/sprostredkovateľovi schválené a uhradené v rámci predchádzajúcich žiadostí o platbu;
•	schvaľovať a predložiť žiadosti konečného prijímateľa/sprostredkovateľa o platbu vrátane PIR/PCR a odhadu očakávaných výdavkov na nasledovné 3 mesiace platobnému orgánu; 
•	vypracovať a predložiť správu o zistenej nezrovnalosti platobnému orgánu a sekcii systému verejnej vnútornej finančnej kontroly MF SR najneskôr do 5 pracovných dní od jej zistenia;
•	vypracovať štvrťročnú správu o zistených nezrovnalostiach a štvrťročnú správu o prijatých opatreniach vo vzťahu k oznámeným nezrovnalostiam a predkladať ich Úradu pre finančný mechanizmus a platobnému orgánu a sekcii systému verejnej vnútornej finančnej kontroly MF SR na vedomie;
•	predkladať správy o výsledku vnútorného auditu Národného kontaktného bodu a správ o výsledku externého auditu Národného kontaktného bodu platobnému orgánu do 5 pracovných dní od ich podpisu;
•	predkladať opatrenia na nápravu nedostatkov a odstránenie príčin ich vzniku prijatých na základe následných finančných kontrol a systémových auditov vykonaných na Národnom kontaktnom bode a odpočty ich plnenia platobnému orgánu v termíne do 10 pracovných dní od obdŕžania správy o ich splnení, resp. plnení;
•	uchovávať a dodržiavať vnútorný manuál vrátane audit trailu, na každej úrovni riadenia;
•	uchovávať všetky podklady vzťahujúce sa na výdavky a kontrolu pomoci EHP/NFM minimálne 5 rokov,
•	v prípade potreby vydávanie usmernení k riadeniu EHP/NFM v pôsobnosti NKB v spolupráci s platobným orgánom;
•	navrhovať v spolupráci s platobným orgánom presuny v rámci schválených rozpočtov prioritných oblastí a blokových grantov na schválenie podpredsedovi vlády SR pre vedomostnú spoločnosť, európske záležitosti, ľudské práva a menšiny. 
3.1.2.	Sprostredkovateľ
Sprostredkovateľ v podmienkach SR vo vzťahu k implementácii FM EHP/NFM zabezpečuje predovšetkým:
•	vypracovanie vnútorného manuálu sprostredkovateľa pre príslušný blokový grant v súlade s usmernením NKB;
•	predloženie vnútorného manuálu sprostredkovateľa vrátane jeho akýchkoľvek zmien s označením čísla verzie a dátumu platnosti Národnému kontaktnému bodu a platobnému orgánu, a to najneskôr do 15 pracovných dní od schválenia zodpovedným vedúcim; 
•	prijímanie, hodnotenie a schvaľovanie podprojektov v rámci blokového grantu; 
•	uzatváranie zmluvy o poskytnutí nenávratného finančného príspevku s konečným prijímateľom vrátane stanovenia možných sankcií v prípade nesplnenia týchto podmienok;
•	overenie spolufinancovania jednotlivých projektov zo zdrojov konečného prijímateľa pred podpisom zmluvy o poskytnutí nenávratného finančného príspevku;
•	overovanie žiadosti konečného prijímateľa o platbu vrátane čiastkovej PIR/PCR a čiastkového odhadu očakávaných výdavkov na nasledovné 3 mesiace, ktorého súčasťou je aj predbežná finančná kontrola. Toto overenie zahrnuje:
-	administratívne overenie, 
-	overenie na mieste podľa potreby;
•	v rámci administratívneho overenia:
-	formálne overenie, ktoré zahrnuje overenie pravdivosti, kompletnosti a správnosti vyplnenia žiadosti, resp. čiastkovej PIR/PCR;
-	vecné overenie, ktoré zahrnuje: 
i)	overenie reálnosti, oprávnenosti, správnosti, aktuálnosti a neprekrývania sa nárokovaných výdavkov; 
ii)	matematické overenie výpočtu oprávnenej sumy zo žiadosti o platbu (overenie položiek tvoriacich účtovný doklad a ich porovnanie s PIP, overenie na úroveň výkaz výmer pri jeho existencii), matematickú správnosť údajov o dodaných tovaroch, službách a prácach uvedených na faktúrach a iných relevantných priložených účtovných dokladoch vo vzťahu k množstvu a jednotkovej cene, k objemu a jednotkovej cene, súčtov jednotlivých položiek;
iii)	overenie súladu s legislatívou SR a legislatívou ES týkajúcou sa najmä štátnej pomoci, verejného obstarávania, ochrany životného prostredia, rovnosti príležitostí, publicity a pod.;
•	v rámci overenia na mieste overenie najmä:
-	dodania spolufinancovaných tovarov, uskutočnených prác a poskytnutých služieb; 
-	správnosti vedenia účtovníctva vo vzťahu k projektu;
-	zaúčtovania dodaných tovarov, prác a služieb v účtovníctve konečného prijímateľa;
-	zabezpečenia publicity a pod.;
•	overenie na mieste, pri ktorom sa môžu overiť aj vykonané finančné operácie, t. j. aj za výdavky, ktoré boli konečnému prijímateľovi schválené a uhradené v rámci predchádzajúcich žiadostí o platbu;
•	schvaľovanie žiadosti konečného prijímateľa o platbu vrátane čiastkovej PIR/PCR a čiastkového odhadu očakávaných výdavkov; 
•	prevod finančných prostriedkov predplatenia EHP/NFM zo štátneho rozpočtu a spolufinancovania zo štátneho rozpočtu konečným prijímateľom;
•	predkladanie žiadosti o platbu na nasledovné 3 mesiace vrátane odhadu očakávaných výdavkov za blokový grant Národnému kontaktnému bodu;
•	vypracovanie a predloženie správy o zistenej nezrovnalosti NKB a na vedomie platobnému orgánu a sekcii systému verejnej vnútornej finančnej kontroly MF SR najneskôr do 5 pracovných dní od jej zistenia;
•	uchovávanie všetkých podkladov vzťahujúcich sa na výdavky a kontrolu pomoci EHP/NFM minimálne 5 rokov po zrealizovaní záverečnej platby konečnému prijímateľovi. 
Povinnosti sprostredkovateľa vo vzťahu k zabezpečeniu implementácie blokového grantu budú ďalej špecifikované v zmluve o poskytnutí nenávratného finančného príspevku na blokový grant. 
3.1.3.	Platobný orgán
Funkcie platobného orgánu vykonáva sekcia európskych a medzinárodných záležitostí Ministerstva financií SR. Platobný orgán v podmienkach SR vo vzťahu k implementácii FM EHP/NFM zabezpečuje:
•	vypracovanie vnútorného manuálu platobného orgánu a jeho zavedenie ako organizačnej smernice ministerstva a predloženie vnútorného manuálu v elektronickej forme a zviazaného a podpísaného zodpovedným vedúcim v písomnej forme NKB, a to najneskôr do 15 pracovných dní od schválenia zodpovedným vedúcim;
•	koordináciu systému finančného riadenia EHP/NFM;
•	v prípade potreby vydávanie usmernení k finančnému riadeniu EHP/NFM v spolupráci s NKB ;
•	organizovanie školení súvisiacich s finančným riadením EHP/NFM na národnej, regionálnej a miestnej úrovni;
•	účasť svojho zástupcu na zasadnutiach Národného monitorovacieho výboru v rámci kompetencií platobného orgánu;
•	poskytovanie výnimiek z tohto materiálu na základe oprávnených a riadne odôvodnených žiadostí orgánov zapojených do finančného riadenia predkladaných Národným kontaktným bodom a adresovaných ministrovi financií;
•	každoročne prostriedky v štátnom rozpočte na predplatenie prostriedkov EHP/NFM, resp. na spolufinancovanie na základe podkladov Národného kontaktného bodu;
•	overenie žiadosti konečného prijímateľa/sprostredkovateľa o platbu vrátane PIR/PCR a odhadu očakávaných výdavkov, ktorého súčasťou je aj predbežná finančná kontrola. Toto overenie zahrnuje:
-	administratívne overenie:
o	formálne overenie, ktoré zahrnuje overenie pravdivosti, kompletnosti a správnosti údajov v žiadosti o platbu,
o	vecné overenie, ktoré zahrnuje overenie správnosti údajov v ISUF;
•	certifikačné overenie na všetkých úrovniach finančného riadenia vrátane konečného prijímateľa a sprostredkovateľa s cieľom uistenia sa o postupoch NKB, že:
-	PIR/PCR zahŕňajú výlučne oprávnené a aktuálne výdavky uhrádzané počas obdobia oprávnenosti, 
-	boli vykonané overenia dodania spolufinancovaných tovarov, služieb a prác,
-	realizované výdavky sú reálne, 
-	sa postupovalo v súlade s relevantnými právnymi predpismi vrátane predpisov SR a ostatnými záväznými dokumentmi, 
-	existuje podporná dokumentácia, 
-	sa uchováva a dodržiava audit trail.
•	certifikáciu PIR/PCR pred jej predložením ÚFM;
•	zostavenie a zaslanie žiadostí o platby vrátane certifikovaných PIR/PCR Úradu pre finančný mechanizmus;
•	zriadenie osobitných mimorozpočtových účtov pre prostriedky EHP, NFM a spolufinancovania;
•	príjem prostriedkov EHP/NFM na osobitné mimorozpočtové účty MF SR;
•	prevod finančných prostriedkov predplatenia prostriedkov EHP/NFM a prostriedkov štátneho rozpočtu na spolufinancovanie z príslušných mimorozpočtových účtov MF SR na účet konečného prijímateľa/sprostredkovateľa na základe žiadosti o platbu;
•	spoluprácu pri návrhu ročných finančných limitov prostriedkov predplatenia prostriedkov EHP/NFM a štátneho rozpočtu na spolufinancovanie pri tvorbe návrhu štátneho rozpočtu;
•	zriadenie mimorozpočtového účtu v Štátnej pokladnici slúžiaceho na vyrovnávanie kurzových rozdielov, bankových poplatkov a daní z úrokov;
•	vedenie knihy dlžníkov;
•	vrátenie neoprávnene použitých alebo nevyužitých prostriedkov ÚFM vrátane úrokov z omeškania;
•	vypracovanie a predloženie správy o zistenej nezrovnalosti NKB a na vedomie sekcii systému verejnej vnútornej finančnej kontroly MF SR najneskôr do 5 pracovných dní od jej zistenia;
•	spracovanie relevantných častí výročných správ o implementácii týkajúcich sa čerpania prostriedkov EHP/NFM;
•	zavedenie jednotného systému účtovníctva pre platobný orgán a NKB vrátane zabezpečenia jednotného informačného systému pre účtovníctvo (Informačného systému pre účtovanie fondov - ISUF);
•	riadenie vývoja, aktualizácie ISUF a zabezpečenie integračných väzieb komplexu systémov ISUF, Informačného systému Štátnej pokladnice a Rozpočtového informačného systému prostredníctvom odboru integrovanej podpory MF SR;
•	vedenie účtovníctva, výkazníctva a uschovávanie dokladov,
•	navrhovanie presunov v rámci schválených rozpočtov prioritných oblastí a blokových grantov na schválenie podpredsedovi vlády SR pre vedomostnú spoločnosť, európske záležitosti, ľudské práva a menšiny v spolupráci s NKB. 
3.2.	Orgány na nadnárodnej úrovni
3.2.1.	Ministerstvo zahraničných vecí Nórskeho kráľovstva (MZV NK)
MZV NK riadi Nórsky finančný mechanizmus, vydáva základné pravidlá a postupy pre implementáciu ako aj ďalšie usmernenia v tejto oblasti, schvaľuje poskytovanie finančných prostriedkov na realizáciu individuálnych projektov a blokových grantov.
3.2.2.	Výbor pre finančný mechanizmus EHP (VFM) 
Výbor pre finančný mechanizmus EHP riadi Finančný mechanizmus EHP, vydáva základné pravidlá a postupy pre implementáciu Finančného mechanizmu EHP, ako aj ďalšie usmernenia v tejto oblasti, schvaľuje žiadosti o poskytovanie finančných prostriedkov z Finančného mechanizmu EHP na realizáciu individuálnych projektov a blokových grantov.
3.2.3.	Úrad pre finančný mechanizmus (ÚFM)
ÚFM je výkonným aparátom VFM so sídlom v Bruseli, riadi implementáciu finančného mechanizmu na úrovni EHP a plní úlohu kontaktného bodu medzi VFM a Slovenskou republikou. Zároveň riadi implementáciu Nórskeho finančného mechanizmu a plní úlohu kontaktného bodu medzi Nórskym ministerstvom zahraničných vecí a Slovenskou republikou. ÚFM vydáva usmernenia, pokyny a poskytuje konzultácie pre NKB. 
4.	Výzvy na predkladanie žiadostí 
NKB na základe memoránd o porozumení prijíma žiadosti o poskytnutie nenávratného finančného príspevku na základe otvorenej výzvy na predkladanie žiadostí. 
Sprostredkovateľ je povinný poskytovať NFP na základe otvorenej výzvy, ktorá nie je v rozpore s týmto usmernením. Subjektom podliehajúcim pravidlám štátnej pomoci bude NFP poskytovaný v súlade s ustanoveniami zákona o štátnej pomoci č. 231/1999 Z. z. v znení neskorších predpisov a právnymi predpismi ES.
Subjekt zodpovedný za zverejňovanie výzvy na predkladanie projektov je povinný dodržať nasledovné princípy pre zverejňovanie výziev: 
•	výzvy musia byť publikované spôsobom stanoveným ÚFM,
•	výzvy musia obsahovať presné určenie miesta na predloženie žiadostí a termíny uzávierok, 
•	výzvy musia jasne definovať, ktoré subjekty sú oprávnené predložiť žiadosti,
•	výzvy musia jasne definovať oprávnené aktivity, na ktoré je možné poskytnúť nenávratný finančný príspevok,
•	výzvy musia obsahovať informáciu, kde je dostupný formulár na vypracovanie žiadosti a príručka na vypracovanie žiadosti,
•	výzvy musia obsahovať informáciu o výške alokovaných finančných prostriedkov, o ktorú sa môžu žiadatelia uchádzať, 
•	výzvy musia jasne definovať požiadavky na spolufinancovanie,
•	výzvy musia obsahovať odkaz na ďalšie nevyhnutné dokumenty potrebné k vypracovaniu žiadosti,
•	výzvy musia obsahovať pokyny, ako získať podrobnejšie informácie.
4.1	Príprava a schválenie výzvy
a)	príprava a schvaľovanie výzvy NKB
NKB zodpovedá za prípravu výzvy na predkladanie žiadosti, ktorý taktiež zodpovedá za celkovú kontrolu úplnosti informácií uvedených vo výzve a ďalších dokumentov nevyhnutých pre správne vypracovanie žiadosti. Zverejnenie výziev podlieha súhlasnému stanovisku ÚFM. 
b)	príprava a zverejňovanie výzvy sprostredkovateľom 
Každý sprostredkovateľ je zodpovedný za prípravu výzvy, ktorú bude zverejňovať. Pred jej zverejnením sa výzva predkladá na posúdenie NKB. Sprostredkovateľ môže zverejniť výzvu až po schválení výzvy NKB.
4.2	Zverejnenie výzvy 
Výzvy na predkladanie žiadostí musia byť zverejnené s cieľom poskytnúť potenciálnym žiadateľom komplexné a prehľadné informácie potrebné k správnemu vypracovaniu žiadostí. Termín uzávierky na predkladanie žiadostí by nemal byť stanovený skôr ako dva mesiace po zverejnení výzvy.
a) zverejňovanie výziev NKB
V rámci informačnej činnosti bude NKB využívať najmä internetovú stránku vytvorenú pre finančné mechanizmy www.eeagrants.sk. ktorá je automaticky prepojená na internetovú stránku Úradu vlády SR www.vlada.gov.sk. NKB ďalej organizuje informačné akcie pre verejnosť, tlačové konferencie, pracovné semináre a využíva ďalšie komunikačné kanály ako napr. noviny, brožúry, letáky a podobne v záujme zabezpečenia dostatočnej publicity. 
b)	zverejňovanie výziev sprostredkovateľom 
Transparentnosť výzvy musí byť zabezpečená zverejnením na vlastnej internetovej stránke sprostredkovateľa, zabezpečením informačných akcií pre potenciálnych konečných prijímateľov, pracovnými seminármi. Každá výzva zverejňovaná sprostredkovateľom musí byť zároveň zverejnená aj na internetovej stránke www.eeagrants.sk. 
c) poskytovanie priebežných informácií k zverejnenej výzve
Počas zverejnenia výzvy na predkladanie žiadostí musí byť zabezpečené poskytovanie informácií pre žiadateľov. Spôsob poskytovania informácií počas času zverejnenia výzvy je uvedený v rámci samotnej výzvy. V texte výzvy je uvedený aj spôsob poskytovania podrobnejších informácií pre žiadateľov. 
Na písomné otázky žiadateľa, ktoré boli zaslané poštou, faxom alebo elektronicky odpovedá NKB, prípadne príslušný sprostredkovateľ. 
5.	Prijímanie, hodnotenie a schvaľovanie žiadostí a uzatváranie zmlúv o poskytnutí nenávratného finančného príspevku 
5.1	Postup pri prijímaní žiadostí
NKB po prevzatí zalepenej a neporušenej obálky so žiadosťou o NFP označí obálku odtlačkom svojej pečiatky s vyznačením dátumu prijatia a žiadosť o NFP zaregistruje do registratúrnej knihy. NKB označí žiadosť o NFP kódom žiadosti a zaregistruje žiadosť o NFP do informačného systému účtovania fondov (ďalej len „ISUF“). 
Žiadateľ je povinný priložiť k žiadosti o NFP vyplnené potvrdenie o registrácii žiadosti o NFP, ktoré je prílohou výzvy na predkladanie žiadostí. NKB doplní priložené potvrdenie a po zaregistrovaní žiadosti zašle toto potvrdenie spätne žiadateľovi. Doplnené potvrdenie o registrácii žiadosti o NFP musí obsahovať najmä kód žiadosti a musí byť potvrdené odtlačkom pečiatky ÚV SR a podpisom. 
5.2	Hodnotenie a schvaľovanie žiadostí na národnej úrovni
Pri hodnotení žiadosti o NFP je najskôr vykonaná kontrola administratívnej zhody. 
5.2.1	Kontrola administratívnej zhody
Po ukončení termínu na predkladanie žiadostí vykoná NKB pre overenie úplnosti žiadosti posúdenie splnenia kritérií administratívnej zhody. V prípade, že žiadosť je kompletná, bude postúpená na ďalšie hodnotenie. Kontrola administratívnej zhody bude vykonaná na základe posúdenia splnenia kritérií administratívnej zhody, ktoré tvoria súčasť Kritérií pre hodnotenie žiadosti o NFP (ďalej len hodnotiace kritériá). Hodnotiace kritériá budú zverejnené súčasne s výzvou na predkladanie žiadostí. 
Ak žiadosť vrátane príloh nespĺňa niektoré kritériá administratívnej zhody, NKB písomne vyzve žiadateľa na doplnenie chýbajúcich dokumentov alebo odstránenie nedostatkov žiadosti. Lehota na doplnenie chýbajúcich dokumentov alebo odstránenie nedostatkov žiadosti je 5 pracovných dní odo dňa doručenia výzvy žiadateľovi. NKB v rámci každej výzvy určí, nesplnenie ktorých kritérií administratívnej zhody bude znamenať automatické vyradenie žiadosti z ďalšieho hodnotenia bez možnosti doplnenia dokumentov, alebo odstránenia nedostatkov žiadosti. V prípade, že žiadateľ nesplní niektoré z kritérií, ktoré znamenajú automatické vyradenie žiadosti alebo v stanovenej lehote nedoplní chýbajúce dokumenty alebo neodstráni nedostatky žiadosti, NKB postúpi kompletnú žiadosť, spolu s výstupmi kontroly splnenia kritérií administratívnej zhody hodnotiacej komisii. Hodnotiaca komisia na základe predloženej dokumentácie rozhodne o vyradení žiadosti z ďalšieho hodnotenia, alebo žiadosť postúpi na ďalšie hodnotenie. Po vyradení žiadosti na základe nesplnenia kritérií administratívnej zhody bude o tejto skutočnosti žiadateľ informovaný do 15 pracovných dní.
5.2.2	Kontrola oprávnenosti žiadosti a žiadateľa 
Žiadosti, ktoré splnia kritériá administratívnej zhody budú postúpené na posúdenie splnenia kritérií oprávnenosti žiadosti a žiadateľa. Posúdenie splnenia kritérií oprávnenosti žiadosti a žiadateľa vykoná NKB a externý hodnotiteľ na základe platnej zmluvy medzi NKB a externým hodnotiteľom. Kritériá oprávnenosti žiadosti a žiadateľa tvoria súčasť hodnotiacich kritérií. 
Žiadosti, ktoré splnia kritériá oprávnenosti žiadosti a žiadateľa budú postúpené na ďalšie hodnotenie hodnotiacej komisii. V prípade, že žiadosť nevyhovie splneniu kritérií oprávnenosti žiadosti a žiadateľa, NKB postúpi kompletnú žiadosť, spolu s výstupmi kontroly splnenia kritérií oprávnenosti žiadosti a žiadateľa hodnotiacej komisii. Hodnotiaca komisia na základe predloženej dokumentácie rozhodne o vyradení žiadosti z ďalšieho hodnotenia, alebo žiadosť postúpi na ďalšie hodnotenie. Po vyradení žiadosti na základe nesplnenia kritérií oprávnenosti žiadosti a žiadateľa bude o tejto skutočnosti žiadateľ informovaný do 15 pracovných dní.
Žiadateľ o poskytnutie NFP na individuálny projekt/blokový grant musí spĺňať stanovené kritériá, napr. musí mať právnu subjektivitu, musí byť zriadený a zaregistrovaný v Slovenskej republike a iné kritériá stanovené v kritériách oprávnenosti žiadosti a žiadateľa.
Žiadosť o poskytnutie NFP na individuálny projekt musí taktiež spĺňať stanovené kritériá, napr. žiadosť musí byť v súlade s cieľmi Finančného mechanizmu EHP a/alebo Nórskeho finančného mechanizmu, musí byť predložená v rámci prioritnej oblasti, do ktorej žiadosť svojím obsahovým zameraním spadá a iné kritériá stanovené v kritériách oprávnenosti žiadosti a žiadateľa.
5.2.3	Odborné hodnotenie žiadosti o NFP
NKB si vyžiada odborné hodnotenie žiadosti o NFP od príslušného rezortu, do ktorého kompetencie spadá príslušná žiadosť o NFP v rámci podporovaných priorít z Finančného mechanizmu EHP a Nórskeho finančného mechanizmu a od externého hodnotiteľa. V prípade, že žiadateľom o NFP je príslušný rezort, resp. organizácia zriadená týmto rezortom NKB si vyžiada odborné hodnotenie od iného odborníka v danom odbore vybraného výberovým konaním organizovaným NKB v spolupráci s relevantným rezortom.. Žiadosti budú pridelené jednotlivým hodnotiteľom na úvodnom stretnutí hodnotiacej komisie z hľadiska ich vecného zamerania. Subjekty, ktoré budú oslovené so žiadosťou o odborné hodnotenie sú povinné hodnotenie predložiť NKB do 15 pracovných dní od pridelenia žiadosti o NFP. NKB môže na základe prihliadnutia k počtu predložených žiadostí tento termín skrátiť po dohode s daným subjektom. 
Odborné hodnotenie žiadosti o NFP pozostáva z posúdenia organizačnej a prevádzkovej schopnosti žiadateľa, relevantnosti zamerania žiadosti k príslušnej prioritnej oblasti, prínosu žiadosti k riešeniu problematiky v danom obore, zo zhodnotenia rozpočtu a efektívnosti nákladov a z posúdenia horizontálnych, prierezových kritérií. Celý proces odborného hodnotenia žiadosti o NFP je hodnotiteľmi zaznamenávaný v tabuľke hodnotiacich kritérií, ktorá bude zverejnená súčasne z výzvou. Je podkladom pre proces zostavovania zápisnice z rokovania hodnotiacej komisie. 
Pri odbornom hodnotení žiadostí o NFP bude použitý systém bodového hodnotenia. V rámci hodnotenia horizontálnych, prierezových kritérií bude hodnotenie žiadosti o NFP pozostávať z prideľovania symbolov „+“. V prípade rovnosti pridelených bodov bude o poradí žiadostí rozhodovať dosiahnutý počet symbolov „+“.
V tých prípadoch, ktoré budú podliehať pravidlám štátnej pomoci bude hodnotenie žiadostí o poskytnutie nenávratného finančného príspevku predložených subjektmi vykonávané v súlade s ustanoveniami pravidiel pre štátnu pomoc.
5.2.4	Kritériá pre odborné hodnotenie žiadostí o NFP
Odborné hodnotenie žiadostí o NFP bude vykonávané na základe kritérií pre odborné hodnotenie žiadostí o NFP, ktoré budú uverejnené na internetovej stránke www.eeagrants.sk, spolu s výzvou na predkladanie žiadostí o NFP. Kritériá pre odborné hodnotenie žiadostí o NFP tvoria súčasť hodnotiacich kritérií. Váhovosť kritérií bude predmetom kritérií zverejnených súčasne s výzvou, pričom vyššia váha bude kladená na odborné kritériá a kritériá súladu s prioritami finančných mechanizmov
Vzhľadom na odlišnosť individuálnych projektov a blokových grantov, budú pre individuálne projekty vypracované samostatné kritériá a pre blokové granty budú tiež vypracované samostatné kritériá. 
5.2.4.1	Kritériá pre odborné hodnotenie žiadostí o NFP na individuálny projekt
Odborné hodnotenie žiadosti o NFP na individuálny projekt pozostáva z posúdenia organizačnej a prevádzkovej schopnosti žiadateľa, relevantnosti, prínosu žiadosti, zo zhodnotenia rozpočtu a efektívnosti nákladov a z posúdenia horizontálnych, prierezových kritérií. 
A) Organizačná a prevádzková schopnosť žiadateľa
Cieľmi posúdenia organizačnej a prevádzkovej schopnosti žiadateľa je zistiť, či žiadateľ má potrebné kapacity pre realizáciu individuálneho projektu, či má skúsenosti s realizáciou obdobných projektov, či kvalita spracovania žiadosti odráža zodpovedný prístup žiadateľa k realizácii projektu, či má vytvorené predpoklady pre úspešnú publicitu projektu a zistiť finančnú situáciu žiadateľa.
V rámci organizačnej a prevádzkovej schopnosti žiadateľa budú preto posudzované najmä tieto kritériá:
•	kvalitatívna úroveň žiadosti s dôrazom na prehľadnosť a kvalitu predložených dokumentov a úroveň vypracovania štúdie uskutočniteľnosti a plánu publicity,
•	finančná stabilita žiadateľa,
•	skúsenosti žiadateľa s realizáciou obdobných projektov,
•	či má žiadateľ predmet činnosti alebo obdobný predmet činnosti uvedený v relevantných dokumentoch, 
•	či žiadateľ o NFP preukázal dostatočné administratívne kapacity a skúsenosti ako predpoklad úspešnej realizácie individuálneho projektu.
•	súlad navrhovaných aktivít s cieľmi priorít, ktoré sú uvedené vo výzve,
•	či lokalita realizácie projektu je v súlade s geografickým rozsahom uvedeným vo výzve, 
•	realizovateľnosť individuálneho projektu so zreteľom na technickú pripravenosť projektu (vydané stavebné povolenie, dosahy na životné prostredie a pod.).
B) Relevantnosti zamerania žiadosti k príslušnej prioritnej oblasti, prínos žiadosti k riešeniu problematiky v danom obore
Cieľmi posúdenia relevantnosti, prínosu žiadosti je posúdiť, ako žiadosť prispieva k naplneniu národných, regionálnych, miestnych alebo sektorových stratégií, ako žiadosť prispieva k napĺňaniu cieľov Finančného mechanizmu EHP a/alebo Nórskeho finančného mechanizmu, zistiť prínos žiadosti v objektívne merateľných ukazovateľoch a posúdiť možné riziká definované žiadateľom vrátane žiadateľom navrhnutého spôsobu ich eliminácie, s dôrazom na dosah projektu na životné prostredie.
V rámci relevantnosti, prínosu žiadosti budú preto posudzované najmä tieto kritériá:
•	či žiadosť o NFP dokladuje kvantifikované výstupy a obsahuje podrobné informácie o jasných a dosiahnuteľných cieľoch, 
•	posúdiť prepojenie logickej matice s popisom činností v rámci realizácie projektu,
•	či žiadateľ v žiadosti preukázal trvalú udržateľnosť individuálneho projektu – v prípade, ak v Dohode o poskytnutí grantu nie je dohodnutá iná doba udržateľnosti projektu, projekty zahŕňajúce investície do nehnuteľností a pôdy (vrátane ich renovácie) musia byť udržateľné minimálne 10 rokov po ukončení financovania projektu. Obdobie minimálnej doby udržateľnosti ostatných projektov po ukončení ich financovania bude určené v Dohode o poskytnutí grantu,
•	či žiadosť prispieva k vyrovnávaniu regionálnych rozdielov, resp. podporuje vyrovnaný regionálny rozvoj s cieľom eliminácie regionálnych rozdielov,
•	či žiadosť o NFP prispieva k tzv. horizontálnym témam, t.j. realizácia individuálneho projektu priaznivo ovplyvňuje životné prostredie, rovnosť príležitostí, trvalo udržateľný rozvoj a pod.,
•	súlad navrhovaných aktivít s cieľmi priorít, ktoré sú uvedené vo výzve,
•	či lokalita realizácie projektu je v súlade s geografickým rozsahom uvedeným vo výzve, 
•	ako žiadosť prispieva k naplneniu národných, regionálnych, miestnych alebo sektorových stratégií, 
•	riziká definované žiadateľom vrátane žiadateľom navrhnutého spôsobu ich eliminácie, s dorazom na dopad projektu na životné prostredie.
C. Rozpočet a efektívnosť nákladov 
V rámci rozpočtu a efektívnosti nákladov budú posudzované najmä tieto kritériá:
•	či navrhovaný rozpočet individuálneho projektu je reálny a primeraný z pohľadu realizácie projektu, 
•	oprávnenosť nákladov,
•	či požadovaná suma neprevyšuje sumu alokovanú pre danú prioritnú oblasť,
•	či žiadateľ preukázal efektívnosť nákladov a náklady jednoznačne definoval a zdôvodnil,
•	či je žiadateľ schopný vyfinancovať uvedené aktivity z vlastných, resp. iných zdrojov,
•	realizovateľnosť individuálneho projektu so zreteľom na finančný plán, národné a vlastné spolufinancovanie.

5.2.4.2	Kritériá pre odborné hodnotenie žiadostí o NFP na blokový grant
Odborné hodnotenie žiadostí o NFP prebieha v súlade s ustanoveniami bodu 5.2.3.2. Nad rámec kritérií uvedených v tomto bode budú hodnotitelia posudzovať v časti organizačná a prevádzková schopnosť žiadateľa skúsenosti žiadateľa, ktorý sa uchádza o pozíciu sprostredkovateľa blokového grantu so sprostredkovateľskou činnosťou. Dôraz bude taktiež kladený na riadenie blokového grantu počas jej implementácie v súvislosti s organizačnou štruktúrou žiadateľa, navrhovaným spôsobom výberu žiadostí – podprojektov, transparentnosť hodnotiaceho procesu, zohľadnenie regionálnych špecifík pri výbere podprojektov, prístup potenciálnych konečných príjemcov k informáciám a iné opatrenia súvisiace s výkonom funkcie sprostredkovateľa.
5.2.5	Hodnotiaca komisia
Podpredseda vlády SR pre vedomostnú spoločnosť, európske záležitosti, ľudské práva a menšiny zriaďuje hodnotiace komisie na posudzovanie, hodnotenie žiadostí o poskytnutie nenávratného finančného príspevku na individuálne projekty/blokové granty/podprojekty (sprostredkované NKB) predložených v rámci jednotlivých výziev na predkladanie žiadostí o nenávratný finančný príspevok. 
Hodnotiacej komisii sa predkladajú žiadosti o NFP, ktoré vyhoveli kritériám administratívnej zhody a oprávnenosti žiadosti a žiadateľa. Administratívu spojenú so zasadnutiami hodnotiacich komisií vykonáva NKB.
Poradie žiadostí vypracováva NKB v súlade s aritmetickým priemerom dosiahnutého počtu bodov a súčtu pridelených symbolov „+“ a predkladá ho na zasadnutie hodnotiacej komisie. Konečné rozhodnutie o tom, ktoré žiadosti navrhuje hodnotiaca komisia schváliť na národnej úrovni prijíma hodnotiaca komisia uznesením, ktoré tvorí prílohu k zápisnici z rokovania hodnotiacej komisie. Uznesenie hodnotiacej komisie zohľadní poradie žiadostí o NFP, výšku alokácie pre danú prioritnú oblasť a potrebu rôznorodosti podporených aktivít z hľadiska ich sektorového zamerania. 
Na záver hodnotenia NKB vypracuje zápisnicu z rokovania hodnotiacej komisie. Zápisnica z rokovania hodnotiacej komisie sa predkladá na rokovanie NMV. 
5.2.5.1	Štatút hodnotiacich komisií
Podpredseda vlády SR pre vedomostnú spoločnosť, európske záležitosti, ľudské práva a menšiny zriaďuje hodnotiace komisie v závislosti od typu projektovej podpory a prioritných oblastí. Členmi hodnotiacich komisií sú interní hodnotitelia (zástupcovia NKB a zástupcovia príslušných rezortov) a externí hodnotitelia. Odborné hodnotenie žiadostí zabezpečujú zástupcovia príslušných rezortov a externí hodnotitelia, pričom výber externých hodnotiteľov bol realizovaný prostredníctvom verejného obstarávania organizovaného NKB. V prípade, že žiadateľom o NFP je organizácia, ktorej člen je členom príslušnej hodnotiacej komisie, alebo organizácia priamo podliehajúca pod organizáciu, ktorej zástupca je členom príslušnej hodnotiacej komisie, NKB si vyžiada odborné hodnotenie od iného odborníka v danom odbore vybraného na základe výberového konania. Iný odborník nie je členom hodnotiacej komisie. 
Návrh štatútu hodnotiacich komisií, jeho zmeny a doplnky vypracúva NKB, pripomienkujú všetky relevantné ministerstvá a štatutárni zástupcovia externých hodnotiteľov. Štatút komisií vrátane jeho zmien a doplnkov nadobúda platnosť a účinnosť dňom schválenia podpredsedom vlády SR pre vedomostnú spoločnosť, európske záležitosti, ľudské práva a menšiny. 
NMV je na svojom najbližšom rokovaní oboznámený so schváleným štatútom komisií, jeho zmenami a doplnkami.
5.2.5.2	Rokovací poriadok hodnotiacich komisií
Rokovací poriadok upravuje prípravu, program a priebeh rokovania komisie, spôsob hodnotenia žiadostí o NFP a spôsob prijímania zápisnice a odporúčaní z rokovania komisií.	
Návrh rokovacieho poriadku hodnotiacich komisií, jeho zmeny a doplnky vypracúva NKB, pripomienkujú všetky relevantné ministerstvá a štatutárni zástupcovia externých hodnotiteľov. Rokovací poriadok hodnotiacich komisií vrátane jeho zmien a doplnkov nadobúda platnosť a účinnosť dňom schválenia podpredsedom vlády SR pre vedomostnú spoločnosť, európske záležitosti, ľudské práva a menšiny. 
NMV je na svojom najbližšom rokovaní oboznámený so schváleným rokovacím poriadkom hodnotiacich komisií, jeho zmenami a doplnkami.
5.2.5.3	 Odmeňovanie členov hodnotiacej komisie
Členstvo v hodnotiacej komisii je nehonorované. Interným hodnotiteľom odmena za hodnotenie žiadostí neprináleží. Odmena za hodnotenie žiadostí prináleží externému hodnotiteľovi a inému odborníkovi.
5.2.6	Úloha NMV pre FM EHP a NFM
V zmysle memoránd o porozumení podpredseda vlády SR pre vedomostnú spoločnosť, európske záležitosti, ľudské práva a menšiny zriaďuje NMV pre FM EHP a NFM.
Postavenie, pôsobnosť, hlavné úlohy, zloženie a zásady činnosti NMV upravuje Štatút NMV. Štatút NMV musí byť v súlade Memorandami o porozumení. Štatút NMV ako aj jeho zmeny a doplnky schvaľuje podpredseda vlády SR pre vedomostnú spoločnosť, európske záležitosti, ľudské práva a menšiny. Sekretariát NMV oboznámi členov NMV so zmenami alebo doplnkami Štatútu NMV v lehote do pätnásť dní od ich schválenie podpredsedom vlády SR pre vedomostnú spoločnosť, európske záležitosti, ľudské práva a menšiny.
Rokovací poriadok NMV upravuje prípravu, obsah rokovania, spôsob uznášania a prijímania uznesení NMV, spôsob kontroly plnenia uznesení a zabezpečovania úloh. Schvaľovanie a úpravy Rokovacieho NMV sú v kompetencii NMV.
NMV vydáva odporúčania k žiadostiam o NFP pre NKB, ktoré žiadosti má NKB zaslať ÚFM na ďalšie hodnotenie. NMV taktiež vydáva odporúčania, ktoré žiadosti má NKB zaslať ÚFM do zásobníka projektov pre danú prioritnú oblasť. Zásobník projektov predstavuje rezervný zoznam spravidla tvorený dvomi žiadosťami o NFP zoradenými v poradí, pričom ÚFM bude hodnotiť tieto žiadosti len v prípade, ak k niektorej zo žiadostí predložených ÚFM mimo zásobníka projektov prijme zamietavé stanovisko. 
NKB akceptuje odporúčanie NMV a zašle ÚFM žiadosti odporúčané na národnej úrovni, čím je proces hodnotenia na národnej úrovni ukončený. NKB písomne informuje žiadateľa o zaslaní jeho žiadosti na ÚFM, resp. v prípade neschválenia žiadosti na národnej úrovni o neschválení žiadosti po ukončení hodnotiaceho procesu na národnej úrovni do 20 pracovných dní od predmetného rokovania NMV.
Pri prijímaní odporúčania k žiadostiam o NFP predložených v rámci výzvy na predkladanie žiadostí o poskytnutie NFP na individuálny projekt NMV zohľadní potrebu vyčerpania finančných prostriedkov z Finančného mechanizmu EHP a Nórskeho finančného mechanizmu alokovaných v rámci danej výzvy pre Slovenskú republiku. NMV bude hlasovať o prijatí odporúčania k tej žiadosti zo zásobníka projektov vytvoreného v priebehu predmetného rokovania NMV, ktorá dosiahla najvyšší aritmetický priemer pridelených bodov a, ak je to relevantné, súčet pridelených symbolov „+“ bez ohľadu na prioritnú oblasť. 
5.3	Schvaľovanie žiadosti o poskytnutie grantu Výborom pre finančný mechanizmus EHP a Nórskym ministerstvom zahraničných vecí
Po doručení odporúčaných žiadostí na ÚFM úrad preverí, či žiadosti sú v súlade s memorandami a Pravidlami a postupmi pre Finančný mechanizmus EHP/Nórsky finančný mechanizmus. 
Ak ÚFM potvrdí, že žiadosti sú v súlade s memorandami a Pravidlami a postupmi pre Finančný mechanizmus EHP / Nórsky finančný mechanizmus a dodatočnými usmerneniami vydanými VFM/MZV NK, budú žiadosti postúpené na hodnotenie hodnotiacemu orgánu, ktoré organizuje Úrad pre finančné mechanizmy.
Postúpené žiadosti na hodnotenie na ÚFM budú vyhodnotené, pričom hodnotenie žiadostí spravidla vykonáva nezávislý orgán, ktorý ustanoví a s ktorým uzatvorí zmluvu ÚFM. Po vykonaní hodnotenia budú žiadosti ÚFM postúpené na schválenie VFM/MZV NK.
ÚFM v priebehu hodnotenia žiadosti postúpi príslušnú dokumentáciu Európskej komisii. Európska komisia preskúma odporúčané žiadosti z hľadiska ich zlučiteľnosti s cieľmi Európskeho spoločenstva a VFM/ MZV NK predloží svoje pripomienky. Na základe žiadostí, hodnotiacich správ a preskúmania Európskou komisiou predloží Úrad pre finančné mechanizmy VFM/MZV NK zdôvodnené odporúčanie na rozhodnutie.
VFM/MZV NK vydá zdôvodnené rozhodnutie do 3 mesiacov od dátumu prijatia dokumentácie, ktorú ÚFM posúdil ako kompletnú. VFM/MZV NK bez ohľadu na priority stanovené v dohode posúdi žiadosti s cieľom určiť, či prispejú k znižovaniu ekonomických a sociálnych disparít v Európskom hospodárskom priestore. VFM/MZV NK pri tomto posúdení bude zvažovať najmä dosah projektu, jeho efektivitu nákladov, trvalú udržateľnosť a dlhodobé prínosy pre Slovenskú republiku (ďalej len „SR“). 
VFM/MZV NK zašle SR (NKB) ponuku na poskytnutie grantu, resp. zdôvodnené zamietnutie žiadosti. V ponuke na grant musí byť uvedený konečný termín akceptácie ponuky. Ponuka je pre SR platná, ak budú prijaté podmienky zo strany SR stanovené v dohode o poskytnutí grantu. 
V prípade odôvodneného zamietnutia žiadosti môže VFM/MZV NK umožniť SR opätovné predloženie žiadosti, ktorá bola prepracovaná v zmysle zdôvodnenia o zamietnutí žiadosti.
5.4	Proces uzatvárania zmluvy o poskytnutí nenávratného finančného príspevku
5.4.1	Oznámenie o schválení žiadosti 
Na základe rozhodnutia Výboru pre finančný mechanizmus EHP a/ alebo Ministerstva zahraničných vecí Nórskeho kráľovstva zašle ÚFM NK Národnému kontaktnému bodu ponuku na poskytnutie grantu, resp. zdôvodnené zamietnutie žiadosti. V ponuke na poskytnutie grantu musí byť uvedený konečný termín akceptácie ponuky. Ponuka je pre SR platná, ak budú prijaté podmienky zo strany SR stanovené v dohode o poskytnutí grantu.
Zodpovedný pracovník NKB do 3 pracovných dní od prijatia listu z ÚFM o schválení grantu pre príslušnú žiadosť (tzv. Grant Offer Letter) informuje listom žiadateľa o schválení jeho žiadosti o NFP. 
5.4.2	Dohoda o poskytnutí grantu 
Dohoda o poskytnutí grantu (Grant Agreement) sa uzatvára medzi VFM/MZV NK a SR (NKB) samostatne pre každý individuálny projekt//blokový grant. Za NKB bude dohodu o poskytnutí grantu podpisovať podpredseda vlády SR pre vedomostnú spoločnosť, európske záležitosti, ľudské práva a menšiny.
V dohode o poskytnutí grantu sú uvedené podmienky poskytnutia grantovej pomoci (celková výška nákladov projektu, výška oprávnených nákladov projektu, schválená percentuálna výška grantu, výška grantu v EUR, dátum schválenia grantu, podmienky vyplatenia grantu), ako aj úlohy a zodpovednosti zmluvných strán dohody (príloha k dohode o poskytnutí grantu) a plán realizácie projektu (príloha k dohode o poskytnutí grantu). 
Dohoda o poskytnutí grantu je platná dňom podpisu dohody obidvomi zmluvnými stranami, účinná je splnením podmienok stanovených v dohode. 
5.4.3	Uzatvorenie zmluvy o poskytnutí nenávratného finančného príspevku
NKB po podpísaní dohody o poskytnutí grantu listom vyzve žiadateľa na uzatvorenie zmluvy o poskytnutí nenávratného finančného príspevku (zmluva o NFP), pričom návrh tejto zmluvy o NFP bude tvoriť prílohu tohto listu.
Žiadateľ je povinný najneskôr do 30 kalendárnych dní od doručenia výzvy na uzavretie zmluvy o poskytnutí NFP uzatvoriť s NKB zmluvu o poskytnutí nenávratného finančného príspevku. Zmluva o NFP je uzatvorená a platná dňom podpisu obidvomi zmluvnými stranami a účinnosť nadobudne dňom splnenia podmienok uvedených v zmluve, v časti: nadobudnutie účinnosti zmluvy. 
Zmluva o NFP obsahuje najmä:
•	predmet a účel zmluvy,
•	trvanie a podmienky vykonávania činností,
•	výšku nenávratného finančného príspevku,
•	náležitosti poskytovania nenávratného finančného príspevku konečnému prijímateľovi/sprostredkovateľovi,
•	ustanovenia týkajúce sa zastavenia vykonávania projektu z dôvodov na strane konečného prijímateľa, 
•	povinnosti konečného prijímateľa,
•	zodpovednosť za porušenie zmluvy,
•	všeobecné podmienky zmluvy,
•	plán realizácie projektu,
•	podmienky monitorovania a termíny predkladania monitorovacích správ,
•	spôsob vyplácania nenávratného finančného príspevku konečnému prijímateľovi,
•	povinnosti konečného prijímateľa súvisiace s výkonom kontroly použitia nenávratného finančného príspevku,
•	ukončenie zmluvy a záverečné ustanovenia.
5.4.4	Dodatky k zmluve
Akékoľvek zmeny v zmluve o NFP možno vykonať až na základe schválenia podstatných náležitostí zmluvy NKB a VFM/MZV NK na základe žiadosti konečného prijímateľa/ sprostredkovateľa, resp. NKB.
Zmeny ustanovení zmluvy a doplnky k zmluve o NFP musia byť vykonané písomnou formou - formou dodatkov.
Zmeny a doplnky k zmluve o NFP nadobúdajú platnosť podpisom obidvoma zmluvnými stranami.
6.	Formy pomoci 
Realizácia projektov prebieha dvomi základnými formami projektovej podpory: 
a) individuálnymi projektmi,
b) blokovými grantmi.
Forma projektovej podpory závisí od:
•	účelu, na ktorý má byť poskytnutý nenávratný finančný príspevok,
•	cieľa, ktorý sa má dosiahnuť,
•	efektívnosti implementácie, ktorá má byť uplatňovaná,
•	výšky požadovaného nenávratného finančného príspevku. 
6.1	Individuálne projekty
V súlade s Pravidlami a postupmi pre implementáciu Nórskeho finančného mechanizmu 2004 – 2009 a Pravidlami a postupmi pre implementáciu Finančného mechanizmu EHP 2004-2009 individuálne projekty predstavujú ekonomicky nedeliteľný súbor prác s jasne identifikovaným cieľom. Individuálny projekt môže obsahovať jeden alebo viac podprojektov. V prípade, ak projekt je zložený so súboru podprojektov, tieto musia byť definované v žiadosti o poskytnutie NFP. Výška požadovaného NFP z Finančného mechanizmu EHP a/alebo Nórskeho finančného mechanizmu nesmie byť nižšia ako 250 000 EUR.
Jednotlivé individuálne projekty musia byť implementované plne v súlade s predpismi Finančného mechanizmu EHP a Nórskeho finančného mechanizmu. Oprávnení žiadatelia sú žiadatelia, ktorí sú uvedení v príslušnej výzve na predkladanie žiadostí o NFP.
6.1.1	Úlohy konečných prijímateľov počas realizácie individuálneho projektu
Po rozhodnutí o udelení NFP bude:
•	konečný prijímateľ informovaný o schválení žiadosti formou písomného oznámenia o schválení žiadosti;
•	uzatvorená dohoda o poskytnutí grantu (Grant Agreement) medzi VFM a/alebo MZV NK a Slovenskou republikou v zastúpení podpredsedu vlády SR pre vedomostnú spoločnosť, európske záležitosti, ľudské práva a menšiny. Pre každú schválenú žiadosť bude uzatvorená samostatná dohoda o poskytnutí grantu. Dohoda o poskytnutí grantu upravuje finančné podmienky a podmienky implementácie vrátane definovania úloh a zodpovednosti jednotlivých subjektov;
•	 uzatvorená zmluva o poskytnutí NFP medzi NKB a konečným prijímateľom. Zmluva o NFP musí byť v súlade s dohodou o poskytnutí grantu. 
Monitorovanie a predkladanie zúčtovania výdavkov:
Monitorovanie je podrobne popísané v časti 7. tohto materiálu. Predkladanie zúčtovania výdavkov za riadi postupom definovaným v časti 12. tohto materiálu. 
Účtovníctvo:
Konečný prijímateľ sa zaväzuje viesť jasne rozlíšené účtovníctvo v súlade so zák. č. 431/2002 Z.z. o účtovníctve v znení neskorších predpisov a nadväzujúcimi vykonávajúcimi opatreniami Ministerstva financií SR. Konečný prijímateľ vedie účtovníctvo v elektronickej podobe.
Publicita:
Príspevok z Finančného mechanizmu EHP a Nórskeho finančného mechanizmu musí byť primerane zviditeľnený napríklad v správach a publikáciách o výsledkoch projektu alebo v iných verejných oznámeniach súvisiacich s projektom v súlade s Pravidlami pre publicity na úrovni projektu. Výdavky na publicitu sú oprávnenými výdavkami. 
Verejné obstarávanie:
Konečný prijímateľ pomoci z finančného mechanizmu EHP a/alebo Nórskeho finančného mechanizmu je povinný realizovať obstarávanie akýchkoľvek tovarov, služieb a prác v súlade s platnou legislatívou SR o verejnom obstarávaní. Subjekty, ktoré podľa zákona nenapĺňajú znaky obstarávateľa podľa príslušného zákona nemajú zákonnú povinnosť realizovať výber zmluvného dodávateľa. ÚV SR však môže zaviazať v zmluve o poskytnutí nenávratného finančného príspevku príjemcu pomoci k povinnosti riadiť sa zákonom o verejnom obstarávaní. Všetky práva a povinnosti konečného prijímateľa, ktoré súvisia s implementáciou individuálneho projektu, budú uvedené v zmluve o poskytnutí NFP. 
6.2	Blokové granty
V súlade s Pravidlami a postupmi pre implementáciu Nórskeho finančného mechanizmu 2004 – 2009 a Pravidlami a postupmi pre implementáciu finančného mechanizmu EHP 2004 - 2009 sa pod blokovým grantom rozumie fond založený za jasne definovaným účelom, ktorý sa môže použiť na poskytnutie pomoci jednotlivcom, organizáciám alebo inštitúciám. Blokové granty majú uľahčiť implementáciu projektov, pri ktorých je každý podprojekt alebo konečný prijímateľ príliš malý, aby bol identifikovaný alebo, aby bol spravovaný efektívne na individuálnej báze. 
Sprostredkovatelia blokových grantov sa zodpovedajú NKB a ÚFM za implementáciu blokového grantu na základe zmluvy o poskytnutí NFP. Sprostredkovateľ blokového grantu bude konať ako orgán zodpovedný za blokový grant s plnou zodpovednosťou za jej správnu implementáciu. Výšku maximálneho a minimálneho NFP stanoví NKB vo výzve. 
Oprávnení žiadatelia na sprostredkovateľa sú žiadatelia, ktorí sú uvedení v príslušnej výzve na predkladanie žiadostí o NFP. Podprojekty implementované s podporou z blokového grantu implementujú koneční prijímatelia. Podrobnejšie informácie o povinnostiach a právach konečného prijímateľa budú uvedené v príručke, ktorú sprostredkovateľ zverejní spolu s výzvou na predkladanie žiadostí. 
Po rozhodnutí o udelení NFP je:
a) sprostredkovateľ informovaný o schválení žiadosti formou písomného oznámenia o schválení žiadosti;
b) uzatvorená dohoda o poskytnutí grantu (Grant Agreement) medzi VFM a/alebo MZV NK a Slovenskou republikou v zastúpení podpredsedom vlády SR pre vedomostnú spoločnosť, európske záležitosti, ľudské práva a menšiny. Pre každú schválenú žiadosť bude uzatvorená samostatná dohoda o poskytnutí grantu. Dohoda o poskytnutí grantu upravuje finančné podmienky a podmienky implementácie vrátane definovania úloh a zodpovednosti jednotlivých subjektov;
c) uzatvorená zmluva o poskytnutí NFP medzi NKB a sprostredkovateľom. Zmluva o NFP musí byť v súlade s dohodou o poskytnutí grantu. 
6.2.1	Riadiaci výbor pre implementáciu blokového grantu
Každý sprostredkovateľ blokového grantu je povinný zriadiť riadiaci výbor. Riadiaci výbor pre implementáciu blokového grantu dohliada nad zabezpečovaním súladu obsahového zamerania výziev na predkladanie podprojektov, rieši technické otázky vzniknuté počas implementácie, priebežne sleduje vývoj implementácie blokového grantu na úrovni jednotlivých podprojektov, odsúhlasuje monitorovacie správy vypracovávané technickým aparátom sprostredkovateľa pre blokový grant. NKB a PO je zastúpený v každom riadiacom výbore. Zloženie riadiaceho výboru navrhuje príslušný štatutárny zástupca alebo najvyšší orgán sprostredkovateľa blokového grantu a schvaľuje NKB. Po zasadnutí riadiaceho výboru sú vypracovávané záznamy, ktoré sa zasielajú na NKB. Súčasťou preukázania pripravenosti sprostredkovateľa je vypracovaný popis systému riadenia (manuál), ktorý obsahuje:
•	primeraný popis jednotlivých činností a postupov predovšetkým v oblasti monitorovania, finančného riadenia, publicity, výkonu predbežnej a priebežnej kontroly na každej úrovni riadenia vrátane postupov na overovanie dodaných tovarov, služieb, archivácie, ako aj postupov pre dodržiavanie a zabezpečenie výkonu verejného obstarávania na každej úrovni riadenia,
•	jasné pridelenie úloh a primerané oddelenie funkcií,
•	sprostredkovateľ musí vytvoriť efektívne systémy, ktoré zabezpečia, že funkcie budú vykonávané na dostatočnej úrovni.
6.2.2	Úlohy sprostredkovateľov počas realizácie blokového grantu
Sprostredkovateľ blokového grantu je zodpovedný za výber podprojektov (na základe výzvy na predkladanie žiadostí o NFP pre podprojekty), ich schvaľovanie, finančné riadenie, zabezpečenie publicity, zabezpečenie overovania výdavkov v rámci podprojektov. 
7.	Monitorovanie
7.1	Predmet monitorovania
V súlade s článkom 7 Memoranda o porozumení pre implementáciu Finančného mechanizmu EHP a Nórskeho finančného mechanizmu je NKB zodpovedný za monitorovanie jednotlivých projektov realizovaných v rámci oboch finančných mechanizmov, a to na základe usmernení vydaných ÚFM. Predmetom monitorovania je implementácia jednotlivých projektov, a to nielen po obsahovej, ale i finančnej stránke.
7.2	Hlavný cieľ a úloha monitorovania
Hlavným cieľom monitorovania projektov je preverovanie súladu ich implementácie s uzatvorenou zmluvou. Úlohou monitorovania je odhaliť nedostatky v implementácii, ako napríklad odklonenie sa od zmluvy po stránke obsahovej alebo finančnej a v prípade zistenia nedostatkov navrhnúť spôsob ich odstránenia tak, aby boli plánované výsledky dosiahnuté.
7.2.1	Národný monitorovací výbor pre Finančný mechanizmus EHP a Nórsky finančný mechanizmus
NMV v zmysle prílohy A memoránd o porozumení v oblasti monitorovania zodpovedá najmä za:
•	monitorovanie a poskytovanie odporúčaní NKB k výberu projektov;
•	periodické prekontrolovanie pokroku v realizácii projektu;
•	monitorovanie dodržiavania predpisov a postupov;
•	vyhodnocovanie a schvaľovanie periodických správ o využívaní finančných zdrojov;
•	vyhodnocovanie výkonnosti a účinnosti využívania finančných zdrojov dostupných v rámci oboch mechanizmov;
•	schvaľovanie výročnej správy vypracovanej NKB;
•	záruku, že NKB sa úplne informuje o pokroku dosiahnutom v projektoch a o prípadoch nedodržiavania podmienok grantu.
7.2.2	 NKB pre Finančný mechanizmus EHP a Nórsky finančný mechanizmus 
V súlade s prílohou A memoránd o porozumení medzi povinnosti NKB patrí v oblasti monitorovania najmä: 

•	zaručiť pravidelné hlásenia ÚFM o realizácii projektov financovaných finančným mechanizmom EHP a okamžite hlásiť akékoľvek nezrovnalosti;
•	organizovať výročné stretnutia s VFM/MZV NK;
•	vypracúvať výročné správy, ktoré sa predkladajú ÚFM;
•	zaručiť úplné a postačujúce revízne záznamy pre relevantné inštitúcie;
•	zaručiť účinnú finančnú kontrolu a audit schválených projektov;
•	pripravovať pravidelné monitorovacie správy (výročné správy) o realizácii projektu;
NKB monitoruje pokrok v realizácii projektov prostredníctvom priebežných správ, ktoré vypracúvajú koneční prijímatelia a sprostredkovatelia. NKB taktiež vykonáva kontrolu realizácie projektu v mieste realizácie projektu.
NKB je povinný vypracovať a na výročnom stretnutí prezentovať výročné správy o implementácii oboch finančných mechanizmov. 
7.2.3	Úrad pre finančný mechanizmus (ÚFM) 
ÚFM monitoruje aktivity na základe vlastného monitorovacieho plánu, s cieľom preverovať plnenie jednotlivých podpísaných dohôd o poskytnutí grantu pre schválené aktivity. ÚFM najíma externých expertov na vykonávanie externého monitorovania projektov, ako i kontroly na miestach realizácie. 
7.3	Dokumenty monitorovania
7.3.1	Na úrovni konečného prijímateľa/sprostredkovateľa
Monitorovanie projektov na národnej úrovni prebieha formou predkladania správ konečných prijímateľov a sprostredkovateľov NKB. NKB poskytuje konečným prijímateľom/sprostredkovateľom formuláre správ, ktoré je konečný prijímateľ/sprostredkovateľ povinný pravidelne vyplniť a predkladať na NKB. Zmluva o poskytnutí NFP presne upravuje povinnosti konečných prijímateľov/sprostredkovateľov z hľadiska monitorovania. 
Dokumenty monitorovania úrovni konečného prijímateľa/sprostredkovateľa:
•	Priebežná správa o projekte
•	Výročná správa o pokroku v projekte
•	Správa o ukončení projektu
Priebežná správa o projekte
Priebežnú správu o projekte vyplní konečný prijímateľ/sprostredkovateľ vždy za časové obdobie uplynulých 3 kalendárnych mesiacov. Priebežná správa o projekte je zároveň žiadosťou o platbu za uvedené obdobie. Priebežná správa poskytuje NKB informácie o stave a pokroku projektov a zároveň je podkladom pre PO na vypracovanie žiadosti o platbu pre ÚFM. Správa musí porovnávať aktuálne údaje s plánovanými údajmi v zmluve a uvádzať popis možných odchýlok s ich vysvetlením a zdôvodnením.
Priebežná správa musí obsahovať informácie o pokroku vo vzťahu ku kvantifikovaným cieľom pre indikátory výsledku projektu a potvrdenie PO o spolufinancovaní. Priebežnú správu je konečný prijímateľ/sprostredkovateľ povinný predložiť NKB v súlade s ustanovením vyplývajúcim zo zmluvy o poskytnutí NFP.
Výročná správa o pokroku v projekte
Výročnú správu o projekte je povinný v súlade so zmluvou o poskytnutí NFP konečný prijímateľ a sprostredkovateľ vyplniť a predložiť na NKB za sledované obdobie 12 mesiacov v termíne stanovenom príslušnou zmluvou a do 2 mesiacov od sledovaného obdobia bude postúpená ÚFM.
Výročná správa o projekte musí obsahovať porovnania aktuálnych výdavkov s plánovanými výdavkami a aktuálnym pokrokom s plánovaným pokrokom a pod. 
Správa o ukončení projektu
Sprostredkovateľ/konečný prijímateľ je povinný do 1 mesiaca od ukončenia projektu zaslať NKB Správu o ukončení projektu. Záverečná platba sprostredkovateľovi, resp. konečnému prijímateľovi je založená na povinnosti predložiť túto správu. Správa o ukončení projektu je spolu s poslednou správou o pokroku v projekte zároveň žiadosťou o platbu, ktorú PO predkladá ÚFM. 
7.3.2	Na úrovni konečného prijímateľa pod sprostredkovateľom 
Monitorovanie na úrovni konečného prijímateľa pod sprostredkovateľom prebieha formou predkladania správ konečných prijímateľov sprostredkovateľom. Sprostredkovateľ poskytuje konečným prijímateľom formuláre správ, ktoré je konečný prijímateľ povinný pravidelne vyplniť a predkladať sprostredkovateľovi. Zmluva uzavretá medzi sprostredkovateľom a konečným prijímateľom presne upravuje povinnosti konečných prijímateľov z hľadiska monitorovania. 
7.3.3	Na úrovni NKB 
Dokumenty monitorovania na nadnárodnej úrovni:
•	Výročná správa
Výročná správa
NKB vypracuje Výročnú správu pozostávajúcu z informácii pravidelného monitorovania projektov prostredníctvom priebežných a výročných správ a údajov zistených priamo na mieste realizácie projektu. Výročná správa taktiež musí obsahovať informácie o pokroku dosiahnutom pri realizácii individuálnych projektov/blokových grantov. Tieto informácie dopĺňajú údaje o celkovom hodnotení úspešnosti projektu za NKB v rámci sledovaného obdobia. 
7.4	Výročné stretnutia
V záujme zabezpečenia efektívnej implementácie Finančného mechanizmu EHP sa konajú výročné stretnutia. Na výročnom stretnutí k implementácii Finančného mechanizmu EHP sa zúčastňujú zástupcovia VFM, MZV NK, NKB a PO. Na výročnom stretnutí k implementácii Nórskeho finančného mechanizmu sa zúčastňujú zástupcovia MZV NK, NKB a PO. NKB na týchto stretnutiach predkladá výročnú správu. Výročné stretnutia k obom finančným mechanizmom sa spravidla konajú v jeden deň.
Na výročných stretnutiach sa môžu zúčastňovať i zástupcovia veľvyslanectva Nórskeho kráľovstva v Slovenskej republike a zástupcovia Európskej komisie v Bruseli ako pozorovatelia. 
V rámci výročných stretnutí môže byť prehodnotený programový rámec v rámci Prílohy B Memoranda o porozumení a špecifické formy pomoci uvedené v Prílohe C Memoranda o porozumení. V prípade redukcie prioritných oblastí v rámci Prílohy B Memoranda o porozumení NKB pripraví návrh na presuny v schválených alokáciách pre prioritné oblasti Finančného mechanizmu EHP a/alebo Nórskeho finančného mechanizmu v súlade s percentuálnymi podielmi alokácií prioritných oblastí stanovenými materiálom. 
Výročnú správu predkladanú NKB je potrebné zaslať všetkým účastníkom najneskôr 10 pracovných dní pred výročným zasadnutím. Termín výročných zasadnutí určuje ÚFM. 
8.	Publicita a informovanie
Informácie o pomoci poskytnutej z finančných mechanizmov a jej propagácia majú za cieľ zvýšiť transparentnosť a posilniť informovať verejnosti. NKB z tohto dôvodu musí zabezpečiť dostatočnú informovanosť verejnosti o poskytovanej pomoci z finančných mechanizmov. 
Publicita musí byť zabezpečovaná na každej úrovni riadenia. V rámci implementácie a riadenia finančných mechanizmov NKB informuje potenciálnych prijímateľov o existencii a fungovaní finančných mechanizmov a dostupnosti fondov. Na úrovni implementácie projektov je za publicitu zodpovedný konečný prijímateľ a/alebo sprostredkovateľ. S týmto cieľom má každá úroveň riadenia vypracovaný vlastný komunikačný akčný plán (KAP) v rozsahu zodpovedajúcom objemu poskytovaných finančných prostriedkov. KAP sa aktualizuje v polročných intervaloch spolu s vyhodnotením realizovaných opatrení v rámci publicity predchádzajúceho polročného obdobia. Ak realizácia projektu neprekračuje 18 mesiacov, aktualizácia nemusí byť vykonaná. Všeobecné propagačné opatrenia sa spracúvajú ako samostatná téma vo výročnej správe pripravovanej NKB a predkladanej na výročnom zasadnutí. 
Výdavky spojené s realizáciou publicity sú oprávnenými nákladmi každého projektu.
8.1	Zabezpečenie publicity na úrovni NKB
NKB je zodpovedný za informovanosť potenciálnych konečných prijímateľov/sprostredkovateľov o existencii a fungovaní finančných mechanizmov, ako aj o dostupnosti zdrojov jednotlivých finančných mechanizmov. 
NKB je zodpovedný za to, že každá pomoc financovaná finančnými mechanizmami sa primerane propaguje, t.j. zodpovedá za správnu realizáciu opatrení vydanými pre publicitu finančných mechanizmov, ktorými sú spravidla: 
-	opatrenia zamerané na poskytovanie informácií o finančných možnostiach vzniknutých poskytovaním finančných zdrojov finančných mechanizmov,
-	informovanie širokej verejnosti o využití týchto zdrojov s dôrazom na výsledky,
-	publicita o poskytovanej pomoci, ktorá je v zodpovednosti konečného prijímateľa/ sprostredkovateľa, 
-	internetová stránka, ktorá obsahuje aktuálne a podrobné informácie o príležitostiach pre potenciálnych žiadateľov, ako aj informácie o schválených projektoch. 
8.2	Zodpovednosť za publicitu na úrovni konečného prijímateľa/ sprostredkovateľa
Konečný prijímateľ/sprostredkovateľ vypracuje plán informovanosti a publicity, ktorý je súčasťou žiadosti o poskytnutie finančného príspevku. Plán musí obsahovať ciele, cieľové skupiny, realizačné opatrenia a metódy, rozpočet a zodpovednosť za realizáciu. Po schválení žiadosti je tento plán informovanosti a publicity rozpracovaný podrobnejšie ako KAP s jasným a konkrétnym definovaním publikačno-informačných aktivít.
Opatrenia zabezpečené zo strany konečného prijímateľa/sprostredkovateľa musia byť v súlade s predpismi upravujúcimi publicitu finančných mechanizmov. Musia obsahovať napr. nástroje zabezpečenia publikačnej činnosti, informačných podujatí, vystavenie plagátov, informačných a pamätných tabúľ, ako aj poďakovanie za získanú pomoc a záruku, že účastníci programov budú informovaní o pomoci poskytnutej z finančných mechanizmov. Realizácia publikačných opatrení bude preverovaná priamo na mieste realizácie projektov.
8.3	Používanie loga
Každá finančná podpora poskytnutá z finančných mechanizmov musí byť zviditeľnená použitím loga určeného pre tento mechanizmus. V prípade finančnej pomoci z obidvoch finančných mechanizmov musí byť táto pomoc zviditeľnená obidvomi logami. Logá finančných mechanizmov môžu používať len žiadatelia, s ktorými bola uzatvorená zmluva o poskytnutí NFP. NKB a PO používajú logo na základe memoránd o porozumení. 
Konečný prijímateľ/sprostredkovateľ dostane k dispozícii elektronickú verziu typov loga. Je zakázané používať typy loga v inej farebnej a tvarovej forme, ako je definovaná a predpísaná ÚFM.
8.4	Nástroje na zabezpečenie publicity
Opatrenia a nástroje pre realizáciu informovanosti a publicity zahŕňajú napr. zabezpečenie tlače komunikačných a informačných materiálov (brožúry, letáky, prospekty, konferencie, semináre, veľtrhy a výstavy), vhodné umiestnenie plagátov, loga finančných mechanizmov a štátnych vlajok donorských štátov, informácie o príspevku finančných mechanizmov; v prípade infraštruktúrnych investícií tiež postavenie veľkoplošných tabúľ (v priebehu 6 mesiacov po skončení realizácie ich nahradia pamätné tabule) alebo slávnostné začatie projektu, resp. jeho význačných fáz. 
Organizovanie informačných stretnutí a podujatí sa musí uskutočniť za použitia štátnych zástav donorských štátov EZVO/Nórskeho kráľovstva, ako aj použitím loga participujúceho finančného mechanizmu na dokumentoch týchto podujatí. Slávnostné začatie a ďalšie fázy realizácie projektu majú byť včas oznámené NKB, aby bolo možné zabezpečiť primeranú účasť NKB alebo ÚFM.
Propagačné komuniké a tlačové vyhlásenia majú byť medializované s uvedením finančnej podpory z Finančného mechanizmu EHP a Nórskeho finančného mechanizmu. 
9.	Horizontálne, prierezové kritériá
Horizontálne, prierezové kritériá predstavujú súbor dodatočných hodnôt realizovaných projektov prostredníctvom ich príspevku k trvalo udržateľnému rozvoju, vhodnému spravovaniu, posilňovaniu rodovej rovnosti a rozvoju bilaterálnych vzťahov s donorskými štátmi.
9.1	Trvalo udržateľný rozvoj
Pre účely Finančného mechanizmu EHP a Nórskeho finančného mechanizmu je trvalo udržateľný rozvoj definovaný ako rozvoj, ktorý umožňuje uspokojovať potreby súčasnej generácie bez toho, aby budúcim generáciám boli upreté tieto možnosti. Trvalo udržateľný rozvoj pozostáva z troch dimenzií, resp. je postavený na troch základných pilieroch, ktorými sú životné prostredie ako základ možností dosahovania trvalo udržateľného rozvoja, ekonomika ako prostriedok, nástroj dosahovania trvalo udržateľného rozvoja a sociálny pilier predstavujúci cieľ rozvoja v zmysle zlepšovania kvality a podmienok života ľudí. 
9.2	Vhodné riadenie
Vhodné spravovanie v rámci Finančného mechanizmu EHP a Nórskeho finančného mechanizmu obsahuje dve obsahovo súvisiace línie, pri ktorých je potrebné chápať vhodné riadenie ako prierezové kritérium zahŕňajúce princípy vhodného spravovania, ako sú zodpovednosť k širokej verejnosti pri implementácii projektu, transparentnosť, zapojenie verejnosti do implementácie, orientovanie sa na potreby verejnosti, prístup verejnosti k informáciám a pod.
9.3	Princíp rovnosti mužov a žien a nediskriminácia
Všetky projekty financované z Finančného mechanizmu EHP a Nórskeho finančného mechanizmu musia poskytnúť rovnaké príležitosti pre participáciu mužov aj žien a v jednotlivých etapách vykonávania intervencie s uvedených mechanizmov musí byť zabránené diskriminácii na základe rodu, rasy alebo etnického pôvodu, náboženstva alebo viery, zdravotného postihnutia, veku alebo sexuálnej orientácie. Muži aj ženy musia mať vytvorené rovnaké príležitosti v oblasti sociálnych a ekonomických práv, podieľania sa na rozhodovacom procese, nediskriminačné opatrenia v oblasti odmeňovania a pod. 
9.4	Posilňovanie bilaterálnych vzťahov
Finančný mechanizmus EHP a Nórsky finančný mechanizmus majú ambíciu vytvoriť užšie, stabilné väzby medzi jednotlivými sektormi spoločnosti ako celku v záujme výmeny vedomostí a skúseností medzi donorskými inštitúciami a slovenskými inštitúciami s ohľadom na určité kultúrne, ekonomické, prírodné či iné špecifiká krajín.
10.	Hodnotenie pomoci 
10.1	Ex post evaluácia
V rámci implementácie pomoci z prostriedkov finančných mechanizmov môže byť vykonávaná ex post evaluácia individuálnych projektov a blokových grantov. Ex post evaluácia môže byť vykonávaná individuálne alebo v kontexte s celkovým programovým rámcom pomoci prijatom na úrovni Slovenskej republiky. Ex post evaluácia sa vykonáva na základe rozhodnutia VFM/Nórskeho ministerstva zahraničných vecí alebo na základe podnetu NKB.
Ex post evaluácia je vykonávaná nezávislým subjektom, o ktorého výbere rozhodne VFM/Nórske ministerstvo zahraničných vecí. Účelom hodnotenia je zistenie dosahu jednotlivých foriem pomoci z finančných mechanizmov na príslušné oblasti. 
Ex post evaluácia sa vzťahuje na využitie prostriedkov, účinnosť a efektivitu pomoci a jej dosahu. Vyvodzujú sa v ňom aj závery ohľadne politiky hospodárskej a sociálnej súdržnosti. Zaoberá sa tiež hodnotením faktorov, ktoré prispievajú k úspechu alebo zlyhaniu implementácie, dosiahnutými cieľmi a výsledkami kvantifikujúcimi účinnosť a efektivitu pomoci vrátane ich trvalej udržateľnosti.
Za výkon ex post evaluácie je zodpovedný VFM/MZV NK v spolupráci s prijímateľským štátom. Vykonávajú ho nezávislí hodnotitelia, ktorí predkladajú správu o ex post evaluácii VFM, resp. MZV NK. Správa o ex post evaluácii nenahrádza ostatné požadované monitorovacie správy.
10.2	Ex post evaluácia na úrovni individuálnych projektov/blokových grantov
Každý konečný prijímateľ individuálneho projektu alebo sprostredkovateľ blokového grantu je povinný vykonať najneskôr do šiestich mesiacov od ukončenia pomoci ex post evaluáciu prijatej pomoci.
11.	Oprávnenosť výdavkov 
Oprávnené výdavky sú výdavky realizované po dátume, ku ktorému VFM/MZV NK vydá súhlas s poskytnutím pomoci (NFP).
Konečný dátum oprávnenosti výdavkov projektu je uvedený v dohode o poskytnutí grantu, resp. v zmluve o poskytnutí NFP, spravidla 24 mesiacov po plánovanom dátume ukončenia. 
Pri realizácii projektov bude proces verejného obstarávania prebiehať podľa národnej legislatívy platnej v čase uskutočnenia procesu verejného obstarávania. 
Podrobné podmienky a definície oprávnených výdavkov a neoprávnených výdavkov sú stanovené v Podrobných ustanoveniach o oprávnenosti výdavkov, vydaných ÚFM a v Usmernení k oprávnenosti výdavkov, vydanom NKB. 
Podmienky a definície oprávnených nákladov v rámci pravidiel pre štátnu pomoc upravuje Zmluva o založení ES (1993) a príslušná legislatíva ES pre oblasť štátnej pomoci.
12.	Financovanie a finančné riadenie
Oprávnené obdobie pre čerpanie prostriedkov z FM EHP a NFM
Celkové obdobie oprávnenosti - na uskutočňovanie výdavkov z FM EHP/NFM sa začína dňom 1. 5. 2004 a končí dňom 30. 4. 2011. Posledná žiadosť o platbu z platobného orgánu musí byť na ÚFM doručená do 31. 10. 2011, t. j. najneskôr do 6 mesiacov od ukončenia obdobia oprávnenosti výdavkov. ÚFM zruší takú žiadosť o platbu od platobného orgánu, ktorá mu bola doručená po dátume 31. 10. 2011. ÚFM pristúpi k zníženiu pomoci v takej žiadosti, ktorá nie je akceptovateľná.
Obdobie oprávnenosti pre blokový grant/individuálny projekt – na realizáciu výdavkov je stanovené v Zmluve o poskytnutí NFP, pričom je v právomoci NKB pre individuálny projekt a v právomoci sprostredkovateľa v prípade blokového grantu stanoviť oprávnené obdobie pre výdavky. Táto právomoc je ohraničená podmienkami Dohody o poskytnutí grantu a v prípade sprostredkovateľa aj Zmluvou o poskytnutí NFP medzi NKB a sprostredkovateľom. Vyššie spomínané subjekty musia zohľadniť, že výdavky uskutočnené pred podpisom Zmluvy o NFP s KP a výdavky uskutočnené po 30. 4. 2011 nie sú oprávnené na preplatenie. Vo výnimočných prípadoch, v ktorých sú ďalšie zdržania oprávnené, môže VFM predĺžiť konečný dátum oprávnenosti do 30. 4. 2012 za predpokladu, že akceptované žiadosti o platbu budú doručené do 31. 10. 2012.
12.1	Pravidlá pre poskytovanie pomoci
Pre potreby stanovenia pravidiel pre poskytovanie nenávratného finančného príspevku je nevyhnutné jednoznačne rozlišovať jednotlivé typy konečných prijímateľov.
Koneční prijímatelia prostriedkov FM EHP/NFM môžu byť zo sektora verejnej správy, mimovládne organizácie alebo zo súkromného sektora. Medzi konečných prijímateľov z verejnej správy v súlade s § 3 zákona č. 523/2004 Z. z. o rozpočtových pravidlách verejnej správy patria:
•	ministerstvá a iné ústredné orgány štátnej správy;
•	orgány miestnej štátnej správy;
•	štátne rozpočtové organizácie,
•	štátne príspevkové organizácie,
•	verejné vysoké školy,
•	iné orgány štátnej správy.

•	subjekty územnej samosprávy:
-	obce alebo nimi zriadené rozpočtové a príspevkové organizácie,
-	vyššie územné celky alebo nimi zriadené rozpočtové a príspevkové organizácie.
Pre potreby tohto materiálu sa za konečných prijímateľov zo súkromného sektora považujú subjekty podnikajúce v zmysle § 2 ods. 2 Obchodného zákonníka a iné subjekty založené za účelom podnikania.
Medzi mimovládne organizácie patria neziskové organizácie poskytujúce všeobecne prospešné služby, nadácie, neinvestičné fondy, občianske združenia a iné právnické osoby, ktoré nespadajú pod definíciu § 3 zákona č. 523/2004 Z. z. o rozpočtových pravidlách verejnej správy ani pod definíciu subjektov súkromného sektora.
Cieľom zavedenia pravidiel pre poskytovanie pomoci je vytvorenie jednotnej stratégie pre stanovenie účasti jednotlivých zdrojov na financovaní individuálnych projektov a blokových grantov z FM EHP a NFM. 
Vo všeobecnosti platí, že podiel zo zdrojov FM EHP/NFM neprekračuje 60 % z celkových oprávnených nákladov. S cieľom zjednotenia pravidiel pre konečných prijímateľov, resp. sprostredkovateľov sa na národnej úrovni pri jednotlivých individuálnych projektoch, resp. blokových grantoch pre subjekty verejnej správy a mimovládne organizácie stanovuje:
-	podiel zdrojov štátneho rozpočtu na spolufinancovanie vo výške 15 % z celkových oprávnených nákladov s cieľom dosiahnutia maximálnej intenzity z FM EHP/NFM, t. j. 85 % z celkových oprávnených nákladov,
-	v prípade, že schválená výška príspevku z FM EHP/NFM je nižšia ako 85 %, chýbajúci rozdiel je hradený z vlastných zdrojov konečného prijímateľa. 
V prípade individuálneho projektu pre mimovládne organizácie môže byť príspevok kombinovaný z FM EHP a NFM, pričom celkový podiel týchto mechanizmov nesmie presiahnuť 90 % z celkových oprávnených nákladov, resp. podiel jedného z týchto mechanizmov viac ako 60 % z celkových oprávnených nákladov. V takom prípade predstavuje príspevok zo štátneho rozpočtu na spolufinancovanie zostávajúcich 10 %.
V tých prípadoch, ktoré budú podliehať pravidlám štátnej pomoci je potrebné dodržiavať stropy maximálnej intenzity štátnej pomoci podľa príslušnej legislatívy ES pre oblasť štátnej pomoci.
12.2	Platby z ÚFM
Vo všeobecnosti platí, že platby z ÚFM sa prevádzajú platobnému orgánu vo vzťahu ku každej dohode o poskytnutí grantu formou refundácie. Vo výnimočných prípadoch v rámci individuálnych projektov súkromného sektora môžu byť platby z ÚFM aj vo forme zálohovej platby.
Prostriedky FM EHP/NFM prevádza ÚFM na osobitný mimorozpočtový účet platobného orgánu v Štátnej pokladnici, zriadený v súlade s § 10 zákona č. 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov, ktorý je vedený v SKK. 
Úroky získané z prostriedkov FM EHP/NFM na osobitnom účte platobného orgánu odpočíta od prvej žiadosti o platbu na ÚFM, ktorá nasleduje po ukončení kalendárneho roka, v ktorom boli úroky pripísané na účet. 
ÚFM realizuje platby podľa skutočne vynaložených výdavkov, v predmetnom období, schválených NKB a certifikovaných platobným orgánom a súčasne s ohľadom na prípadne poskytnutú zálohovú platbu podľa pomeru stanoveného v príslušnej dohode o poskytnutí grantu k celkovým oprávneným výdavkom uvedeným v predloženej PIR. 
Žiadosti o zálohovú platbu a žiadosť o platbu (refundáciu) sa zasielajú v tlačenej forme, pričom k platbe refundácie sa zasiela aj v elektronickej forme PIR. 
Zálohová platba z ÚFM 
Po rozhodnutí o poskytnutí zálohovej platby uvedenom v dohode o poskytnutí grantu, prevádza ÚFM zálohovú platbu v prípade, že dostal akceptovateľné zdôvodnenie. Zálohová platba môže byť poskytnutá maximálne do výšky 10% z celkových nákladov individuálneho projektu. 
Vzhľadom na to, že pre projekty konečných prijímateľov zo sektora verejnej správy alebo mimovládne organizácie je zavedená možnosť využitia systému zálohových platieb z prostriedkov predplatenia zdrojov FM EHP/NFM a z prostriedkov štátneho rozpočtu na spolufinancovanie, zálohová platba z ÚFM je relevantná len pre individuálne projekty konečných prijímateľov zo súkromného sektora.
Refundácie z ÚFM
Platobný orgán predkladá ÚFM žiadosti o platbu spolu so schválenými a certifikovanými PIR zo strany NKB a platobného orgánu za jednotlivé individuálne projekty, resp. blokové granty. Každú platbu prevedie ÚFM na základe skutočne vynaložených výdavkov zo strany konečných prijímateľov, ktoré boli alebo majú byť preplatené z nenávratného finančného príspevku. Tieto výdavky musia byť podložené faktúrami alebo dokladmi rovnocennej dôkaznej hodnoty. 
ÚFM prevedie platbu na osobitné účty platobného orgánu spravidla do 2 mesiacov po získaní prijateľnej žiadosti o platbu spolu s PIR.
12.3	Platby na národnej úrovni 
12.3.1	Systém účtov
1. Účty platobného orgánu 
•	osobitné mimorozpočtové účty pre prostriedky FM EHP/NFM a prostriedky spolufinancovania zo ŠR sú vedené v Štátnej pokladnici a operácie na nich sa vykonávajú na základe § 10 zákona 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov;
•	oprávnenie disponovať s finančnými prostriedkami na týchto účtoch majú poverení zamestnanci platobného orgánu;
•	tieto účty slúžia najmä na:
o	prijatie finančných prostriedkov FM EHP/NFM (zálohová a štvrťročná platba z ÚFM); 
o	prijatie finančných prostriedkov predplatenia FM EHP/NFM z kapitoly VPS
o	prijatie finančných prostriedkov štátneho rozpočtu na spolufinancovanie z kapitoly VPS 
o	prevod vyššie uvedených finančných prostriedkov na príslušné účty sprostredkovateľov, resp. KP v prípade individuálnych projektov; 
o	prevod prostriedkov na účet ÚFM v prípade ich vrátenia.
•	účty sú vedené v SKK;
•	účty pre prostriedky FM EHP/NFM nie sú úročené;
•	bankové poplatky, náklady na vyrovnávanie kurzových rozdielov a dane z úrokov sú uhrádzané z rezervy zo štátneho rozpočtu v kapitole VPS prostredníctvom príslušného vyrovnávacieho účtu;
•	zostatok prostriedkov prechádza po skončení kalendárneho roka automaticky do ďalšieho roka.
Ministerstvo financií SR otvára pre platobný orgán osobitný mimorozpočtový účet pre nezrovnalosti a vrátenie finančných prostriedkov FM EHP/NFM (vrátane prostriedkov predplatenia prostriedkov FM EHP/NFM zo štátneho rozpočtu), resp. spolufinancovania zo štátneho rozpočtu vedený v SKK. Tento účet slúži na pripísanie vrátených prostriedkov od konečných prijímateľov vrátane vymožených prostriedkov prostredníctvom správ finančnej kontroly, resp. MF SR. Účet pre nezrovnalosti a vrátenie finančných prostriedkov nie je úročený a bankové poplatky a iné náklady sú uhrádzané z rezervy zo štátneho rozpočtu v kapitole VPS prostredníctvom príslušného vyrovnávacieho účtu. Zostatok finančných prostriedkov prechádza po skončení kalendárneho roka automaticky do ďalšieho roka.
Ministerstvo financií SR rovnako otvára pre platobný orgán vyrovnávací účet pre FM EHP/NFM vedený v SKK. Tento účet slúži na úhradu nákladov na vyrovnávanie vzniknutých kurzových rozdielov, bankových poplatkov a daní z úrokov. Zostatok finančných prostriedkov prechádza po skončení kalendárneho roka automaticky do ďalšieho roka.  
2. Účty sprostredkovateľa 
•	sprostredkovateľ si otvára v banke, ktorej bola udelená na Slovensku banková licencia, jeden účet pre prostriedky FM EHP/NFM a pre spolufinancovanie zo štátneho rozpočtu (v prípade štátnej rozpočtovej alebo príspevkovej organizácie sa jedná o mimorozpočtové účty v Štátnej pokladnici). Účet slúži na úhradu prostriedkov FM EHP/NFM, resp. prostriedkov predplatenia prostriedkov FM EHP/NFM zo štátneho rozpočtu (v prípade projektov realizovaných subjektom z verejného sektora alebo mimovládnou organizáciou ) a spolufinancovania zo štátneho rozpočtu konečným prijímateľom;
•	účty sú vedené v SKK;
•	v prípade, že účty sprostredkovateľa sú úročené (v prípade štátnej rozpočtovej organizácie a štátnej príspevkovej organizácie účty nie sú úročené), o vzniknutý výnos za uplynulý rok je znížená alokácia prostriedkov FM EHP/NFM a štátneho rozpočtu, pričom sprostredkovateľ ho použije výhradne na financovanie blokového grantu.
3. Účet konečného prijímateľa - štátna rozpočtová alebo príspevková organizácia 
•	v prípade, že je rozpočtová alebo príspevková organizácia konečným prijímateľom, otvára si jeden mimorozpočtový účet pre príjem prostriedkov od sprostredkovateľa alebo platobného orgánu a realizáciu výdavkov;
•	vlastné zdroje konečného prijímateľa môžu, resp. nemusia prechádzať cez tento osobitný účet;
•	účet nie je úročený; 
•	účet je vedený v SKK.
4. Účet (účty) konečného prijímateľa - VÚC
•	bežný účet pre príjem prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu vedený v Štátnej pokladnici, na ktorom sa operácie vykonávajú na základe § 9a zákona 291/2002 Z. z. o Štátnej pokladnici a o zmene a doplnení niektorých zákonov v znení neskorších predpisov; 
•	účet v Štátnej pokladnici/komerčnej banke na realizáciu výdavkov prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu;
•	účet je vedený v SKK;
•	v prípade využitia systému refundácie môže konečný prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu;
•	v prípade využitia systému refundácie sú úroky vzniknuté na účte/účtoch príjmom konečného prijímateľa;
•	v prípade, že prostriedky predplatenia FM EHP/NFM zo štátneho rozpočtu a štátneho rozpočtu na spolufinancovanie poskytnuté systémom predfinancovania, resp. zálohovej platby sú úročené, konečný prijímateľ je povinný otvoriť osobitný účet na projekt. Vlastné zdroje konečného prijímateľa môžu, resp. nemusia prechádzať cez tento osobitný účet. Konečný prijímateľ je povinný vzniknuté výnosy odviesť do príjmov štátneho rozpočtu, a to jedenkrát ročne.
5. Účet konečného prijímateľa - obec
•	bežný účet pre prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu vedený v komerčnej banke, z ktorého prostriedky realizuje prostredníctvom rozpočtu; 
•	účet/účty sú vedené v SKK;
•	v prípade využitia systému refundácie môže konečný prijímateľ realizovať úhrady oprávnených výdavkov aj z iných účtov konečného prijímateľa pri dodržaní podmienky existencie jedného účtu na príjem prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu;
•	v prípade využitia systému refundácie si konečný prijímateľ môže otvoriť v komerčnej banke osobitný účet pre projekt;
•	v prípade využitia systému refundácie sú úroky vzniknuté na účte/účtoch príjmom konečného prijímateľa;
•	v prípade, že prostriedky predplatenia FM EHP/NFM zo štátneho rozpočtu a štátneho rozpočtu na spolufinancovanie poskytnuté systémom predfinancovania, resp. zálohovej platby sú úročené, konečný prijímateľ je povinný otvoriť osobitný účet na projekt. Vlastné zdroje konečného prijímateľa môžu, resp. nemusia prechádzať cez tento osobitný účet. Konečný prijímateľ je povinný vzniknuté výnosy odviesť do príjmov štátneho rozpočtu, a to jedenkrát ročne.
6. Účet konečného prijímateľa - rozpočtová a príspevková organizácia v zriaďovacej pôsobnosti VÚC a obce
Základným pravidlom pri realizácii výdavkov na projekty obcí a VÚC a ich rozpočtových organizácií financovaných z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu je povinnosť ich realizácie prostredníctvom rozpočtu obce a rozpočtu VÚC. Ak sú prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu poskytnuté priamo rozpočtovej organizácii v pôsobnosti obce alebo VÚC, tieto môžu byť použité len prostredníctvom rozpočtu zriaďovateľa, t.j. rozpočtu obce alebo VÚC.
a)	rozpočtová organizácia:
•	v prípade, že zriaďovateľ VÚC uzatvára zmluvu o poskytnutí NFP, bežný účet na presun prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu, ktoré následne presúva na výdavkové účty rozpočtovej organizácie;
•	v prípade, že rozpočtová organizácia uzatvára zmluvu o poskytnutí NFP, mimorozpočtový účet pre prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu vedený v Štátnej pokladnici/komerčnej banke, z ktorého prostriedky pred ich použitím prevedie do rozpočtu zriaďovateľa;
•	účet/účty sú vedené v SKK; 
•	v prípade využitia systému refundácie môže konečný prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu;
•	v prípade využitia systému refundácie si konečný prijímateľ môže otvoriť v Štátnej pokladnici/komerčnej banke osobitný účet pre projekt;
•	v prípade využitia systému refundácie sú úroky vzniknuté na účte/účtoch príjmom konečného prijímateľa;
•	v prípade, že prostriedky predplatenia FM EHP/NFM zo štátneho rozpočtu a štátneho rozpočtu na spolufinancovanie poskytnuté systémom predfinancovania, resp. zálohovej platby sú úročené, konečný prijímateľ je povinný otvoriť osobitný účet na projekt. Vlastné zdroje konečného prijímateľa môžu, resp. nemusia prechádzať cez tento osobitný účet. Konečný prijímateľ je povinný vzniknuté výnosy odviesť do príjmov štátneho rozpočtu, a to jedenkrát ročne.
b)	príspevková organizácia:
•	v prípade, že príspevková organizácia nepožaduje príspevok od zriaďovateľa, bežný účet pre prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu, vedený v komerčnej banke, z ktorého prostriedky realizuje prostredníctvom rozpočtu;
•	v prípade, že príspevková organizácia požaduje príspevok od zriaďovateľa, bežný účet pre prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu, vedený v Štátnej pokladnici/komerčnej banke, z ktorého prostriedky pred ich použitím prevedie do rozpočtu zriaďovateľa;
•	účet/účty sú vedené v SKK; 
•	v prípade využitia systému refundácie môže konečný prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu;
•	v prípade využitia systému refundácie si konečný prijímateľ môže otvoriť v komerčnej banke osobitný účet pre projekt;
•	v prípade využitia systému refundácie sú úroky vzniknuté na účte/účtoch príjmom konečného prijímateľa;
•	v prípade, že prostriedky predplatenia FM EHP/NFM zo štátneho rozpočtu a štátneho rozpočtu na spolufinancovanie poskytnuté systémom predfinancovania, resp. zálohovej platby sú úročené, konečný prijímateľ je povinný otvoriť osobitný účet na projekt. Vlastné zdroje konečného prijímateľa môžu, resp. nemusia prechádzať cez tento osobitný účet. Konečný prijímateľ je povinný vzniknuté výnosy odviesť do príjmov štátneho rozpočtu, a to jedenkrát ročne.
7. Účet konečného prijímateľa - súkromný sektor a mimovládne organizácie
•	v prípade využitia systému predfinancovania alebo zálohovej platby je konečný prijímateľ povinný prijímať prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu určené na financovanie projektu na jeden osobitný účet zriadený pre projekt;
•	vlastné zdroje konečného prijímateľa môžu, resp. nemusia prechádzať cez tento osobitný účet; 
•	v prípade využitia systému predfinancovania alebo zálohovej platby sú úroky vzniknuté na účte/účtoch vrátené v zodpovedajúcom pomere do príjmov štátneho rozpočtu;
•	v prípade systému refundácie môže konečný prijímateľ realizovať úhrady oprávnených výdavkov aj z iných účtov pri dodržaní podmienky existencie jedného účtu na príjem prostriedkov predplatenia prostriedkov FM EHP/NFM zo štátneho rozpočtu) a spolufinancovania zo štátneho rozpočtu;
•	účet/účty sú vedené v SKK.
12.3.2	Zabezpečenie prostriedkov v štátnom rozpočte
Vzhľadom na to, že systém platieb z ÚFM je založený na preplácaní už realizovaných výdavkov, je nevyhnutné na národnej úrovni zabezpečiť prostriedky na predplatenie týchto zdrojov z prostriedkov štátneho rozpočtu s cieľom dosiahnutia plynulého financovania projektov konečných prijímateľov, ktorí zvyčajne nedisponujú potrebnou hotovosťou, aby boli schopní vopred vykryť výdavky na projekt. Ide o konečných prijímateľov z verejnej správy a mimovládne organizácie. 
Z uvedeného dôvodu sa v kapitole Všeobecná pokladničná správa (VPS) zabezpečí potrebný objem prostriedkov na predplatenie zdrojov FM EHP/NFM, ktorý sa následne prevedie na osobitné mimorozpočtové účty platobného orgánu pre prostriedky FM EHP, resp. NFM. Potrebný objem finančných prostriedkov nepokrýva celkovú alokáciu pre SR z FM EHP/NFM, predstavuje len počiatočný kapitál zodpovedajúci priemernej polročnej alokácii pre SR potrebný na pokrytie výdavkov v počiatočnom období implementácie. Keďže po schválení jednotlivých priebežných správ o implementácii (PIR) ÚFM priebežne (spravidla každé tri mesiace na základe žiadosti platobného orgánu o platbu) prepláca realizované výdavky, pravdepodobne nevznikne potreba na ďalšie navyšovanie zo zdrojov kapitoly VPS. Prípadné dodatočné požiadavky budú kryté z rezervy rozpočtovanej v rámci kapitoly VPS. Ku koncu obdobia oprávnenosti po vyplatení záverečnej platby z ÚFM je objem finančných prostriedkov čerpaných z kapitoly VPS za prostriedky FM EHP/NFM prevedený do príjmov štátneho rozpočtu.
Prostriedky na spolufinancovanie zo štátneho rozpočtu sú každoročne zabezpečované v kapitole VPS v súlade s ročným odhadom očakávaných výdavkov zosumarizovaným a predloženým Národným kontaktným bodom platobnému orgánu. 
12.3.3	Platby sprostredkovateľom
Platby sprostredkovateľom sú platobným orgánom poskytované formou preddavkových platieb z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu v príslušnom pomere pre blokový grant. Podkladom pre vyplácanie preddavkov sprostredkovateľom je žiadosť o platbu s priloženým odhadom očakávaných výdavkov (OOV) a v prípadoch druhého a nasledujúcich preddavkov príslušná PIR. 
Systém preddavkových platieb sprostredkovateľom sa uplatňuje v zmysle nasledovného postupu:
Poskytnutie prvého preddavku:
1.	Sprostredkovateľ po podpise zmluvy medzi NKB a sprostredkovateľom predkladá NKB žiadosť o preddavok spolu s OOV na prvých 6 mesiacov realizácie blokového grantu. Suma žiadaného prvého preddavku však nesmie prekročiť 40 % z celkových oprávnených nákladov na blokový grant. 
2.	NKB overí reálnosť OOV z pohľadu schváleného blokového grantu a pristúpi k definovaniu výšky prvého preddavku, pričom je v jeho právomoci požadovanú sumu znížiť. Výšku preddavku určuje NKB podľa OOV s ohľadom na plán realizácie projektu (PIP) a reálnosť predloženého OOV. Následne v termíne najneskôr do 10 pracovných dní od prijatia žiadosti sprostredkovateľa predkladá schválenú žiadosť o preddavok spolu s OOV platobnému orgánu.
3.	Platobný orgán posúdi reálnosť požiadavky a prevádza prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu z príslušných mimorozpočtových účtov na účet sprostredkovateľa. 
Poskytnutie ďalších preddavkov (nadväzuje na časti 12.4.1.1, 12.4.2.1 a 12.4.3.1):
1.	Potom ako sprostredkovateľ schváli čiastkové PIR od konečných prijímateľov a prevedie prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu, v stanovených termínoch (jedenkrát za 3 mesiace) predkladá Národnému kontaktnému bodu novú žiadosť o preddavok spolu s celkovou PIR za blokový grant a OOV na nasledovné 3 mesiace. Výška žiadaného preddavku sa určuje v zmysle nasledovných podmienok:
•	suma nezúčtovaného preddavku môže byť doplnená nasledujúcim preddavkom len do výšky 40% z celkových oprávnených nákladov na blokový grant financovaných z prostriedkov FM EHP/NFM a spolufinancovania zo ŠR.
•	výška ďalšieho preddavku je stanovená ako čiastka deklarovaná v OOV na nasledujúce 3 mesiace, znížená o zostatok nevyčerpaných prostriedkov zo sumy 50 % prvého preddavku, pričom sa za nevyčerpané prostriedky považujú tie, ktoré neboli dokladované účtovným dokladom podloženým výpisom z účtu, neboli zo strany sprostredkovateľa schválené v rámci čiastkových PIR, resp. boli vrátené konečným prijímateľom na účty sprostredkovateľa podľa časti 4.3.6.
2.	NKB overí zrealizovanie výdavkov na základe prijatej PIR od sprostredkovateľa, prípadne overením na mieste u sprostredkovateľa, resp. konečných prijímateľov. NKB následne PIR:
•	schváli; 
•	zníži o neoprávnenú sumu;
•	neschváli. 
V druhom prípade môže NKB pristúpiť k vyradeniu určitých výdavkov z PIR, ktoré nie sú oprávnené, alebo nie sú adekvátne dokladované. 
3.	V prípade schválenia čiastkovej PIR NKB pristúpi ku kontrole žiadosti o preddavok a OOV na nasledujúce 3 mesiace. NKB overuje reálnosť žiadosti a OOV z pohľadu plánu výdavkov a schváleného stavu čerpania. 
4.	Po schválení PIR a kontrole žiadosti o preddavok a OOV NKB pristúpi k definovaniu výšky preddavku na nasledujúce 3 mesiace pre sprostredkovateľa, pričom je v jeho právomoci požadovanú sumu znížiť vrátane zníženia o sumu prostriedkov, ktoré neboli z jeho strany schválené v rámci PIR. Následne predkladá schválenú žiadosť o preddavok spolu s PIR a OOV platobnému orgánu.
5.	Platobný orgán posúdi reálnosť požiadavky a v prípade schválenia a certifikácie PIR prevádza prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu z príslušných mimorozpočtových účtov na účet sprostredkovateľa. 
6.	Postup podľa bodov 1. – 5. sa uplatňuje až do ukončenia realizácie blokového grantu schválením a certifikovaním PCR zo strany platobného orgánu.
12.3.4	Platby konečným prijímateľom
Prostriedky FM EHP/NFM a spolufinancovanie štátneho rozpočtu sú konečným prijímateľom poskytované systémom predfinancovania, zálohových platieb alebo refundácie.
Pre konečných prijímateľov zo súkromného sektora sa uplatňuje systém refundácie. 
Systém predfinancovania sú oprávnení využiť koneční prijímatelia zo sektora verejnej správy a mimovládne organizácie v projektoch investičného charakteru (viac ako 50% z celkových oprávnených nákladov projektu predstavujú investičné náklady). 
Systém zálohových platieb sú oprávnení využiť koneční prijímatelia zo sektora verejnej správy a mimovládne organizácie realizujúci projekty neinvestičného charakteru (viac ako 50% oprávnených nákladov projektu predstavujú neinvestičné náklady). 
Prostriedky predplatenia prostriedkov FM EHP/NFM zo štátneho rozpočtu a spolufinancovania zo štátneho rozpočtu sa konečnému prijímateľovi poskytujú na základe žiadosti o platbu. Každú žiadosť o platbu vyhotovuje prijímateľ v dvoch origináloch, pričom jeden originál zostáva u prijímateľa a druhý predkladá sprostredkovateľovi, resp. NKB. Súčasťou každej žiadosti o platbu je podporná dokumentácie, ktorej rozsah je stanovený v zmluve o poskytnutí NFP.
Každá platba konečnému prijímateľovi z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu je realizovaná len do výšky súčtu pomeru FM EHP/NFM + štátny rozpočet, tzn., že musí byť doplnená zdrojmi konečného prijímateľa v jednom pomere schválenom na projekt. 
Podrobnejšie rozpracovanie systému informačných a finančných tokov vo vzťahu ku konečným prijímateľom sa nachádza v časti 12.4.
12.3.5	Platby vo vzťahu konečný prijímateľ - dodávateľ
Konečný prijímateľ uhrádza účtovné doklady dodávateľovi súvisiace s realizáciou projektu. V prípade, že dodávateľ postúpil pohľadávky voči konečnému prijímateľovi na postupníka v súlade s § 524 - 530 Občianskeho zákonníka (napr. faktoringová spoločnosť, resp. iný subjekt), prijímateľ uhrádza účtovné doklady postupníkovi, a to v súlade s rozhodnutím NKB. 
12.3.6	Vrátenie finančných prostriedkov od konečného prijímateľa
Vrátenie finančných prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu, ktoré platobný orgán, resp. sprostredkovateľ poskytol konečnému prijímateľovi sa uskutočňuje v nasledovných prípadoch: 
•	konečný prijímateľ nevyčerpal poskytnuté prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu,
•	konečnému prijímateľovi boli poskytnuté finančné prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu z titulu mylnej platby,
•	konečný prijímateľ porušil povinnosti stanovené v zmluve o poskytnutí nenávratného finančného príspevku (najmä vznik nezrovnalosti), na základe ktorých mu vyplýva povinnosť vrátiť poskytnuté finančné prostriedky,  
•	a iných (napr. konečný prijímateľ počas realizácie projektu vykázal príjem vytvorený z projektu).
V jednotlivých prípadoch vrátenia prostriedkov NKB/sprostredkovateľ zašle konečnému prijímateľovi žiadosť o vrátenie finančných prostriedkov v zmysle zmluvy o poskytnutí nenávratného finančného príspevku. 
Vo všeobecnosti platí, že finančné prostriedky v prípade blokových grantov, okrem príjmu vytvoreného z projektu a okrem prípadov, ku ktorým existuje rozhodnutie v správnom konaní, vracia konečný prijímateľ na účty sprostredkovateľa, z ktorých boli pôvodne prevedené v príslušných pomeroch za zdroje FM EHP/NFM a spolufinancovania zo štátneho rozpočtu na projekt. Finančné prostriedky v prípade individuálnych projektov, okrem príjmu vytvoreného z projektu a okrem prípadov, ku ktorým existuje rozhodnutie v správnom konaní, vracia konečný prijímateľ na mimorozpočtový účet MF SR pre nezrovnalosti a vrátenie finančných prostriedkov v príslušných pomeroch za zdroje FM EHP/NFM a spolufinancovania zo štátneho rozpočtu na projekt. Finančné prostriedky vrátené na účty platobného orgánu/sprostredkovateľa uvedeným spôsobom možno opätovne použiť na financovanie projektov/blokových grantov.
Vrátenie finančných prostriedkov oznamuje konečný prijímateľ sprostredkovateľovi/ NKB. Konečný prijímateľ zasiela oznámenie o vrátení finančných prostriedkov do 7 pracovných dní odo dňa uskutočnenia úhrady prostriedkov v súlade s výpisom z bankového účtu. Prílohou oznámenia o vrátení finančných prostriedkov je výpis z bankového účtu. 
V prípade individuálneho projektu NKB postúpi do 5 pracovných dní kópiu oznámenia o vrátení finančných prostriedkov platobnému orgánu (tomu boli v tomto prípade prostriedky pripísané). 
V prípade, že oznámenie o vrátení finančných prostriedkov nie je doručené do 30 kalendárnych dní od úhrady dlžnej čiastky na účet platobného orgánu/sprostredkovateľa, oznámenie o vrátení finančných prostriedkov vystaví samotný platobný orgán/sprostredkovateľ, ktorému boli prostriedky pripísané na účet/účty. V prípade individuálneho projektu následne platobný orgán zašle toto oznámenie NKB. 
V prípade, že konečný prijímateľ počas realizácie projektu vykázal príjem vytvorený z projektu v zmysle Podrobných ustanovení o oprávnenosti výdavkov, alikvótny podiel prostriedkov preplatenia FM EHP/NFM zo štátneho rozpočtu je príjmom osobitného účtu Ministerstva financií SR a tieto prostriedky je možné využiť na ďalšie financovanie projektov. Alikvótny podiel prostriedkov za zdroj štátneho rozpočtu na spolufinancovanie vráti konečný prijímateľ v súlade § 7 ods. 1 písm. m) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov do príjmov štátneho rozpočtu. 
Odvod, penále a pokuta za porušenie finančnej disciplíny právnickou osobou alebo fyzickou osobou sú príjmom príslušného druhu rozpočtu verejnej správy, z ktorého boli poskytnuté, pričom odvod, penále a pokuta za porušenie finančnej disciplíny pri nakladaní s prostriedkami štátneho rozpočtu (zdroje predplatenia prostriedkov FM EHP/NFM zo štátneho rozpočtu a zdroje spolufinancovania zo štátneho rozpočtu) sú príjmom štátneho rozpočtu v súlade s § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 
V prípade, že konečný prijímateľ počas realizácie projektu vykázal príjem vytvorený z projektu v zmysle čl. 3.1 Oprávnené výdavky zmluvy o poskytnutí grantu, alikvótny podiel za prostriedky FM EHP/NFM je príjmom osobitného účtu Ministerstva financií SR a tieto prostriedky je možné využiť na ďalšie financovanie projektov. Alikvótny podiel za zdroj štátneho rozpočtu na spolufinancovanie vráti konečný prijímateľ v súlade § 7 ods. 1 písm. m) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov do príjmov štátneho rozpočtu. 
12.4	Systém informačných a finančných tokov na úrovni Slovenskej republiky
12.4.1	Systém predfinancovania
Konečný prijímateľ z verejnej správy alebo mimovládne organizácie v prípade, že realizuje projekt, v ktorom sú výdavky investičného charakteru vyššie ako 50% z celkových oprávnených nákladov je oprávnený na financovanie formou predfinancovanie. 
Predfinancovanie je konečnému prijímateľovi poskytované pomerne za prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu na základe ním predložených nezaplatených účtovných dokladov. 
Prvé predfinancovanie sa konečnému prijímateľovi poskytuje po splnení nasledovných náležitostí:
•	bola podpísaná dohoda o poskytnutí grantu;
•	bola podpísaná zmluva o poskytnutí nenávratného finančného príspevku (Zmluva o NFP);
•	konečný prijímateľ je zo sektora verejnej správy alebo mimovládna organizácia;
•	podľa schváleného projektového zámeru konečného prijímateľa sú investičné náklady projektu vyššie ako 50% z celkových oprávnených nákladov projektu;
•	konečný prijímateľ dostal od dodávateľa účtovný doklad k úhrade;
•	konečný prijímateľ si otvoril samostatný účet pre príjem predfinancovania.
12.4.1.1	Systém predfinancovania v rámci blokových grantov
Pri využití systému predfinancovania sa vyplácanie konečného prijímateľa z verejnej správy alebo mimovládnej organizácie uskutočňuje v nasledovných krokoch:
Postup pre poskytnutie predfinancovania:
1.	Konečný prijímateľ môže priebežne predkladať žiadosť o platbu - predfinancovanie v SKK sprostredkovateľovi. 
2.	Konečný prijímateľ predkladá spolu so žiadosťou o platbu aj účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty, po ich získaní od dodávateľa. Ďalší rovnopis originálu účtovného dokladu si ponecháva konečný prijímateľ. V prípade, že súčasťou výdavkov konečného prijímateľa sú aj hotovostné úhrady, zahrnie tieto výdavky do žiadosti o platbu (predfinancovanie). Spolu so žiadosťou predloží aj overené kópie príslušných účtovných dokladov s pečiatkou a podpisom štatutára konečného prijímateľa, ktoré potvrdzujú hotovostnú úhradu (napr. pokladničný blok). 
3.	Sprostredkovateľ vykoná overenie v súlade so zmluvou o poskytnutí NFP, ktoré zahrnuje administratívne overenie prijatých dokumentov a overenie na mieste v prípade potreby. Overuje, či požadovaná suma v žiadosti o platbu zodpovedá údajom uvedeným v priložených dokladoch a či táto čiastka zodpovedá plánu realizácie projektu (PIP). 
4.	Sprostredkovateľ schváli alebo neschváli žiadosť prijímateľa o platbu - predfinancovanie. V prípade schválenia sprostredkovateľ prevedie v rámci lehoty splatnosti účtovného dokladu určenú výšku predfinancovania na účet konečného prijímateľa. 
5.	Konečný prijímateľ následne prevádza prostriedky dodávateľovi.
6.	Postup podľa bodov 1. – 5. sa aplikuje v priebehu trojmesačného obdobia v zmysle zmluvy o poskytnutí nenávratného finančného príspevku. 
Postup pre zúčtovanie predfinancovania:
1.	Po skončení obdobia 3 mesiacov konečný prijímateľ vypracováva a predkladá sprostredkovateľovi čiastkovú priebežnú správu o projekte (čiastková PIR), ku ktorej prikladá účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty. Ďalší rovnopis originálu účtovného dokladu si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá overenú kópiu s pečiatkou a podpisom štatutára konečného prijímateľa. Zároveň prikladá výpisy z účtu (originály alebo kópie overené štatutárom konečného prijímateľa) preukazujúce úhradu týchto výdavkov v projekte zo samostatného účtu. Obdobie na zúčtovávanie predfinancovaní poskytnutých v priebehu obdobia 3 mesiacov po rozhodnutí sprostredkovateľa môže byť aj častejšie, pričom to musí byť definované v zmluve o poskytnutí nenávratného finančného príspevku medzi sprostredkovateľom a konečným prijímateľom. Konečný prijímateľ súbežne vypracováva a predkladá OOV na nasledujúce 3 mesiace pre informáciu. 
2.	Sprostredkovateľ overí zrealizovanie výdavkov na základe podkladov od konečného prijímateľa, prípadne overením na mieste. Sprostredkovateľ následne čiastkovú PIR:
•	schváli; 
•	zníži o neoprávnenú sumu;
•	neschváli. 
V druhom prípade môže sprostredkovateľ pristúpiť k vyradeniu určitých výdavkov z čiastkovej PIR, ktoré nie sú oprávnené, alebo nie sú adekvátne dokladované zo strany konečného prijímateľa. V takom prípade sa ďalej postupuje v zmysle časti 12.3.6. 
3.	Po schválení čiastkovej PIR sprostredkovateľ pristúpi k overeniu OOV na nasledujúce 3 mesiace. Sprostredkovateľ overuje reálnosť OOV z pohľadu plánu výdavkov a schváleného stavu čerpania. OOV slúži ako podklad pre spracovanie celkového OOV za blokový grant predkladaný NKB podľa časti 12.3.3.
Financovanie posledných 5% projektu
Posledných 5% z celkových oprávnených nákladov na projekt si financuje konečný prijímateľ z vlastných zdrojov. Po ukončení projektu konečný prijímateľ predkladá sprostredkovateľovi čiastkovú PIR spolu s účtovnými dokladmi dokladujúcimi výdavky a výpismi z účtu preukazujúcimi úhradu týchto výdavkov v projekte. Konečný prijímateľ okrem vyššie uvedených dokladov vypracováva a predkladá sprostredkovateľovi aj čiastkovú správu o ukončení projektu (čiastková PCR). Sprostredkovateľ overí uskutočnené výdavky a skontroluje čiastkovú PIR a PCR. V prípade schválenia predloženej dokumentácie prevádza prostriedky posledných 5% na účet konečného prijímateľa. 
12.4.1.2	Systém predfinancovania pre individuálne projekty
Pri využití systému predfinancovania sa vyplácanie konečného prijímateľa z verejnej správy alebo mimovládnej organizácie uskutočňuje v nasledovných krokoch:
Postup pre poskytnutie predfinancovania:
1.	Konečný prijímateľ môže priebežne predkladať žiadosť o platbu - predfinancovanie v SKK NKB. 
2.	Konečný prijímateľ predkladá spolu so žiadosťou o platbu aj účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty, po ich prijatí od dodávateľa. Ďalší rovnopis originálu účtovného dokladu si ponecháva konečný prijímateľ. V prípade, že súčasťou výdavkov konečného prijímateľa sú aj hotovostné úhrady, zahrnie tieto výdavky do žiadosti o platbu (predfinancovanie). Spolu so žiadosťou predloží aj overené kópie príslušných účtovných dokladov s pečiatkou a podpisom štatutára konečného prijímateľa, ktoré potvrdzujú hotovostnú úhradu (napr. pokladničný blok). 
3.	NKB vykoná overenie v súlade so zmluvou o poskytnutí NFP, ktoré zahrnuje administratívne overenie prijatých dokumentov a overenie na mieste v prípade potreby. Overuje, či požadovaná suma v žiadosti o platbu zodpovedá údajom uvedeným v priložených dokladoch a či táto čiastka zodpovedá plánu realizácie projektu (PIP). 
4.	NKB schváli alebo neschváli žiadosť konečného prijímateľa o platbu - predfinancovanie. NKB následne predkladá schválenú túto žiadosť platobnému orgánu. 
5.	Platobný orgán posúdi reálnosť požiadavky a v prípade schválenia prevádza predfinancovanie z príslušných mimorozpočtových účtov na účet konečného prijímateľa. 
6.	Konečný prijímateľ následne prevádza prostriedky dodávateľovi.
7.	Postup podľa bodov 1. – 5. sa aplikuje v priebehu trojmesačného obdobia v zmysle zmluvy o poskytnutí nenávratného finančného príspevku. 
Postup pre zúčtovanie predfinancovania:
1.	Po skončení obdobia 3 mesiacov konečný prijímateľ vypracováva a predkladá NKB priebežnú správu o projekte (PIR), ku ktorej prikladá účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty. Ďalší rovnopis originálu účtovného dokladu si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá overenú kópiu s pečiatkou a podpisom štatutára konečného prijímateľa. Zároveň prikladá výpisy z účtu (originály alebo kópie overené štatutárom konečného prijímateľa) preukazujúce úhradu týchto výdavkov v projekte zo samostatného účtu. Obdobie na zúčtovávanie predfinancovaní poskytnutých v priebehu obdobia 3 mesiacov po rozhodnutí NKB môže byť aj častejšie, pričom to musí byť definované v zmluve o poskytnutí nenávratného finančného príspevku medzi NKB a konečným prijímateľom. Konečný prijímateľ súbežne vypracováva a predkladá OOV na nasledujúce 3 mesiace pre informáciu. 
2.	NKB overí zrealizovanie výdavkov na základe podkladov od konečného prijímateľa, prípadne overením na mieste. NKB následne PIR:
•	schváli; 
•	zníži o neoprávnenú sumu;
•	neschváli. 
V druhom prípade môže NKB pristúpiť k vyradeniu určitých výdavkov z PIR, ktoré nie sú oprávnené, alebo nie sú adekvátne dokladované zo strany konečného prijímateľa. V takom prípade sa ďalej postupuje v zmysle časti 12.3.6. 
3.	Po schválení čiastkovej PIR NKB pristúpi k overeniu OOV na nasledujúce 3 mesiace. NKB overuje reálnosť OOV z pohľadu plánu výdavkov a schváleného stavu čerpania. OOV NKB následne predkladá platobnému orgánu.

Financovanie posledných 5% projektu
Posledných 5%z celkových oprávnených nákladov na projekt si financuje konečný prijímateľ z vlastných zdrojov. Po ukončení projektu konečný prijímateľ predkladá sprostredkovateľovi čiastkovú PIR spolu s účtovnými dokladmi dokladujúcimi výdavky a výpismi z účtu preukazujúcimi úhradu týchto výdavkov v projekte. Konečný prijímateľ okrem vyššie uvedených dokladov vypracováva a predkladá sprostredkovateľovi aj čiastkovú správu o ukončení projektu (čiastková PCR). Sprostredkovateľ overí uskutočnené výdavky a skontroluje čiastkovú PIR a PCR. V prípade schválenia predloženej dokumentácie prevádza prostriedky posledných 5% na účet konečného prijímateľa.
12.4.2	Systém zálohových platieb 
Konečný prijímateľ z verejnej správy alebo mimovládna organizácia v prípade, že realizuje projekt, v ktorom sú výdavky neinvestičného charakteru väčšie ako 50% z celkových oprávnených nákladov, je oprávnený na financovanie formou zálohovej platby. 
Prvá zálohová platba sa konečnému prijímateľovi poskytuje po splnení nasledovných náležitostí:
•	bola podpísaná dohoda o poskytnutí grantu;
•	bola podpísaná zmluva o poskytnutí nenávratného finančného príspevku (Zmluva o NFP);
•	konečný prijímateľ je zo sektora verejnej správy alebo mimovládna organizácia;
•	podľa schváleného projektového zámeru konečného prijímateľa sú neinvestičné náklady projektu väčšie ako 50% z celkových oprávnených nákladov projektu;
•	konečný prijímateľ predložil sprostredkovateľovi/NKB odhad očakávaných výdavkov (OOV) na nasledujúce 3 mesiace, ktorý je reálny a je v súlade s plánom realizácie (PIP), ktorý je súčasťou zmluvy o NFP;
•	konečný prijímateľ si otvoril samostatný účet pre príjem zálohových platieb.
12.4.2.1	Systém zálohových platieb v rámci blokových grantov
Postup pre poskytnutie prvej zálohovej platby:
1.	Konečný prijímateľ po podpise zmluvy o poskytnutí nenávratného finančného príspevku so sprostredkovateľom predkladá sprostredkovateľovi žiadosť o prvú zálohovú platbu spolu s OOV na prvé 3 mesiace realizácie projektu. Suma žiadanej prvej zálohovej platby však nesmie prekročiť 40 % z celkových oprávnených nákladov na projekt. 
2.	Sprostredkovateľ overí reálnosť OOV z pohľadu schváleného projektu a pristúpi k definovaniu výšky prvej zálohovej platby, pričom je v jeho právomoci požadovanú sumu znížiť. Výšku zálohovej platby určuje sprostredkovateľ podľa OOV s ohľadom na plán realizácie a reálnosť predloženého OOV. 
3.	Určenú výšku zálohovej platby sprostredkovateľ následne presúva na účet konečného prijímateľa pre projekt.
Postup pre zúčtovanie poskytnutej zálohy a poskytnutie ďalšej zálohy:
1.	Po skončení obdobia 3 mesiacov konečný prijímateľ vypracováva a predkladá sprostredkovateľovi čiastkovú priebežnú správu o projekte (čiastková PIR), ku ktorej prikladá účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty. Ďalší rovnopis originálu účtovného dokladu si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá overenú kópiu s pečiatkou a podpisom štatutára konečného prijímateľa. Zároveň prikladá výpisy z účtu (originály alebo kópie overené štatutárom konečného prijímateľa) preukazujúce úhradu týchto výdavkov v projekte zo samostatného účtu. Obdobie na zúčtovávanie zálohovej platby po rozhodnutí sprostredkovateľa môže byť aj častejšie, pričom to musí byť definované v zmluve o poskytnutí nenávratného finančného príspevku medzi sprostredkovateľom a konečným prijímateľom. Konečný prijímateľ súbežne vypracováva a predkladá žiadosť o ďalšiu zálohovú platbu spolu OOV na nasledujúce 3 mesiace. Výška žiadanej zálohovej platby sa určuje v zmysle nasledovných podmienok:
•	suma nezúčtovanej zálohovej platby môže byť doplnená nasledujúcou zálohovou platbou len do výšky 40% z celkových oprávnených nákladov na projekt financovaných z prostriedkov FM EHP/NFM a spolufinancovania zo ŠR.
•	výška ďalšej zálohovej platby je stanovená ako čiastka deklarovaná v OOV na nasledujúce 3 mesiace, znížená o zostatok nevyčerpaných prostriedkov z predchádzajúcej zálohovej platby, pričom sa ako nevyčerpané prostriedky považujú tie, ktoré neboli dokladované účtovným dokladom podloženým výpisom z účtu.
2.	Sprostredkovateľ overí zrealizovanie výdavkov na základe podkladov od konečného prijímateľa, prípadne overením na mieste. Sprostredkovateľ následne čiastkovú PIR:
•	schváli; 
•	zníži o neoprávnenú sumu;
•	neschváli. 
V druhom prípade môže sprostredkovateľ pristúpiť k vyradeniu určitých výdavkov z čiastkovej PIR, ktoré nie sú oprávnené, alebo nie sú adekvátne dokladované zo strany konečného prijímateľa. 
3.	V prípade schválenia čiastkovej PIR sprostredkovateľ pristúpi ku kontrole OOV na nasledujúce 3 mesiace. Sprostredkovateľ overuje reálnosť OOV z pohľadu plánu výdavkov a schváleného stavu čerpania. OOV slúži ako podklad pre spracovanie celkového OOV za blokový grant predkladaný NKB podľa časti 12.3.3.
4.	Po schválení čiastkovej PIR a kontrole OOV sprostredkovateľ pristúpi k definovaniu výšky zálohovej platby na nasledujúce 3 mesiace pre konečného prijímateľa, pričom je v jeho právomoci požadovanú sumu znížiť vrátane zníženia o sumu prostriedkov, ktoré neboli z jeho strany schválené v rámci čiastkovej PIR. 
5.	Určenú výšku zálohovej platby na nasledujúce 3 mesiace sprostredkovateľ presúva na účet konečného prijímateľa.
6.	Postup uvedený v bodoch 1. – 6. sa aplikuje najneskôr do momentu dosiahnutia maximálne 95% oprávnených výdavkov na projekt financovaných z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu, tzn. kumulatívne suma poskytnutých zálohových platieb nesmie presiahnuť 95% z celkových oprávnených nákladov projektu financovaných z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu.
Financovanie posledných 5% projektu
Posledných 5% z celkových oprávnených nákladov na projekt si financuje konečný prijímateľ z vlastných zdrojov. Po ukončení projektu konečný prijímateľ predkladá sprostredkovateľovi čiastkovú PIR spolu s účtovnými dokladmi dokladujúcimi výdavky a výpismi z účtu preukazujúcimi úhradu týchto výdavkov v projekte. Konečný prijímateľ okrem vyššie uvedených dokladov vypracováva a predkladá sprostredkovateľovi aj čiastkovú správu o ukončení projektu (čiastková PCR). Sprostredkovateľ overí uskutočnené výdavky a skontroluje čiastkovú PIR a PCR. V prípade schválenia predloženej dokumentácie prevádza prostriedky posledných 5% na účet konečného prijímateľa. 
12.4.2.2	Systém zálohových platieb pre individuálne projekty
Postup pre poskytnutie prvej zálohovej platby:
1.	Konečný prijímateľ po podpise zmluvy o poskytnutí nenávratného finančného príspevku s NKB predkladá NKB žiadosť o prvú zálohovú platbu spolu s OOV na prvé 3 mesiace realizácie projektu. Suma žiadanej prvej zálohovej platby však nesmie prekročiť 40 % z celkových oprávnených nákladov na projekt. 
2.	NKB overí reálnosť OOV z pohľadu schváleného projektu a pristúpi k definovaniu výšky prvej zálohovej platby, pričom je v jeho právomoci požadovanú sumu znížiť. Výšku zálohovej platby určuje NKB podľa OOV s ohľadom na plán realizácie a reálnosť predloženého OOV. Následne predkladá schválenú žiadosť spolu s OOV platobnému orgánu.
3.	Platobný orgán posúdi reálnosť požiadavky a v prípade schválenia prevádza zálohovú platbu z príslušných mimorozpočtových účtov na účet konečného prijímateľa. 
Postup pre zúčtovanie poskytnutej zálohy a poskytnutie ďalšej zálohy:
1.	Po skončení obdobia 3 mesiacov konečný prijímateľ vypracováva a predkladá NKB priebežnú správu o projekte (PIR), ku ktorej prikladá účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty. Ďalší rovnopis originálu účtovného dokladu si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá overenú kópiu s pečiatkou a podpisom štatutára konečného prijímateľa. Zároveň prikladá výpisy z účtu (originály alebo kópie overené štatutárom konečného prijímateľa) preukazujúce úhradu týchto výdavkov v projekte zo svojho účtu. Obdobie na zúčtovávanie zálohovej platby po rozhodnutí NKB môže byť aj častejšie, pričom to musí byť definované v zmluve o poskytnutí nenávratného finančného príspevku. Konečný prijímateľ súbežne vypracováva a predkladá žiadosť o ďalšiu zálohovú platbu spolu OOV na nasledujúce 3 mesiace. Výška žiadanej zálohovej platby sa určuje v zmysle nasledovných podmienok:
•	suma nezúčtovanej zálohovej platby môže byť doplnená nasledujúcou zálohovou platbou len do výšky 40% z celkových oprávnených nákladov na projekt financovaných z prostriedkov FM EHP/NFM a spolufinancovania zo ŠR.
•	výška ďalšej zálohovej platby je stanovená ako čiastka deklarovaná v OOV na nasledujúce 3 mesiace znížená o zostatok nevyčerpaných prostriedkov z predchádzajúcej zálohovej platby, pričom sa ako nevyčerpané prostriedky považujú tie, ktoré neboli dokladované účtovným dokladom podloženým výpisom z účtu.
2.	NKB overí zrealizovanie výdavkov na základe podkladov od konečného prijímateľa, prípadne overením na mieste. NKB následne PIR:
•	schváli; 
•	zníži o neoprávnenú sumu;
•	neschváli. 
V druhom prípade môže NKB pristúpiť k vyradeniu určitých výdavkov z PIR, ktoré nie sú oprávnené, alebo nie sú adekvátne dokladované zo strany konečného prijímateľa. 
3.	V prípade schválenia PIR NKB pristúpi ku kontrole OOV na nasledujúce 3 mesiace. NKB overuje reálnosť OOV z pohľadu plánu výdavkov a schváleného stavu čerpania. 
4.	Po schválení PIR a kontrole OOV NKB pristúpi k definovaniu výšky zálohovej platby na nasledujúce 3 mesiace pre konečného prijímateľa, pričom je v jeho právomoci požadovanú sumu znížiť vrátane zníženia o sumu prostriedkov, ktoré neboli z jeho strany schválené v rámci PIR. Následne predkladá schválenú žiadosť o zálohovú platbu spolu s OOV platobnému orgánu.
5.	Platobný orgán posúdi reálnosť požiadavky a prevádza prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu z príslušných mimorozpočtových účtov na účet konečného prijímateľa. 
6.	Postup uvedený v bodoch 1. – 6. sa aplikuje najneskôr do momentu dosiahnutia maximálne 95% oprávnených výdavkov na projekt financovaných z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu, tzn. kumulatívne suma poskytnutých zálohových platieb nesmie presiahnuť 95% z celkových oprávnených nákladov projektu financovaných z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu. 
Financovanie posledných 5% projektu
Posledných 5% z celkových oprávnených nákladov na projekt si financuje konečný prijímateľ z vlastných zdrojov. Po ukončení projektu konečný prijímateľ predkladá NKB PIR spolu s účtovnými dokladmi dokladujúcimi výdavky a výpismi z účtu preukazujúcimi úhradu týchto výdavkov v projekte. Konečný prijímateľ okrem vyššie uvedených dokladov vypracováva a predkladá NKB aj správu o ukončení projektu (PCR). NKB overí uskutočnené výdavky a skontroluje PIR a PCR. V prípade schválenia predloženej dokumentácie NKB predloží PIR a PCR platobnému orgánu, ktorý vykonaní overenia a schválení prijatých dokumentov prevádza prostriedky posledných 5% na účet konečného prijímateľa. 
12.4.3	Systém refundácie 
Pri systéme refundácie sa prostriedky predplatenia FM EHP/NFM zo štátneho rozpočtu a spolufinancovania zo štátneho rozpočtu preplácajú v pomere stanovenom na projekt na základe skutočne vynaložených výdavkov zo strany konečného prijímateľa, tzn. že konečný prijímateľ je povinný realizovať výdavky najskôr z vlastných zdrojov a tie mu budú pri jednotlivých platbách refundované v pomernej výške. Každá platba konečnému prijímateľovi z prostriedkov predplatenia FM EHP/NFM zo štátneho rozpočtu a spolufinancovania zo štátneho rozpočtu je realizovaná len do výšky súčtu pomeru FM EHP/NFM + štátny rozpočet schváleného na projekt. 
Pri predkladaní žiadosti o platbu sa konečný prijímateľ riadi v zmysle nasledovného postupu: 
12.4.3.1	Systém refundácie v rámci blokových grantov
1.	Konečný prijímateľ uhradí výdavky dodávateľovi z vlastných zdrojov.
2.	Konečný prijímateľ predkladá sprostredkovateľovi žiadosť o platbu v SKK za obdobie 3 mesiacov, počas ktorých realizoval výdavky. 
3.	Konečný prijímateľ predkladá spolu so žiadosťou o platbu aj čiastkovú PIR za príslušné obdobie, účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty a výpisu z bankového účtu (originál alebo overenú kópiu s pečiatkou a podpisom štatutára konečného prijímateľa), ktorý potvrdzuje uhradenie výdavkov deklarovaných v žiadosti o platbu. Ďalší rovnopis originálu faktúry, príp. dokladu rovnocennej dôkaznej hodnoty si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá ním overenú kópiu s pečiatkou a podpisom štatutára konečného prijímateľa. Konečný prijímateľ rovnako predkladá OOV na nasledovné 3 mesiace pre informáciu.
4.	Sprostredkovateľ vykoná overenie v súlade so zmluvou o poskytnutí NFP, ktoré zahrnuje administratívne overenie prijatých dokumentov a overenie na mieste v prípade potreby. Overuje, či požadovaná suma v žiadosti o platbu zodpovedá údajom uvedeným v priložených dokladoch a či táto čiastka zodpovedá plánu realizácie projektu (PIP). 
5.	Sprostredkovateľ žiadosť prijímateľa 
•	schváli; 
•	zníži o neoprávnenú sumu;
•	neschváli. 
V druhom prípade môže sprostredkovateľ pristúpiť k vyradeniu určitých výdavkov z čiastkovej PIR, ktoré nie sú oprávnené, alebo nie sú adekvátne dokladované zo strany konečného prijímateľa. V prípade schválenia sprostredkovateľ prevedie určenú výšku na účet konečného prijímateľa. 
6.	Po schválení čiastkovej PIR sprostredkovateľ pristúpi k overeniu OOV na nasledujúce 3 mesiace. Sprostredkovateľ overuje reálnosť OOV z pohľadu plánu výdavkov a schváleného stavu čerpania. OOV. OOV slúži ako podklad pre spracovanie celkového OOV za blokový grant predkladaný NKB podľa časti 12.3.3.
7.	Postup podľa bodov 1. – 6. sa uplatňuje až do ukončenia projektu. 
12.4.3.2	Systém refundácie pre individuálne projekty
1.	Konečný prijímateľ uhradí výdavky dodávateľovi z vlastných zdrojov.
2.	Konečný prijímateľ predkladá NKB žiadosť o platbu v SKK za obdobie 3 mesiacov, počas ktorých realizoval výdavky. 
3.	Konečný prijímateľ predkladá spolu so žiadosťou o platbu aj PIR za príslušné obdobie, účtovné doklady - minimálne jeden rovnopis originálu faktúry, príp. dokladu rovnocennej dôkaznej hodnoty a výpisu z bankového účtu (originál alebo overenú kópiu s pečiatkou a podpisom štatutára konečného prijímateľa), ktorý potvrdzuje uhradenie výdavkov deklarovaných v žiadosti o platbu. Ďalší rovnopis originálu faktúry, príp. dokladu rovnocennej dôkaznej hodnoty si ponecháva konečný prijímateľ. V prípade, že povaha tohto dokladu neumožňuje vyhotoviť viac rovnopisov originálov (napr. pokladničný blok), konečný prijímateľ predkladá ním overenú kópiu s pečiatkou a podpisom štatutára konečného prijímateľa. Konečný prijímateľ rovnako predkladá OOV na nasledovné 3 mesiace pre informáciu.
4.	NKB vykoná overenie v súlade so zmluvou o poskytnutí NFP, ktoré zahrnuje administratívne overenie prijatých dokumentov a overenie na mieste v prípade potreby. Overuje, či požadovaná suma v žiadosti o platbu zodpovedá údajom uvedeným v priložených dokladoch a či táto čiastka zodpovedá plánu realizácie projektu (PIP). 
5.	NKB žiadosť prijímateľa 
•	schváli; 
•	zníži o neoprávnenú sumu;
•	neschváli. 
V druhom prípade môže NKB pristúpiť k vyradeniu určitých výdavkov z PIR, ktoré nie sú oprávnené, alebo nie sú adekvátne dokladované zo strany konečného prijímateľa. Po schválení PIR NKB pristúpi k overeniu OOV na nasledujúce 3 mesiace. NKB overuje reálnosť OOV z pohľadu plánu výdavkov a schváleného stavu čerpania. OOV. Žiadosť o platbu spolu s OOV NKB následne predkladá platobnému orgánu.
6.	Platobný orgán posúdi reálnosť požiadavky a v prípade schválenia a certifikácie PIR prevádza prostriedky z príslušných mimorozpočtových účtov na účet konečného prijímateľa. 
7.	Postup podľa bodov 1. – 6. sa uplatňuje až do ukončenia projektu. 
12.4.4	Špecifiká niektorých konečných prijímateľov v systéme informačných a finančných tokov 
Za nasledovné typy výdavkov konečný prijímateľ predkladá NKB/sprostredkovateľovi spolu so žiadosťou o platbu len sumarizačné hárky stanovené NKB:
•	oblasť pracovnoprávnych vzťahov (mzdy, odmeny, doktorandské štipendiá, náhrady mzdy pre frekventantoch);
•	cestovné náhrady odborného, riadiaceho a administratívneho personálu;
•	cestovné náhrady pre frekventantov (nie na základe dodávateľsko-odberateľských vzťahov).
12.5	Certifikácia
Certifikácia skutočne vyplatených výdavkov deklarovaných v rámci PIR/PCR je nevyhnutným predpokladom pre predloženie žiadosti o platbu Úradu pre finančný mechanizmus. Certifikáciu vykonávajú pracovníci platobného orgánu, ktorí sú funkčne nezávislí od akýchkoľvek iných činností v rámci platobného orgánu súvisiacich s výkonom platieb. 
Predtým ako platobný orgán certifikuje PIR/PCR a zasiela žiadosť Úradu pre finančný mechanizmus, je nevyhnutné, aby sa presvedčil o splnení nasledovných podmienok:
•	PIR/PCR je založený na výdavkoch, ktoré sú v súlade s príslušnými pravidlami oprávnenosti (Podrobné ustanovenia o oprávnenosti výdavkov),
•	PIR/PCR je v súlade s dohodou o poskytnutí grantu a PIP,
•	existuje dostatočný audit trail v súlade s príslušnými pravidlami oprávnenosti.
Pre účely zabezpečenia súladu vyššie uvedených podmienok a ostatných pravidiel stanovených Nórskym ministerstvom zahraničných vecí a Výborom pre finančný mechanizmus platobný orgán overuje postupy NKB a sprostredkovateľov, a to najmä prostredníctvom nasledovných činností: 
1.	súlad postupov s vnútornými manuálmi týchto orgánov;
2.	využíva správy o kontrolách vykonaných inými kontrolnými subjektmi;
3.	využíva správy o výsledkoch vnútorného, resp. externého auditu NKB a sprostredkovateľov;
4.	uskutočňuje overenia na všetkých úrovniach finančného riadenia vrátane konečného prijímateľa s cieľom uistenia sa o postupoch NKB a sprostredkovateľov v rámci certifikácie výdavkov na ÚFM;
5.	je informovaný o zistených nezrovnalostiach od príslušných orgánov;
6.	zúčastňuje sa ako riadny člen zasadnutí Národného monitorovacieho výboru (NMV). 
k bodu 1.
NKB je povinný predkladať platobnému orgánu vnútorný manuál NKB a vnútorné manuály sprostredkovateľov vrátane ich akýchkoľvek zmien. V prípade nedostatkov platobný orgán navrhuje odporúčania na zlepšenie zavedeného systému. Cieľom je posúdenie súladu týchto manuálov s predpismi platnými pre FM EHP/NFM.
V etape výkonu certifikácie je úlohou certifikátorov posúdenie súladu činnosti NKB a sprostredkovateľov so schválenými vnútornými manuálmi.
k bodu 2.
Dôležitým podkladom na vykonanie certifikácie sú pre platobný orgán aj materiály (správy, protokoly, záznamy) o kontrolách vykonaných inými kontrolnými subjektmi. Kontrolné subjekty sú povinné zasielať správy o kontrolách sekcii systému verejnej vnútornej finančnej kontroly MF SR, ktorá následne informuje platobný orgán. V prípade, že je kontrolovaným subjektom sprostredkovateľ, je povinný predkladať opatrenia k týmto správam a odpočty ich plnenia NKB, ktorý ich následne zasiela platobnému orgánu. V prípade, že je kontrolovaným subjektom NKB, je povinný predkladať opatrenia k týmto správam a odpočty ich plnenia platobnému orgánu. 
k bodu 3. 
NKB predkladá správy o výsledku vnútorného a správy o výsledku externého auditu vykonaného externým auditom vrátane Rady audítorov EZVO alebo kontrolných orgánov Nórskeho kráľovstva platobnému orgánu. Sprostredkovatelia predkladajú správy o výsledku externého auditu vykonaného externým auditom, vrátane Rady audítorov EZVO alebo kontrolných orgánov Nórskeho kráľovstva, NKB, ktorý ich následne zasiela platobnému orgánu. NKB je následne povinný predkladať opatrenia k týmto správam a odpočty ich plnenia platobnému orgánu. Sprostredkovatelia sú následne povinní predkladať opatrenia k týmto správam a odpočty ich plnenia NKB, ktorý ich následne predkladá platobnému orgánu.
k bodu 4.
S cieľom presvedčenia sa o správnosti výdavkov, ktoré majú byť certifikované ÚFM, je platobný orgán v rámci svojich kompetencií na základe analýzy rizík v etape pred schválením PIR/PCR oprávnený uskutočniť overenie súladu dokumentov získaných od NKB s príslušnými dokumentmi u NKB, sprostredkovateľa a u konečných prijímateľov. Toto overenie je realizované na vybranej vzorke výdavkov príslušného individuálneho projektu/blokového grantu. Súčasťou tohto overenia je, či: 
-	výdavky súhlasia so účtovnými dokladmi, 
-	výdavky zahrnujú len oprávnené položky,
-	k príslušným žiadostiam konečných prijímateľov/sprostredkovateľov o platbu existuje výpis z bankového účtu.
k bodu 5.
Platobný orgán využíva informácie zo správ o zistených nezrovnalostiach v prípadoch nezrovnalostí s finančným dosahom a pri systémových nezrovnalostiach. 
k bodu 6.
Platobný orgán sa ako riadny člen zúčastňuje zasadnutí Národného monitorovacieho výboru, ktorého kompetenciou je výber projektov/sprostredkovateľov na národnej úrovni. Uvedenou účasťou sa uisťuje, že jednotlivé projekty/sprostredkovatelia boli vybraní v súlade s kritériami ÚFM. Prípadné zistenia z týchto zasadnutí sú zohľadňované pri výkone certifikácie.  
12.6	Nezrovnalosti
V súlade s Pravidlami a postupmi pre implementáciu FM EHP, resp. NFM a príslušným usmernením ÚFM k nezrovnalostiam je prijímateľská krajina povinná vyvinúť potrebné úsilie na zabránenie vzniku nezrovnalostí, ich odhaľovanie a minimalizáciu dosahu pri ich vzniku. Zároveň nezrovnalosti, ktoré majú dosah alebo poškodzujú implementáciu FM EHP/NFM vrátane prijatých opatrení kompetentnými orgánmi prijímateľského štátu s cieľom zabránenia, vyšetrovania alebo nápravy nezrovnalostí musia byť oznamované Úradu pre finančný mechanizmus. 
V súlade s bodom 7, článok 4 Memoránd o porozumení je Národný kontaktný bod povinný nahlásiť bez meškania Úradu pre finančné mechanizmy akékoľvek nezrovnalosti. Nezrovnalosti sa môžu vyskytovať na každej úrovni finančného riadenia, pokiaľ neboli dodržané podmienky poskytnutia nenávratného finančného príspevku z finančného mechanizmu EHP, Nórskeho finančného mechanizmu a štátneho rozpočtu. 
Podmienkou vzniku nezrovnalosti je úmyselné porušenie alebo nedbanlivosťou spôsobené porušenie predpisov schválených Výborom pre finančný mechanizmus EHP, Nórskym ministerstvom zahraničných vec a Slovenskou republikou, ktoré upravujú použitie nenávratného finančného príspevku z FM EHP, NFM a štátneho rozpočtu na spolufinancovanie. Definícia nezrovnalostí na nachádza v časti 2. tohto materiálu.
Nezrovnalosti sa môžu vyskytovať na všetkých úrovniach v procese implementácie a finančného riadenia FM EHP/NFM, tzn. vrátane úrovne konečného prijímateľa, pokiaľ neboli dodržané podmienky poskytnutia a použitia finančných prostriedkov z FM EHP/NFM.
Z pohľadu národnej legislatívy má na vznik nezrovnalosti priamy dosah porušenie finančnej disciplíny v zmysle § 31 ods. 1 zákona. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, pričom § 31 citovaného zákona definuje jednotlivé druhy porušenia finančnej disciplíny. Z pohľadu národnej legislatívy nezrovnalosť nemusí vždy predstavovať porušenie finančnej disciplíny a naopak.
12.6.1	Oznamovanie nezrovnalostí
Nezrovnalosť môže zistiť NKB, sprostredkovateľ, platobný orgán a kontrolné orgány SR. V rámci kontrolnej činnosti môže nezrovnalosť odhaliť aj Rada audítorov EZVO, Úrad nórskeho generálneho audítora a Nórske ministerstvo zahraničných vecí. 
V prípade, že nezrovnalosť zistí samotný konečný prijímateľ, bezodkladne oznámi zistenú nezrovnalosť a predloží dokumenty preukazujúce zistenú nezrovnalosť NKB/sprostredkovateľovi. 
Subjekt, ktorý zistí nezrovnalosť, je povinný obratom, najneskôr do 5 pracovných dní, po jej zistení vypracovať správu a zaslať ju na Národný kontaktný bod a kópiu tejto správy na platobný orgán, sekciu systému verejnej vnútornej finančnej kontroly MF SR a sprostredkovateľa. 
V prípade, ak ide o nezrovnalosť, ktorá je zároveň porušením finančnej disciplíny, kontrolný orgán je povinný v súlade s § 31 ods. 10 zákona č. 523/2004 Z. z oznámiť porušenie finančnej disciplíny príslušnej správe finančnej kontroly. 
Za moment zistenia nezrovnalosti sa považuje podpísanie oficiálneho dokumentu alebo prerokovanie oficiálneho dokumentu podľa typu vykonanej kontroly/overenia (pozri nižšie).
Zistenie nezrovnalosti sa oficiálne zdokumentuje:
I.	Podpísaním správy o zistenej nezrovnalosti 
II.	Prerokovaním správy o výsledku následnej finančnej kontroly vykonanej kontrolným orgánom
III.	Prerokovaním správy o výsledku systémového auditu 
IV.	Prerokovaním protokolu o výsledku kontroly vykonanej NKÚ SR
V.	Podpísaním správy z auditu vykonanej externým subjektom 
Za nahlasovanie nezrovnalosti na Úrad pre finančné mechanizmy zodpovedá Národný kontaktný bod. Nezrovnalosti, resp. podozrenia z nezrovnalosti sú nahlasované ÚFM v závislosti od ich závažnosti dvoma spôsobmi:
-	okamžite v prípade, ak 
•	zahrnujú obvinenia z konania alebo opomenutia, ktoré znamenajú trestný čin v zmysle národnej legislatívy ako napr. korupcia, podvod, podplácanie alebo sprenevera,
•	zahrnujú sumy vyššie ako 50 tis. EUR, alebo
•	znamenajú okamžité ohrozenie úspešného ukončenia projektu.
-	v ostatných prípadoch štvrťročne v termíne do 2 mesiacov po ukončení štvrťroka v predpísanej štruktúre (Usmernenie MZV NK a VFM),
NKB je zároveň povinný štvrťročne v termíne do 2 mesiacov po ukončení štvrťroka v predpísanej štruktúre (Usmernenie MZV NK a VFM k nezrovnalostiam k nezrovnalostiam) informovať ÚFM o prijatých opatreniach a krokoch vo vzťahu k nezrovnalostiam oznámených v predchádzajúcom období. 
NKB nie je povinný, resp. len na požiadanie ÚFM (do 15 dní), oznamovať nezrovnalosť pokiaľ
-	chyba alebo opomenutie boli odhalené pred platbou a neviedli k akejkoľvek správnej alebo súdnej pokute, alebo
-	nezrovnalosť sa vzťahuje na čiastky nižšie ako 4 000 EUR. 
12.6.2	Vrátenie finančných prostriedkov
V prípade, že MZV NK, resp. VFM požiada o vrátenie finančných prostriedkov z titulu závažného porušenia dohody o poskytnutí grantu, ku ktorému vydá rozhodnutie, platobný orgán v spolupráci s NKB je povinný spätne previesť zodpovedajúcu čiastku do 3 mesiacov od vydania tohto rozhodnutia. Uvedené vrátenie nie je podmienené vrátením zo strany konečného prijímateľa/sprostredkovateľa. 
V súlade s národnými pravidlami platí, že subjekt, ktorý porušil finančnú disciplínu, je povinný postupovať v súlade so zákonom č. 523/2004 Z. z. o rozpočtových pravidlách verejnej správy. Postup pre vrátenie finančných prostriedkov predplatenia FM EHP/NFM a finančných prostriedkov štátneho rozpočtu na spolufinancovanie je upravený v časti 12.3.6.
Odvod, penále a pokuta za porušenie finančnej disciplíny právnickou osobou alebo fyzickou osobou sú príjmom príslušného druhu rozpočtu verejnej správy, z ktorého boli poskytnuté, pričom odvod za porušenie finančnej disciplíny pri nakladaní s prostriedkami FM EHP/NFM sú v zmysle čl. 2.5 zmluvy o poskytnutí grantu príjmom osobitného účtu Ministerstva financií SR a tieto prostriedky je možné využiť na ďalšie financovanie projektov a penále a pokuta sú príjmom štátneho rozpočtu. Odvod, penále a pokuta za porušenie finančnej disciplíny pri nakladaní s prostriedkami štátneho rozpočtu určené na spolufinancovanie FM EHP/NFM sú príjmom štátneho rozpočtu v súlade s § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 
12.7	Účtovníctvo
Subjekty, ktoré sa zúčastňujú na riadení a implementovaní pomoci z FM EHP/NFM vrátane konečných prijímateľov a sprostredkovateľov, sú povinné viesť samostatný účtovný systém, alebo používať vhodné účtovné kódy pre všetky transakcie týkajúce sa pomoci pri dodržaní národných pravidiel pre účtovníctvo. Je potrebné, aby právnické osoby (účtovné jednotky) viedli účtovníctvo spôsobom, ktorý umožní zabezpečiť jednotný postup účtovania, poskytovania výstupov z účtovníctva a spracovania údajov vyhovujúci požiadavkám Výboru pre finančný mechanizmus EHP a Nórskeho ministerstva zahraničných vecí.
Vedenie účtovníctva platobného orgánu je zabezpečované prostredníctvom informačného systému účtovníctva fondov (ďalej iba „systém ISUF“). Systém ISUF je založený na spracovávaní procesov v prostredí SAP R/3 prostredníctvom modulov:
•	PS - systém riadenia projektov
(založenie projektu, evidencia údajov o projekte, aktualizácia projektu, aktualizácia rozpočtu projektu, kontrola disponibility rozpočtu projektu - finančného plánu projektu, zmeny rozpočtu projektu, evidencia dokumentov projektu, evidencia štatistických ukazovateľov, vyhodnocovanie realizácie projektu a finančných ukazovateľov projektu)
•	MM - materiálové hospodárstvo 
(založenie zmlúv, evidencia zmlúv, kmeňové údaje o dodávateľoch, kmeňové údaje o odberateľoch, založenie žiadostí o platbu, evidencia žiadostí o platbu, predbežná finančná kontrola žiadostí o platbu vrátane kontroly dostupnosti zdrojov rozpočtu projektu a zdrojov štátneho rozpočtu, údržba dokumentu)
•	IM - investičný manažment 
(založenie programovej štruktúry, aktualizácia programovej štruktúry, vypracovanie rozpočtu programu, pridelenie rozpočtu programu na projekty, zmeny rozpočtu programu, rozpočtovanie a sledovanie výdavkov na projektoch, sledovanie projektov priradených k programovej štruktúre, vyhodnotenie rozpočtu programu, sledovanie rozpočtu oproti skutočnému čerpaniu prostriedkov)
•	FI - finančné účtovníctvo
(otvorenie a uzavretie účtovných období, kmeňové záznamy k účtovej osnove, účtom, odberateľom, dodávateľom, účtovanie žiadostí o platbu konečného prijímateľa, účtovanie žiadostí o platbu Európskej komisii, spracovanie platobných príkazov, spracovanie bankového výpisu, spracovanie účtovných operácií vo vzťahu k nezrovnalostiam, účtovanie úrokov, dane z prijatých úrokov, aktualizácia kurzovej tabuľky, denná, mesačná, štvrťročná a ročná uzávierka, spracovanie finančných a účtovných výkazov)
•	FM - riadenie rozpočtu
(kontrola disponibility na objektoch rozpočtu, finančné výkazníctvo a reporting v tlačovej a elektronickej forme, statické a dynamické výkazy)
Platobný orgán vedie účtovníctvo ako sústavu účtovných záznamov v súlade so zákonom č. 431/2002 Z. z. o účtovníctve v znení neskorších predpisov v rámci účtovníctva príslušnej vnútornej organizačnej jednotky - ministerstva, v ktorom osobitne zaznamenáva a vykazuje všetky operácie týkajúce sa finančných prostriedkov FM EHP/NFM (vrátane finančných prostriedkov predplatenia zo štátneho rozpočtu) a finančných prostriedkov na spolufinancovanie zo štátneho rozpočtu, ktoré vznikli počas realizácie individuálnych projektov/blokových grantov.
Sprostredkovateľ vedie účtovníctvo ako sústavu účtovných záznamov v súlade so zákonom č. 431/2002 Z. z. o účtovníctve v znení neskorších predpisov v rámci svojho účtovníctva, v ktorom osobitne zaznamenáva a vykazuje všetky operácie týkajúce sa finančných prostriedkov predplatenia FM EHP/NFM zo štátneho rozpočtu, finančných prostriedkov na spolufinancovanie zo štátneho rozpočtu a vlastných zdrojov na spolufinancovanie, ktoré vznikli počas realizácie blokového grantu.
Platobný orgán a sprostredkovateľ vedú účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov. Účtovná dokumentácia ako súhrn všetkých účtovných záznamov (účtovné doklady, účtovné zápisy, účtovné knihy, účtový rozvrh a účtovná závierka) je vedená v elektronickej a písomnej forme, a to spôsobom, ktorý zabezpečí trvalosť po celý čas spracovania a úschovy účtovnej dokumentácie, t. j. musí byť dostatočne chránená pred jej možnou stratou, odcudzením, zneužitím, poškodením alebo zničením vrátane elektronických nosičov dát a ich pravidelného zálohovania.
Finančné prostriedky FM EHP/NFM sa zaznamenávajú v účtovníctve platobného orgánu v momente pripísania týchto prostriedkov na mimorozpočtových účtoch. 
Povinnosť osobitného (analytického) zaznamenávania operácií týkajúcich sa pomoci z FM EHP/NFM u konečného prijímateľa zabezpečuje NKB, resp. sprostredkovateľ v zmluve o poskytnutí nenávratného finančného príspevku. 
Koneční prijímatelia vedú účtovníctvo v súlade so zákonom 431/2002 Z. z. o účtovníctve v znení neskorších predpisov v rámci svojho účtovníctva, v ktorom osobitne zaznamenávajú a vykazujú všetky operácie týkajúce sa prostriedkov predplatenia FM EHP/NFM zo štátneho rozpočtu a prostriedkov na spolufinancovanie zo štátneho rozpočtu. Platby vykonané konečnými prijímateľmi sa dokladujú účtovnými dokladmi. Koneční prijímatelia vedú svoje účtovníctvo tam, kde je to možné, v elektronickej forme.
12.8	 Finančné výkazníctvo a archivácia
Platobný orgán a sprostredkovatelia v rámci systému finančného výkazníctva zabezpečujú pravidelné a štandardizované výstupy pre každý projekt. Tento systém monitoruje dosiahnutý pokrok pri realizácii projektu, resp. blokového grantu, uľahčuje proces overovania a kontroly výdavkov a predstavuje súhrnné podklady pre vypracovanie žiadosti o platbu na ÚFM.
Systém finančného výkazníctva NKB, sprostredkovateľov a platobného orgánu pokrýva všetky oprávnené výdavky na individuálny projekt/blokový grant v súlade so zmluvou o poskytnutí nenávratného finančného príspevku a dohodou o poskytnutí grantu bez ohľadu na zdroj jeho financovania. Platobný orgán a sprostredkovatelia zabezpečia súlad údajov vo finančných výkazoch s údajmi v účtovných záznamoch a v účtovnej dokumentácii, ktoré vedú.
Dokumenty musia byť uchovávané buď ako originály, alebo na všeobecne akceptovateľných nosičoch údajov. Všeobecne akceptovateľné nosiče údajov predovšetkým zahŕňajú:	
•	fotokópie originálnych dokumentov;
•	mikrofiše originálnych dokumentov;
•	elektronické verzie originálnych dokumentov na optických nosičoch údajov (napr. CD-ROM, pevný disk alebo magnetický disk); 
•	dokumenty existujúce len v elektronickej podobe.
Postup overovania súladu dokumentov uchovávaných na všeobecne akceptovateľných nosičoch údajov s originálmi dokumentov musí byť v súlade s národnými predpismi a musí poskytovať dostatočnú záruku dôveryhodnosti pre účely auditu a kontroly. V prípade, že existujú dokumenty len v elektronickej podobe, musia používané počítačové systémy spĺňať bezpečnostné štandardy, ktoré zabezpečia, že uchovávané dokumenty sú v súlade s národnými predpismi a sú dôveryhodné pre účely auditu a kontroly. 
V procese informačných a finančných tokov, každý subjekt zúčastňujúci sa riadenia implementácie pomoci z FM EHP/NFM vyhotovuje príslušný doklad v dvoch origináloch, pričom jeden exemplár zostáva na tomto subjekte a druhý exemplár zasiela tento subjekt príslušnému subjektu v súlade s časťou 4.6 tohto materiálu. 
Účtovné doklady vyhotovuje dodávateľ minimálne v dvoch rovnopisoch, pričom jeden uchováva konečný prijímateľ a ďalší NKB, resp. sprostredkovateľ. V prípade, že povaha účtovného dokladu umožňuje vyhotoviť len jeden originál, tento originál účtovného dokladu uchováva konečný prijímateľ a fotokópiu originálu účtovného dokladu uchováva NKB, resp. sprostredkovateľ.
12.9	Používanie mien a kurzové rozdiely
Podľa príslušných predpisov Nórskeho ministerstva zahraničných vecí/Výboru pre finančný mechanizmus EHP a stanovených národných pravidiel SR platia vo vzťahu k finančnému riadeniu FM EHP/NFM tieto základné východiská:
•	dohody o poskytnutí grantu sú vyjadrené v EUR;
•	zmluvy o poskytnutí nenávratného finančného príspevku sa uzatvárajú v SKK;
•	platby z ÚFM na platobný orgán sú realizované v EUR;
•	PIR/PCR sa predkladajú ÚFM v EUR/SKK;
•	žiadosti o platbu sa predkladajú ÚFM v EUR;
•	platby konečnému prijímateľovi/sprostredkovateľovi platobný orgán realizuje v SKK;
•	platby konečnému prijímateľovi sprostredkovateľ realizuje v SKK;
•	prijímateľ môže uhrádzať výdavky spojené s projektom v inej mene ako SKK, príslušné účtovné doklady vystavené dodávateľom v cudzej mene sú platobným orgánom/sprostredkovateľom preplácané formou refundácie v SKK. Prípadné kurzové rozdiely na svojej úrovni znáša samotný konečný prijímateľ, pričom za kurzový rozdiel v zmysle tohto materiálu sa nepovažuje rozdiel vznikajúci na úrovni konečného prijímateľa medzi dňom zaúčtovania záväzku v účtovníctve konečného prijímateľa a dňom zaúčtovania platby záväzku dodávateľovi. Takýto rozdiel je irelevantný z hľadiska splnenia podmienok oprávnenosti pre stanovenie výšky výdavku deklarovaného konečným prijímateľom.
Kurzové rozdiely vznikajú na úrovni platobného orgánu predovšetkým v dvoch nasledovných prípadoch:
•	rozdiel vzniknutý z titulu časového posunu medzi kurzom zazmluvnenia (pri podpise zmluvy o poskytnutí nenávratného finančného príspevku sa suma v SKK vyjadruje ako prepočet sumy z dohody o poskytnutí grantu vyjadrenej v EUR podľa kurzu ECB aktuálneho v čase podpisu zmluvy) a skutočnou realizáciou (ÚFM prepláca výdavky v EUR deklarované platobným orgánom v SKK podľa príslušného mesačného kurzu ECB platného v deň, keď sa zaznamenal výdavok v účtovníctve platobného orgánu),
•	rozdiel vzniknutý medzi mesačným kurzom ECB, podľa ktorého sa prepočítavajú deklarované výdavky platobného orgánu na EUR a kurzom Štátnej pokladnice v momente pripísania prostriedkov FM EHP/NFM na účtoch platobného orgánu vedených v SKK.
Kurzový rozdiel môže rovnako vzniknúť pri prevode neoprávnene použitých alebo zadržaných finančných prostriedkov z účtu konečného prijímateľa na osobitný mimorozpočtový účet platobného orgánu. SR je povinná v rámci pravidelných štvrťročných správ o nezrovnalostiach predkladaných ÚFM hlásiť nezrovnalosti, ktorých dosah je vyšší ako 4 000 EUR. Prijímateľské štáty, ktoré ku dňu zistenia nezrovnalosti neprijali EUR ako menu, musia konvertovať čiastky dotknutých výdavkov z národnej meny na EUR. Táto čiastka bude konvertovaná na EUR s použitím príslušného mesačného kurzu ECB.   
Kurzové rozdiely sú vyrovnávané priebežne v prospech/na ťarchu vyrovnávacieho účtu pre finančný mechanizmus. Kurzové rozdiely eviduje platobný orgán v informačnom systéme účtovníctva fondov ISUF.
13.	Následná finančná kontrola a vnútorný audit na národnej úrovni
Následná finančná kontrola a vnútorný audit prostriedkov Finančného mechanizmu EHP a Nórskeho finančného mechanizmu a štátneho rozpočtu SR sa vykonáva podľa zákona č. 502/2001 Z. z. 
Pri vykonávaní finančnej kontroly a vnútorného auditu sa môžu zohľadniť požiadavky legislatívy Nórskeho kráľovstva. Uplatňovanie legislatívy Nórskeho kráľovstva pri spolupráci medzi Finančným mechanizmom EHP/Nórskym finančným mechanizmom a štátmi prijímajúcimi pomoc je stanovené v článku 1.7 Platné právo a jurisdikcia každého z dokumentov - Pravidlá a postupy pre implementáciu finančného mechanizmu EHP 2004 – 2009 a Pravidlá a postupy pre implementáciu Nórskeho finančného mechanizmu 2004 – 2009.
Ministerstvo financií SR je v zmysle ustanovenia § 3 zákona č. 502/2001 Z.z. ústredným orgánom štátnej správy pre finančnú kontrolu a vnútorný audit, ktorý v rámci tejto pôsobnosti okrem iného: 
-  koordinuje vykonávanie následnej finančnej kontroly s inými kontrolnými orgánmi,
-  vykonáva metodický dohľad a metodicky usmerňuje a harmonizuje vykonávanie finančnej kontroly a vnútorného auditu,
- zabezpečuje odborné vzdelávanie zamestnancov kontrolných orgánov vykonávajúcich finančnú kontrolu a vnútorných audítorov.
13.1	Následná finančná kontrola
Za koordináciu plánovania a výkonu následnej finančnej kontroly prostriedkov spolufinancovania z Finančného mechanizmu EHP/Nórskeho finančného mechanizmu a štátneho rozpočtu SR je zodpovedná sekcia systému verejnej vnútornej finančnej kontroly MF SR (ďalej len „sekcia MF SR“). Sekcia MF SR vykonáva následnú finančnú kontrolu prostriedkov Finančného mechanizmu EHP/Nórskeho finančného mechanizmu a štátneho rozpočtu SR v spolupráci s odborom kontroly Úradu vlády SR a so správami finančnej kontroly (SFK Bratislava, SFK Zvolen, SFK Košice).
Následné finančné kontroly sa vykonávajú výberovým spôsobom po uskutočnení finančnej operácie.
Pri vykonávaní následnej finančnej kontroly sa overuje: 
•	súlad uskutočnenej finančnej operácie so všeobecne záväznými právnymi predpismi, s vnútornými aktmi riadenia a s inými predpismi; 
•	dodržiavanie zásad hospodárnosti, efektívnosti a účinnosti pri použití verejných prostriedkov; 
•	vykonávanie predbežnej finančnej kontroly; 
•	dodržanie stanoveného postupu pri vykonaní priebežnej finančnej kontroly; 
•	splnenie opatrení prijatých na nápravu nedostatkov zistených finančnou kontrolou a odstránenie príčin ich vzniku;
Charakteristika a pravidlá následnej finančnej kontroly vrátane práv a povinností kontrolných orgánov a kontrolovaných subjektov sú uvedené v príslušnom členení v ustanoveniach § 11 až § 25 zákona č. 502/2001 Z.z.
Orgány vykonávajúce následnú finančnú kontrolu musia byť organizačne a funkčne nezávislé od orgánov/útvarov vykonávajúcich riadiace a platobné funkcie pri implementácii prostriedkov spolufinancovania z Finančného mechanizmu EHP/Nórskeho finančného mechanizmu a zo štátneho rozpočtu SR.
Pri následnej finančnej kontrole sa vyberie na základe vykonanej analýzy rizík vzorka projektov, ktorá musí byť reprezentatívna; musí zahŕňať projekty z každej priority (1 až 9) a projekty rôznych veľkostí. Na vzorke vybraných projektov sa následnou finančnou kontrolou overí efektívnosť riadiaceho a kontrolného systému.
Kontroly musia byť vykonávané rovnomerne počas celého obdobia realizácie výdavkov.
Pri kontrole vzorky a overovaní riadiaceho a kontrolného systému sa overuje:
•	existencia a fungovanie riadiacich a kontrolných systémov,
•	podloženosť účtovných záznamov príslušnou dokumentáciou v NKB, PO, u konečného prijímateľa alebo u dodávateľa,
•	či kontrolovaný subjekt má vypracované audit traily a postupy pre implementáciu a financovanie operácií finančného mechanizmu EHP/Nórskeho finančného mechanizmu,
•	primerané fungovanie audit trailu a v rámci audit trailu správnosť vykonania overovania vykonávaného sprostredkovateľom, NKB a PO,
•	či sa vo všetkých kontrolovaných subjektoch explicitne dodržiavajú ustanovenia a postupy predpísané v audit trailoch a príručkách (vnútorných manuáloch),
•	súlad výdavkov konečného prijímateľa s kritériami oprávnenosti stanovenými v legislatíve SR, v inej relevantnej legislatíve a v príslušných vykonávacích predpisoch, súlad so schválenými špecifikáciami projektu, so skutočne dodanými výrobkami, službami alebo vykonanými prácami, 
•	dodržiavanie hospodárnosti a efektívnosti pri nakladaní s prostriedkami Finančného mechanizmu EHP/Nórskeho finančného mechanizmu vrátane pomernej hodnoty výdavkov štátneho rozpočtu v rámci spolufinancovania,
•	či poskytnuté prostriedky boli použité alebo sa plánujú použiť v súlade s predloženou žiadosťou o poskytnutie NFP,
•	včasné poukázanie refundovaných výdavkov vo výške schválenej v rámci stanovených limitov bez zrážok alebo neodôvodneného oneskorenia, 
•	spolufinancovanie z národných zdrojov,
•	zabezpečenie publicity a informovanosti. 
Následná finančná kontrola je vykonávaná v dvoch fázach, a to ako administratívna kontrola a kontrola na mieste u konečného prijímateľa/sprostredkovateľa pre blokový grant.
Kontrolný orgán po vykonaní následnej finančnej kontroly vyhotoví v zmysle § 16 zákona č. 502/2001 Z.z. správu o výsledku následnej finančnej kontroly (ďalej len „správu“), resp. v prípade, že neboli zistené nedostatky, vyhotoví záznam o výsledku následnej finančnej kontroly. Náležitosti správy ustanovuje § 17 zákona č. 502/2001 Z.z.
Kontrolovaný subjekt je povinný prijať na základe zápisnice o prerokovaní správy (ďalej len „zápisnica“) opatrenia na nápravu zistených nedostatkov a odstránenie príčin ich vzniku a v termínoch stanovených v zápisnici zaslať tieto opatrenia a správu o splnení, resp. plnení opatrení kontrolnému orgánu. 
Kontrolný orgán predkladá prerokovanú správu ihneď po jej prerokovaní sekcii MF SR, ktorá ju následne predkladá PO a NKB. 
Kontrolné orgány sú povinné oznámiť podozrenie z trestnej činnosti orgánom činným v trestnom konaní a iné skutočnosti orgánom príslušným podľa osobitných predpisov.
V zmysle § 23 zákona č. 502/2001 Z.z. kontrolné orgány v rozsahu svojej pôsobnosti pri výkone následnej finančnej kontroly vzájomne spolupracujú vrátane vykonávania spoločných následných finančných kontrol a poskytujú si navzájom informácie súvisiace s výkonom následných finančných kontrol.
13.2	Vnútorný audit
Vnútorný audit Finančného mechanizmu EHP a Nórskeho finančného mechanizmu vykonávajú: 
•	sekcia systému verejnej vnútornej finančnej kontroly MF SR;
•	vnútorný audítor Úradu vlády SR.
Vnútorným auditom sa hodnotí: 
a)	systém vedenia účtovníctva a jeho organizačné zabezpečenie;
b)	vykonanie kontroly fyzickej realizácie projektu, predbežnej finančnej kontroly PO pred poukázaním platby konečnému prijímateľovi pomoci, prípadne dodržanie stanovených náležitostí pri vykonaní priebežnej finančnej kontroly;
c)	dodržiavanie rozpočtu auditovaného subjektu;
d)	dodržiavanie všeobecne záväzných právnych predpisov pri finančnom riadení a iných činnostiach auditovaného subjektu a úroveň vykonávania finančného riadenia auditovaného subjektu;
e)	miera hospodárnosti, efektívnosti a účinnosti pri využívaní materiálnych, finančných a ľudských zdrojov v rámci plnenia úloh auditovaného subjektu;
f)	dodržiavanie finančnej disciplíny podľa zákona č. 523/2004 Z.z.,
g)	či postupy finančného riadenia auditovaného subjektu sú efektívne a účinné pri odhaľovaní a náprave nedostatkov v jeho činnosti;
h)	súlad finančných operácií so všeobecne záväznými právnymi predpismi, vnútornými aktmi riadenia a dodržiavanie hospodárnosti, efektívnosti a účinnosti pri ich vykonávaní;
i)	metodické postupy auditovaného subjektu a ich dodržiavanie;
j)	systém organizácie a riadenia činnosti všetkých realizačných štruktúr programu a ich informačné a účtovné systémy;
k)	či sú riadne uchovávané dokumenty týkajúce sa vykonaných administratívnych a fyzických kontrol;
l)	úroveň vykonávania finančných kontrol vrátane kontroly na mieste v súlade so zákonom č. 502/2001 Z.z.;
m)	primeranosť softvérového vybavenia auditovaného subjektu a stupeň jeho zabezpečenia;
n)	primeranosť a úplnosť informácií, ktoré informačný systém auditovaného subjektu obsahuje vzhľadom na povahu a rozsah jeho činností;
Pre účely hodnotenia riadiaceho a kontrolného systému Finančného mechanizmu EHP/ Nórskeho finančného mechanizmu bude vykonávaný systémový audit.
Ministerstvo financií SR – odbor finančnej kontroly prostriedkov EÚ sekcie systému verejnej vnútornej finančnej kontroly MF SR predkladá ÚFM:
•	ročný plán následných finančných kontrol a systémových auditov prostriedkov spolufinancovania poskytnutých z Finančného mechanizmu EHP/Nórskeho finančného mechanizmu a zo štátneho rozpočtu SR;
•	ročnú správu o výsledkoch následných finančných kontrol a vnútorných auditov prostriedkov poskytnutých z Finančného mechanizmu EHP/Nórskeho finančného mechanizmu a zo štátneho rozpočtu SR.
NKB v súlade s článkom 6 Pravidiel a postupov je povinný poskytovať ÚFM kópie protokolov o výsledku kontroly vyhotovených NKÚ, správ o výsledku následnej finančnej kontroly vyhotovených kontrolnými orgánmi SR a správ o výsledku vnútorného auditu vyhotovených vnútornými audítormi, ktoré sa týkajú projektov alebo iných aktivít súvisiacich s Finančným mechanizmom EHP a Nórskym finančným mechanizmom.
Harmonizáciu legislatívy a metodiky pre finančnú kontrolu a vnútorný audit prostriedkov EHP/Nórskeho finančného mechanizmu s legislatívou platnou pre príslušný nástroj pomoci vykonáva odbor metodiky finančnej kontroly a vnútorného auditu MF SR, ktorý plní funkciu Centrálnej harmonizačnej jednotky pre finančnú kontrolu a vnútorný audit /ďalej len CHJ/. CHJ predkladá záverečné správy o výsledkoch následných finančných kontrol a vnútorných auditov prostriedkov poskytnutých z finančného mechanizmu EHP/Nórskeho finančného mechanizmu a zo štátneho rozpočtu SR príslušným orgánom na ročnom základe ako aj iných relevantných informácií o finančnej kontrole a vnútornom audite kontrolných orgánov SR.
14.	Nezávislý výkon kontroly – Najvyšší kontrolný úrad
Najvyšší kontrolný úrad Slovenskej republiky vykonáva nezávislú kontrolu výdavkov zo zdrojov Finančného mechanizmu EHP a Nórskeho finančného mechanizmu v súlade so zákonom č. 39/1993 Z. z. o Najvyššom kontrolnom úrade SR v znení neskorších predpisov.
NKB v súlade s článkom 6 Pravidiel a postupov má povinnosť poskytovať ÚFM kópie akýchkoľvek správ, ktoré vypracúva NKÚ, kontrolné orgány MF SR, o projektoch alebo iných aktivitách súvisiacich s Finančným mechanizmom EHP a Nórskym finančným mechanizmom.
15.	Audity vykonávané orgánmi Finančného mechanizmu EHP/ Nórskeho finančného mechanizmu na území Slovenskej republiky
V zmysle Pravidiel a postupov pre implementáciu finančného mechanizmu EHP/Nórskeho finančného mechanizmu 2004 – 2006 zástupcovia Rady audítorov EZVO/Úrad nórskeho generálneho audítora sú oprávnení vykonávať audity prostriedkov spolufinancovania poskytnutých z Finančného mechanizmu EHP/Nórskeho finančného mechanizmu v štátoch, ktorým bola takáto pomoc poskytnutá. Slovenská republika je v zmysle tohto dokumentu povinná zabezpečiť zástupcom Rady audítorov EZVO/Úradu nórskeho generálneho audítora súčinnosť v nasledujúcich náležitostiach:
•	umožniť vykonať audit prostriedkov spolufinancovania projektov, 
•	sprevádzať audítorov na základe ich požiadania a poskytnúť im pri vykonávaní auditov pomoc,
•	umožniť prístup ku všetkým dokumentom a informáciám súvisiacim s poskytnutou pomocou, 
•	zabezpečiť pri vykonávaní auditov všetky práva, ktoré majú kontrolné orgány a vnútorní audítori Slovenskej republiky,
•	umožniť neobmedzený prístup k projektom realizovaným súkromnými alebo komerčnými orgánmi a orgánmi verejnej správy SR.
15.1	Audity a inšpekcie organizované Výborom pre finančný mechanizmus EHP
Výbor pre finančný mechanizmus EHP/Nórske ministerstvo zahraničných vecí môže vykonávať audity a inšpekcie prostriedkov z Finančného mechanizmu EHP/Nórskeho finančného mechanizmu. Slovenská republika je povinná zabezpečiť zástupcom Výboru pre finančný mechanizmus EHP/Nórskeho ministerstva zahraničných vecí pri vykonávaní auditov súčinnosť v rovnakých náležitostiach ako zástupcom Rady audítorov EZVO/Úradu nórskeho generálneho audítora, a to: 
•	umožniť vykonať audit prostriedkov spolufinancovania projektov, 
•	sprevádzať audítorov na základe ich požiadania a poskytnúť im pri vykonávaní auditov pomoc
•	umožniť prístup ku všetkým dokumentom a informáciám súvisiacim s poskytnutou pomocou, 
•	zabezpečiť pri vykonávaní auditov všetky práva, ktoré majú kontrolné orgány a vnútorní audítori Slovenskej republiky,
•	umožniť neobmedzený prístup k projektom realizovaným súkromnými alebo komerčnými orgánmi a orgánmi verejnej správy SR.
O auditoch vykonávaných audítormi Výboru pre finančný mechanizmus EHP/ Nórskeho ministerstva zahraničných vecí bude informovaná Rada audítorov EZVO/Nórsky generálny audítor. Zástupcovia Rady audítorov EZVO/Nórsky generálny audítor budú mať možnosť zúčastniť sa na vykonávaní takýchto auditov.

Zoznam skratiek

NKB			Národný kontaktný bod
EHP			Európsky hospodársky priestor 
NK		Nórske kráľovstvo
KP		konečný prijímateľ
SP			sprostredkovateľ 
ISUF			informačný systém účtovania fondov
KAP			komunikačný akčný plán
NFP			nenávratný finančný príspevok
ÚFM			Úrad pre finančné mechanizmy
VFM			Výbor pre finančný mechanizmus EHP
PO			platobný orgán
VPS			všeobecná pokladničná správa 
ŠR			štátny rozpočet
EÚ			Európska únia
ES			Európske spoločenstvo
EK			Európska komisia
DPH			daň z pridanej hodnoty
CHJ			Centrálna harmonizačná jednotka
KFRP			kontrola fyzickej realizácie projektu 
NMV			Národný monitorovací výbor pre FM EHP a NK
SFK			Správa finančnej kontroly
€			EUR
PIP			Project Implementation Plan – Plán realizácie projektu
PIR			Project Interim Report – Priebežná správa o projekte
PCR			Project Completion Report – Správa o ukončení projektu